Heenukuraahaa Loabivamey - EP55 - One Online\nމުޅި ދުނިޔެވެސް އޭނާއަށް ކެހި ދީފިއޭ ހީވެއްޖެއެވެ. ނުރޯން ހުއްޓަސް ފަހު ވަގުުތު އޭނާގެ ދެލޮލުން ކަރުނަ ނީރާލައިފިއެވެ. ދުނިޔެއިން އެންމެ ބޭނުންވި އަންހެންކުއްޖާ އަންބަކަށް ވެފައި ވެސް ގެއްލެނީ ހެއްޔެވެ؟ ޝުހޭލަށް ހީވީ ކޮށި ވަޅިޔަކުން ހިތުގައި ޅިޔަ އަޅުވާލިހެންނެވެ.\nފަތިސް ނަމާދުގެ ބަންގިއާއެކު އަނާރަށް ދެލޯ ހުޅުވައިލެވިއްޖެއެވެ. ފުރަތަމަވެސް އޭނާއަށް ބަލައިލެވުނީ ޝުހޭލް އޮތްތޯއެވެ. ޝުހޭލް ނެތްކަން އެނގުމުން އަނާރް ކަންބޮޑުވިއެވެ. އަދިވެސް ޝުހޭލް ނާންނަނީބާއޭ ހިތަށް އެރިއެވެ. ދެވަނަ ސިކުންތުގައި ޝުހޭލަށް ކަމެއްވީބާއޭވެސް ހިތަށް އެރިއެވެ. ގައި ދަށުވެފައި އޮތް ފޯނު ނެގީ ޝުހޭލްއަށް ގުޅުމަށެވެ. އޭރު އޭނާގެ ހިތް ނެގިނެގިފައި ޖެހެމުން ދިޔައެވެ. ނުބައި ވަސްވާސްތައް އޭނާގެ ހިތުން ދުރުކޮށްދެއްވުމަށް އެދި ހިތާހިތުން ދުއާކޮށްލިއެވެ. ފޯނު ނިވިފައި އޮތްކަން އެނގުމުން އަނާރް ރުޅިއައެވެ. އެކަނި އޮންނަން ޖެހުމުން މާޒީގައި ހިނގާފައި ހުރި ކަންތައްތަކާ ޅަ އުމުރުގައި ދިމާވެފައިވާ ހިތްދަތި ދުވަސްތައް ހަނދާންވެފައި އޭނާއަށް ރޮވުނު ހަނދާންވިއެވެ. ނިދުނު ވަކި އިރެއް އޭނާ ހަނދާނެއް ނެތެވެ.\nފޯނު ހިފައިގެން ގޮސް ޗާޖަރަށް ޖަހާފައި ފާހާނާއަށް ވަނީ ވީތަނެއްގައި ޝުހޭލް ހެޔޮ ހާލުގައި ލެއްވުމަށް ދުއާ ކުރަމުންނެވެ. ވުޟޫކޮށްގެން ނިކުމެ ފަތިސް ނަމާދުކޮށް ނިމުނުތަނާ ބިނާން ހޭލައިފިއެވެ. އެނާ ކޮޓަރިން ނުކުތީ ބިނާން އުރާލައިގެން ހުރެއެވެ. ދުނިޔެ މައްޗަށް އަލިވާން ފަށާފައި ނުވާތީ ސިޓިން ރޫމަށް ވެރިވެފައިވަނީ ފަނޑު އައްޔެކެވެ. ސިޓިން ރޫމުން ނުކުމެވޭ ބެލްކަންޏަށް ނުކުމެލަން އަނާރް ނިންމީ ހިތްހަމަޖައްސައިލުމަށެވެ. ސޯފާގައި މީހަކު އޮތްހެން ހީވުމުން އަނާރް ބަލައިލިއެވެ. އެހިނދު އޭނާއަށް ހީވީ މީހަކު ހިތުގައި ހިފާ ފިތާލި ހެންނެވެ.\nލަސްލަހުން ސޯފާގައި ނިދާފައި އޮތް ޝުހޭލާ ގާތަށް އަނާރް ފިޔަވަޅު އަޅަމުން ދިޔައެވެ. އެތަނުގައި ޝުހޭލް އޮންނަން ޖެހުނު ސަބަބެއް އޭނާއަށް ވިސްނާ ވިސްނާވެސް ނޭނގުނެވެ. ޝުހޭލް ގާތަށް ހުއްޓި އަނާރް ޓައިލްސްތަކުގެ މަތީގައި އިށީނެވެ. އޭނާއަށް ޝުހޭލްއަށް ގޮވަންވެސް ނޭނގި އިނދެވުނީ ފުން ނިންޖެއްގެ ތެރޭގައި އޮތް ޝުހޭލްގެ މޫނަށް ބަލަައްޓައިގެންނެވެ. ތަނަށް ވެރިވެފައިވާ ފަނޑު އަލިކަމުގެ ތެރެއިން ޝުހޭލްގެ މޫނު އޭނާއަށް ފެންނަމުން ދިޔައީ ޖާދޫވީ ގޮތަކަށެވެ. ޝުހޭލްގެ މޫނާ ދިމާލަށް އަތް ގެންދެވުނީ ބޭއިހުތިޔާރުގައެވެ.\nބަނޑުހައިވެގެން ކަންނޭނގެއެވެ. ބިނާން ރޯލި އަޑަށް ޝުހޭލް އެސްފިޔަ ތަޅުވާލިއެވެ. އެމަންޒަރު ފެނުމުން އަނާރް އަތް ތިރިކޮށްލިއެވެ. ޝުހޭލް ދެލޯ ހުޅުވާލިއެވެ. ފުސްވެފައިވާ ދެލޮލަށް އޭނާއަށް ދާދި ގަތުގައި އިށީނދެގެން އިން އަނާރް ފެނިއްޖެއެވެ. ބޮލުގައި ރިހުމެއް ހުރިކަން އެނގުނީ ތެދުވަން އުޅުނު ވަގުތުގައެވެ. ޝުހޭލްގެ ދުޅަވެފައިވާ ދެލޮލާއި މޫނު ފެނުމުން ކަންތައްތައް ރަނގަޅު ނޫންކަން އަނާރަށް އެނގުނެވެ. އަނާރަށް އެންމެބޮޑު ހައިރާންކަމެއް ލިބުނީ ޑިޔުޓީއަށް ދިޔަ ހެދުމުގައި ޝުހޭލް އޮތުމުންނެވެ. އެހެންކަމުން ޝުހޭލް އެނބުރި އައިސް ކޮޓަރިއަށް ނުވަންނަކަން އަނާރަށް އެނގުނެވެ.\nހަވީރަށް ހަމަޖެހިފައި އޮތް ކައިވެނީގެ ހަފްލާއަށް ތައްޔާރުވުމުގައި އަވަދިނެތި ޒައިނާ އުޅުނެވެ. ކައިވެނިކުރެވޭ މާލަމަށް ދާންޖެހެނީ ހަވީރު 4:30 އަށެވެ. މުޅި ގޭތެރެއަށް ވަނީ ހަލަބޮލި ކަމެއް ވެރިވެފައެވެ. ޒައިނާގެ ކޮޓަރީގައި އޭނާ ތައްޔާރުކުރުމަށް ތިން އަންހެންކުދިން އުޅުނެވެ. ކޮޓަރި ތެރޭގައި އެމީހުންނަށް އަތް ގާތްކޮށްދިނުމަށް މިހުނާ އުޅުނެވެ. އިރުކޮޅަކާ ކަހަލަ ގޮތަކަށް އާހިލް ނޫނީ ރާހިލް ވަދެ ޒައިނާ އާ ޖެއްސުން ކޮށްލައެވެ. އެހުރިހާ ފަހަރަކުވެސް ޒައިނާގެ ތުންފަތަށް ވެރިވަނީ ހިނިތުންވުމެކެވެ.\nހުދުކުލައިގެ ވެޑިން ޑްރެސްގައި ޒައިނާ ހުއްޓުނީ ލޯގަނޑު ކުރިމަތީގައެވެ. އެއީ އޭނާކަން ގަބޫލުކުރަން ދަތިވާ މިންވަރަށް އެކުދިން އޭނާ ތައްޔާރުކޮށްލައިފިއެވެ. އޭނާ ސިހިގެން ދިޔައީ މިހުނާ އައިސް އަތުގައި ހިފައިލުމުންނެވެ. ޒައިނާ ހީލުމާއެކު މިހުނާގެ ހިތް އުފަލުން ފުރިގެން އައެވެ.\n"މަންމަ އެބަ އަންނަން ތައްޔާރުވެލައިގެން. މިތަނުގައި ދަރިފުޅު މަޑުކޮށްލާ އިނގޭ. މިތަނަށް ނާންނާނެ އެއްވެސް މީހަކު" މިހުނާ ބުނެލިއެވެ. އޭނާ ދިޔައީ ޒައިނާގެ ހެދުމުގެ ފަހަތަށް އޮތް ބައި ރީތިކޮށްލައިފައެވެ. މިހުނާ ނުކުތުމާއެކު އަނެއްކާވެސް ޒައިނާގެ ނަޒަރު ސީދާވީ ލޯގަނޑާއެވެ. ކުއްލިއަކަށް އޭނާގެ ހަނދާނަށް އައީ އަބާނާ ކައިވެނިކުރަން އޭނާ ތައްޔާރުވި ރެއެވެ. އެރޭގައިވެސް އޭނާ ހުރީ އެހާ އުފަލުންނެވެ. އަބާންގެ އަންބަކަށް ވާން އުޅޭކަން އެނގޭތީ އޭނާ ހުރީ ނުލާހިކު އުފަލުންނެވެ. ޒައިނާގެ ތުންފަތްމަތީގައިވި ހިނިތުންވުން ފަނޑެވެ. ހަނދާނުން ފޮހެލާފައިވާ މަންޒަރުތަކެއް ލޯމަތީގައި ސިފަވާން ފެށުމުން އަމިއްލަ ނަަފްސުދެކެ ހިތްހަމަނުޖެހުނެވެ. ދެލޯ މަރައިލީ އެވިސްނުންތަކާ ދުރުވެލުމަށެވެ. އިސާހިތަކު އޭނާގެ ތުންފަތްމަތިން ހިނިތުންވުމެއް ފާޅުވެލިއެވެ. ދެލޯ ހުޅުވާލިއިރު އޭނާގެ ކުރިމަތީގައި އާކާޝް ހުއްޓެވެ. އޭނާއަށް ހީލެވުނީ ދާދި ކައިރިން ނޭފަތުގައި ޖެހުނު މީރު ވަހަކުންނެވެ. ދެލޯ ނުހުޅުވައިވެސް އޭނާއަށް އެއީ އާކާޝް ކަން އެނގިއްޖެއެވެ. އޭނާގެ ތުންފަތަށް ހިނިތުންވުމެއް ވެރިވީ އެހެންވެއެވެ.\n"ގޯޖަސް...." އާކާޝް މަޑުމަޑުން ބުނެލިއެވެ.\n"ކީއްކުރަން ތިއައީ؟" ދެއަތުން ހެދުމުގެ ފަސްބައިގައި ހިފައި އުފުލައިލަމުން ޒައިނާ އެހިއެވެ.\n"އެނގޭ ތި ހެދުމުގައި ހުއްޓަ އެންމެ ފުރަތަމަ ޒައި ފެންނަން ބޭނުންވާނީ އަހަރެންނަށްކަން" އާކާޝް ބުނެލިއެވެ. އަދި ޒައިނާ އާ ގާތަށް ޖެހިލާ ފަހަތުން ޒައިނާގެ އުނަގަނޑު މަތީގައި އަތްއަޅުވާލިއެވެ.\n"ކީއްތިކުރަނީ؟" އާކާޝްގެ އަމަލުތައް ހުރިގޮތުން ޒައިނާ ބުނެލިއެވެ. އާކާޝްގެ މޫނު ގާތްކުރާ ވަރަކަށް ޒައިނާ ދިޔައީ ހުރި ތަނުގައި ހުރެ ހަށިގަނޑު ފަހަތަށް ޖައްސަމުންނެވެ.\n"މަންމަ އެއައީ" ޒައިނާ ބުނެލިއެވެ. އެއާއެކު އާކާޝް ޒައިނާގެ ގައިން ދޫކޮށްލިއެވެ. އާކާޝްއަށް ވިގޮތް ފެނުމުން ޒައިނާއަށް ހެވިއްޖެއެވެ. ދެކުދިންްނަށްވެސް ސިހުން ލިބުނީ ކުއްލިއަކަށް މިހުނާ އެތެރެއަށް ވަނުމުންނެވެ.\n"ކޮބާ" ޒައިނާ ސިއްރު ނަޒަރެއް އާކާޝްއަށް ދެމުން ސިއްރުން ބުނެލިއެވެ. އާކާޝްއަށް ހެވުނެވެ.\n"އައްކި މިތަނުގަތަ؟ އާލް އާއި ރާލް ގޮއްސި ތިގެއަށް އައްކިބެ ކައިރިއަށޭ ކިޔާފަ" އެތެރެއަށް ވަދެގެން އައި މިހުނާ ހުއްޓުނީ ޒައިނާ ކައިރީގައެވެ.\n"މިދަނީ މިހާރު އެކޮޅަށް ދާން" އާކާޝް ބުނެލިއެވެ.\n"ޒައި މޫނު ދެކިލާހިތުން ނުހުރެވިގެން ދޯ ތިއައީ" މިހުނާ އާކާޝްއާ ސަމާސާ ކޮށްލިއެވެ. ބުނާނެ އެއްޗެއް އާކާޝްއަށް ނޭނގުނެވެ. ދޮރާ ދިމާލަށް ހިނގައިގަތެވެ. އާކާޝް ދިޔަގޮތުން އޭނާ ހުރީ ލަދުންކަން މިހުނާއަށް އެނގުނެވެ.\nއާކާޝް ނުކުތްތާ ކުޑަ އިރުކޮޅެއްގެ ތެރޭގައި ޒައިނާގެ ފޯނަށް މެސެޖެއް އައި އަޑު އިވުނެވެ. ފޯނު އޮތީ ސައިޑް ކަބަޑު މަތީގައެވެ. ބޮޑު ހެދުމަކާއެކު ޒައިނާއަށް ފޯނު ނަގަން ދާން އުނދަގުވާނެތީ އޭނާއަށް ފޯނު ގެނެސްދިނީ މިހުނާއެވެ.\n"ބައްޕަ ގުޅީމަ ނުކުންނަންވީ؟ ނިޝާނާއާ ކުޑަމީހާ ބަލާ ސަމީރު އެބައާދޭ މިހާރު" ޒައިނާގެ ހެދުން ރީތިކޮށްލަމުން މިހުނާ ބުނެލިއެވެ. މިހުނާ ދެއްކި ވާހަކައަށް އޭނާއަށް ސަމާލުކަމެއް ނުދެވުނީ އާކާޝް ފޮނުވާފައި އޮތް މެސެޖް ފެނިފައެވެ.\n"ދޮންބެދައްތަ އައިމަ މިގަޑީގައި ޒައިއަށް ތި ސަލާމަތްވެވުނީ. މިރޭ ކިހިނެއް ހަދާނީ" ލަވް އިމޯޖީއަކާއެކު އާކާޝް ފޮނުވާފައި އޮތެވެ. ޒައިނާގެ ތުންފަތަށް ވެރިވީ ލަދުރަކި ހިނިތުންވުމެކެވެ.\nއަބާނާއި ސައިފް ބައްދަލުކުރީ ސައިފްގެ އޮފީސް ބޭރުންނެވެ. ބައްދަލުކުރަން އެދުނީ ސައިފްއެވެ. އަބާނާ ކޮންމެހެންވެސް ވާހަކަދައްކާލަން ބޭނުންވާކަމަށް ބުނެލިއެވެ. ކެފޭއަކަށް އަރަން އެކަކުވެސް ބޭނުމެއްނުވިއެވެ. ފުރުމުގެ ކުރިން ނިންމަންޖެހޭ އޮފީސް މަސައްކަތްތަކެއް ހުރިކަމަށް ސައިފް ބުނެފައި ދެ އެކުވެރިން ވާހަކަދައްކަން މަޑުކޮށްގެން ތިބީ އެއްފަރާތުގައި ޕާކްކޮށްފައި ހުރި ސައިފްގެ ސައިކަލް ކައިރީގައެވެ.\n"މަންމަމެން ޒައިނާގެ ވެޑިންއަށް ގޮސްވީ" ސައިފް އެހުމަކާ ނުލައި އަބާން ބުނެލިއެވެ.\n"ހިތަށް ތަދުވީތަ އެހެންވެ" ސައިފް ބުނެލިއެވެ. އަބާން ދެފަރާތަށް ބޯހޫރާލީ ނިކަން އަވަހަށެވެ.\n"އަނާރްވެސް ނުލިބުނީ. ޒައިނާވެސް ނުލިބުނީ. މަގޭ ހިތަށް އަރާ ކަލޭ ދެން ހިތާވާނީ ކާކާ ބާއޭ؟" ސައިފް ބުނެލިއެވެ.\n"އަނާރް އަންނާނެ އަހަރެން ކައިރިއަށް. އޭނަ އަހަރެންނާ ހަމައަށް ގެންނާނީވެސް އޭނަގެ ހަޒްބަންޑް. ބަލައްޗޭ" ޔަގީންކަމާއެކު އަބާން ބުނެލިއެވެ.\n"ހާދަ ޔަގީންކަމެއް. ތިހެން ނުވެވެސްދާނެއްނު. ހަމަގައިމުވެސް އަނާރް ހިތުން ރުހުމަކުން ނާންނާނެ" ސައިފް ބުނެލިއެވެ.\n"ލެޓްސް ސީ. ކޮންއިރަކުން ފުރުން އޮތީ؟" އަބާން އެހިއެވެ.\n"ރިޒަރވޭޝަން ހައްދާފަ. ކަލެއާ އެއްކޮށް ހެއްދީ" ސައިފް ބުނެލިއެވެ.\n"އަހަރެން އަދި ފައިނަލްއެއް ނުކުރަން" އަބާން ބުނެލިއެވެ.\nކައިވެނީގެ މަޖިލިސް ފެށިގެން ކުރިއަށްދާން ފެށުމާއެކު ޒައިނާ ހަމަޖެހުމުގެ ނޭވައެއްލިއެވެ. އަބާން ކަންތައް ކުރި ފަދައިން ކަމެއް ވެދާނެތީ އެ ބިރުވެރިކަން ކޮންމެވެސް ސިފައެއްގައި އޭނާގެ ހިތުގައި ވިއެވެ. އެހެންނަމަވެސް މިހާރު އެ ބިރުވެރިކަން މަޑުމަޑުން ފިލައިގެން ގޮސްފިއެވެ. ދާދި ކުޑަ ހިނދުކޮޅެއްގެ ތެރޭގައި އާކާޝްގެ އަންބަކަށް އޭނާ ވާނެއެވެ. އޭނާގެ ހިތް މިލްކުކުރި އިންސާނާއަކީ އޭނާގެ ހަގީގީ ބައިވެރިޔާކަން އިހުސާސްވި ދުވަހުން ފެށިގެން އެ ލޯތްބަށް އޭނާ އިތުބާރު ކުރިއެވެ. އަބާންގެ ފަރާތުން ލިބުނު ކަހަލަ ހުވަފެން ފަދަ ލޯތްބެއް އޭނާއަށް ނުލިބޭނެކަމުގެ ޔަގީންކަން އޭނާއަށް މަދު ދުވަސްކޮޅެއްގެ ތެރޭގައި ލިބިއްޖެއެވެ. ގާޒީގެ އަޑުދަށުން އާކާޝް ކިޔަމުން ދިޔައެވެ. އެ ހިނދުކޮޅު އާކާޝްގެ މޫނަށް ޒައިނާ ބަލައިލިއެވެ. އޭނާގެ ތުންފަތަށް ހިނިތުންވުމެއް ވެރިކޮށްލާފައި ކުރިމައްޗަށް ބަލައިލިއިރު އެތައް ބައެއްގެ ލޯތައް އޭނާއަށް އަމާޒުވެފައި ވީތަން ފެނުނެވެ. އޭނާ ލަދުގަތެވެ. އިސްޖަހައިލެވުނުއިރު ދެއަތްތިލަ ފިނިވެއްޖެއެވެ. ވަގުތު ކުޑަތަންވަމުންދާ ވަރަކަށް އޭނާގެ ހިތް އަވަސްވަމުން ދިޔައެވެ.\nދެފަރާތުގެ މައިންބަފައިންގެ ނަމާއި ރަނުގެ އަދަދާ އަދި ހެކިވެރިންގެ ނަމާ ގުޅުވައިގެން ގާޒީ އާކާޝްއަށް އަނބި ގަބޫލުކޮށްދިން ވަގުތު ޒައިނާއަށް ދެލޯ މަރައިލެވުނެވެ. އާކާޝްގެ އަޑުން އޭނާ އަންބެއްގެ ގޮތުގައި ގަބޫލުކޮށްފީމޭ ބުނާ އަޑު އަހާހިތުން އޭނާ އިނީ މޮޔަވާވަރު ވެފައެވެ. އެހެން އިންދައި ކުއްލިއަކަށް އޭނާގެ އަތުގައި މީހަކު ހިފިކަން އިނގުމުން ލޯ ހުޅުވައި ބަލައިލިއެވެ. އޭނާ އާކާޝްއަށް ބަލައިލިއެވެ.\n"އަނބި ގަބޫލުކޮށްފިން" އާކާޝް އެހެން ބުނެލިއިރު އޭނާގެ ނަޒަރު ސީދާވެފައި ހުރީ ޒައިނާގެ ދެލޮލަށެވެ. ހިފަހައްޓާލައިގެން ހުރި ނޭވާ ޒައިނާއަށް ދޫކޮށްލެވުނީ އެވަގުތުއެވެ. އޭނާގެ ތުންފަތަށް ހިނިތުންވުމެއް ވެރިވިއެވެ. އާކާޝްގެ އަތުގައި ހިފާލާފައި އާކާޝްގެ އަތުގައި ބޯޖައްސައިލިއެވެ.\n"އައި ލަވް ޔޫ ހަޒްބަންޑް" އާކާޝް ބަލައިލުމުން ވައިއަޑުން ޒައިނާ ބުނެލިއެވެ. އެ އަޑު ލުއި މިޔުޒިކެއް ފަދައިން އާކާޝްގެ ކަންފަތުގެ ހިނދުރީގައި ހަރުލައިފިއެވެ. ޒައިނާ އެހެން ބުނެލާ އަޑު އަހާ ހިތުން އޭނާ ކުރި ދިގު އިންތިޒާރު ދެނެވޮޑިގެންވަނީ ހެއްދެވި ފަރާތެވެ. ހީވެސްނުކުރާ ގޮތަކަށް އެންމެންގެ ތެރޭގައި ޒައިނާ އެހެން ބުނުމުން އާކާޝް ހިތަށް އެތައް ހާސް އުފާވެރިކަމެއް ވެރިވެއްޖެއެވެ. ޒައިނާގެ އަތްތިލައިގައި އޭނާ ބޮސްދިނެވެ. އެދެމެދުގައި އާކާޝް އާއި ޒައިނާއާ ދެމެދު ވެގެންދިޔަ ހުރިހާ ކަމެއް ރާހިލް ގެންގުޅުނު ކެމެރާގައި ރައްކާކުރަމުން ދިޔައެވެ.\nޕާޓީ ފެށިގެން ކުރިއަށް ދިޔައިރު ޒައިނާގެ ތުންފަތްމަތިން ހިނިތުންވުން ފިލައި ނުދެއެވެ. ދެމަފިރިން ހުންނަން ހަމަޖެހިފައިވާ ތަނުގައި މަޖާ ވާހަކައާއި ސަމާސާ ކުރުން ތަކުގައި ދެމަފިރިން ތިއްބާ ކުއްލިއަކަށް ޒައިނާގެ ލޮލުގައި އަޅައިގަތީ އަބާންގެ މައިންބަފައިންނެވެ. އެތައް ދުވަހަކު އުންމީދާ ފެނުމުން ޒައިނާ ހިތް އުފަލުން ފުރުނެވެ. އުންމީދާއަށް ވުރެ ކުރިން ޒައިނާއަށް އުންމީދާއާ ދިމާލަށް ހިނގައިގަނެވިއްޖެއެވެ. ޒައިނާއާ ނުބަލަން އުޅޭ ކަހަލަ ގޮތަކަށް ނަސީމްގެ އަމަލުތައް ހުއްޓެވެ. އަމިއްލަ ދަރިފުޅު ޒައިނާއާ މެދު ކަންތައް ކުރި އިހާނެތި ގޮތް އަދިވެސް ނަސީމްގެ ހިތުން މުޅިން ފިލައި ނުދަނީކަން ޒައިނާއަށް އެނގުނެވެ.\n"މާޝާﷲ. ވަރަށް ލޯބި ޒައި" ޒައިނާގެ މޫނުގައި ފިރުމާލާފައި އުންމީދާ ބުނެލިއެވެ. ޒައިނާ އުންމީދާގެ އަތުގައި ހިފައިލިއެވެ. ހާލު އަހައިލިއެވެ. އުންމީދާގެ ގައިގައި ބައްދާލާފައި ކައިރީގައި ހުރި ޝުބާގެ އަތުގައި ހިފައިލިއެވެ. އަދި ނަސީމަށް ހިނިތުންވުމެއް ދިނެވެ. ޒައިނާގެ އެ ހިތްހެޔޮކަން ފެނި އެ ދެމަފިރިންގެ ހިތުގައި ޒައިނާއަށްޓަކައި ލޯތްބާ ގަދަރު އިތުރަށް އުފުލުނެވެ.\nކައިވެންޏަށްފަހު ޒައިނާ އާއި އާކާޝްއާ ދެކުދިންނަށް މައިންބަފައިންގެ ފަރާތުން ލިބުނު ހަދިޔާއަކީ ރާއްޖޭގެ ހިތްގައިމު ރިސޯޓަކުން ދިހަ ދުވަހުގެ ހަނީމޫން ޕެކޭޖެކެވެ. ޕާޓީ ނިމުނުގޮތަށް އާއިލާ ބައެއް މެންބަރުންނާއެކު ދެކުދިން ދިޔައީ ތިން ނަންބަރަށެވެ. ތައްޔާރަށް އޮތް ލޯންޗަށް ދެކުދިން އަރާ ނައްޓާލިއިރު ދެކުދިންގެ ތުންފަތުގައިވެސް ވީ ހިނިތުންވުމެކެވެ.\nރިސޯޓުގެ ދޮންވެލި ފަސްގަނޑުގައި ފައި ޖެހުމާއެކު ޒައިނާގެ ތުންފަތްމަތީގައިވި ހިނިތުންވުން ފުޅާވިއެވެ. އަރައިގެން ހުރި ފައިވާން އަތަށް ނަގައިގެން އާކާޝްގެ އެހީތެރިކަމާއެކު ފަސްގަނޑު މަތީގައި ހުރި ޒައިނާ ރަނާއި ރިހިން ޖަރީވެފައިވާ އުޑުމައްޗަށް ނަޒަރު ހިންގައިލިއެވެ. އިރުއޮއްސެން ތައްޔާރުވެފައި ހުރިއިރު އުޑުމަތީގައި ހީވަނީ ކުޅަދާނަ ކުރެހުންތެރިއެއްގެ ފިއްސަކުން ކުލަ ޖައްސާފައި ހުރިހެންނެވެ. ގުދުރަތުގެ ލާމަސީލު މިސާލެކެވެ. ހެއްދެވިފަރާތުގެ ކުޅަދުންވަންތަކަމާއެވެ.\n"ވާއު...." ޒައިނާގެ ދެތުންފަތް ދޭތެރެއިން ނިކުތެވެ. އެވަގުތު އާކާޝް ޒައިނާއަށް ބަލައިލިއެވެ.\n"ބިއުޓިފުލް ދޯ" ޒައިނާ ބުނެލިއެވެ.\n"ހޫމް. ވަރަށް. އަދި ތި ތުންފަތް ވަކިން ލޯބި" އާކާޝް ބުނެލިއެވެ. ޒައިނާގެ ނަޒަރު އާކާޝްއަށް ހުއްޓުނެވެ. އާކާޝް ބަލަހައްޓައިގެން ހުރީ އޭނާގެ މޫނަށް ކަން އެނގުމުން ޒައިނާ ލަދުގަތެވެ. އެހެންވިޔަސް އެކަން ދައްކަން ޒައިނާ ބޭނުންނުވިއެވެ. އޭނާ އާކާޝްގެ މޫނުގައި ހިފާލާފައި އުޑާއި ދިމާލަށް އުފުލައިލިއެވެ.\n"އަހަރެން މިދައްކަނީ ގުދުރަތީ ރީތިކަމުގެ ވާހަކަ" ޒައިނާ ބުނެލިއެވެ. އަކާޝްއަށް އެއްޗެއް ނުބުނެވި އުޅެނިކޮށް ފަޔާޒްގެ އެކުވެރި އަޒީޒު ދެކުދިން ކައިރިއަށް އައިސް ހުއްޓި ސަލާމް ގޮވާލިއެވެ.\nކޮޓަރިއަށް ދިޔަ މަގުމަތީގައި ކޮށީގައި އިން ބިނާން އަތުގައި އޮތް ކުޅޭ އެތި ވެއްޓިފައި އޮތުމުން އެ ނަގައި ބިނާން އަތަށް ދިނުމަށްފަހު އަނާރް އަވަސްވެލީ ސައިބޯން ޝުހޭލްއަށް ގޮވުމަށެވެ. ސޯފާގައި އޮވެފައި ކޮޓަރިއަށް ވަންގޮތަށް ޝުހޭލްގެ އެއްވެސް ހަބަރެއް ނުވެއެވެ. އޭނާ ހީކުރީ އެހެން ދުވަސްތަކެކޭ އެއްގޮތަށް އޭނާއާ އެކު ސައިހެދުމުގައި ޝުހޭލް ބައިވެރިވާނެ ކަމަށެވެ. ޝުހޭލްގެ މިޒާޖަށް ބަދަލުތަކެއް އައިސްފައިވާކަން އޭނާއަށް އެނގެއެވެ. އެހެންކަމުން ޝުހޭލް ކައިރީގައި އެއްވެސް ޝަކުވާއެއް ކުރަން އަނާރް ބޭނުމެއް ނުވިއެވެ. ވީކަމެއްގެ ވާހަކަ ޝުހޭލް އަމިއްލައަށް ބުނަންދެން އޭނާ މަޑުކުރާނެއެވެ.\nކޮޓަރިއަށް ވަންއިރު ލައިގެން ހުރި އެއްޗެއްސާއެކު އެނދުގައި ނިދިފައި އޮތް ޝުހޭލް ފެނުމުން އަނާރް ހައިރާންވިއެވެ. އޭނާ ހީކުރީ ފެންވަރައިގެން ކޮންމެވެސް މަސައްކަތެއް ކުރަން ޝުހޭލް އިން ކަމަށެވެ. ފަނޑު ހިނިތުންވުމެއް ތުންފަތަށް ވެރިކުރުވާފައި އަނާރް ކުރިއަށް ހިނގައިގަތެވެ. ޝުހޭލްގެ މަގަތުން އިށީނުމަށްފަހު ގޮވާލިއެވެ. ހަބަރެއް ނުވިއެވެ. އަނާރް ޝުހޭލްގެ އިސްތަށިކޮޅުގައި ފިރުމާލާފައި ގޮވާލިއެވެ. އެއާއެކު ޝުހޭލް ދެލޯ ހުޅުވާލައިފިއެވެ. އަނާރަށް ފާހަގަކުރެވުނީ ޝުހޭލްގެ ދެލޮލުގެ ބޮނޑިމަތި އަދިވެސް ދުޅަވެފައިވާ ކަމެވެ. މާގިނައިރު ނިދުމުގެ ސަބަބުން ވީގޮތެއް ކަމަށް ބަލާފައި އަނާރް އަޅައެއްނުލިއެވެ.\n"ހިނގާ ސައިބޯން" ޝުހޭލްގެ ކަޅި އަނާރަށް ހުއްޓުމާއެކު އަނާރް ބުނެލިއެވެ. ޝުހޭލް ދެކޮޅެއް ނެހެދިއެވެ.\n"ކިހާ އިރެއް ވީ ގަޑިން؟" ހެޑްބޯޑުގައި ލެނގިލަމުން ޝުހޭލް ބުނެލިއެވެ. އެހެން ފަހަރުތަކާ ހިލާފަށް ޝުހޭލްގެ އަޑު ބަރެވެ.\n"ނުވައެއް ޖަހަނީ" އަނާރް ބުނެލިއެވެ. ޝުހޭލް ބަލީތޯ އަހަން އުޅެފައިވެސް އަނާރް މަޑުކޮށްލިއެވެ. ކުރިން ޝުހޭލް ބުނޭތޯއެވެ. އޭނާ އިތުރަށް މާޔޫސްވީ އިތުރު އެއްޗެއް ނުބުނެ ތުވާލި ހިފައިގެން ޝުހޭލް ފާހާނާއަށް ވަނުމުންނެވެ.\nޝުހޭލް ފާހާނާއިން ނުކުތުމާއެކު އޭނާގެ ލޮލުގައި އަޅައިގަތީ އެނދުމަތީގައި ނަގާފައި އޮތް އޭނާ ގޭތެރޭގައި ލައި އުޅޭ ކަހަލަ ޓީޝާޓަކާ ސޯޓެކެވެ. އެއީ އަނާރްގެ ކަމެއްކަން އޭނާއަށް އިނގުނެވެ. ބޭކާރު ކަންތައްތަކާ ވިސްނަން ބޭނުންނުވިޔަސް އަނެއްކާވެސް އޭނާގެ ނަފްސަށް ހިމޭންކަމެއް ވެރިވިއެވެ. ރޭގައި އެމީހަކާ ދެކެވުނު ވާހަކަތައް އޭނާގެ ހަނދާނާ ކުޅެލައިފިއެވެ. އެނދުގައި އިށީނދެފައި ޓީޝާޓާ ސޯޓް އަތުތެރެއަށް ލިއެވެ. އެއީ އަނާރްގެ ދެއަތުން ދޮވެ އިސްތިިރިކޮށްފައި ހުރި އެއްޗެހިކަން އެނގުމުން އެ އެއްޗެހީގައި އޭނާ ބޮސްދިނެވެ. ދެލޮލަށް ވެރިވެގެންދިޔަ ކަރުނަތަކާއެކު ރޭގައި އޭނާ އެމީހަކާ ދެކެވުނު ވާހަކަތަކާ މަންޒަރުތައް ލޯމައްޗަށް ސިފަވާން ފަށައިފިއެވެ.\nކެފޭ ތެރޭގައި އޭނާ އިނީ މީހަކު ބައްދަލުކުރަން ބުނެފައި އޮތީމާ މަޑުކޮށްލައިގެންނެވެ. ވަގުތަށް ކަމޭ ހިތުމަކީ އޭނާ އެންމެ އިސްކަންދޭ ކަމަށް ވާތީ މާކުރިން އޭނާ ގޮސް އިނެވެ. އޭރުވެސް އޭނާ އަނާރާ މެދު ވިސްނަމުން ދިޔައެވެ. އެހެން އިންދައި ކުއްލިއަކަށް އޭނާގެ ކުރިމަތީގައި އައިސް ހުއްޓުނީ އަބާނެވެ. ޝުހޭލާ ކުރިން ސަލާމަށް އަތްދިއްކޮށްލީ އަބާނެވެ. ޝުހޭލް މޫނުމަތީގައި ހިތްހަމަނުޖުހެމެއް ނެތެވެ. އޭނާ ތެދުވެފައި އަބާނާ ސަލާމް ކުރިއެވެ. ބައްދަލުކުރަން ބޭނުންވި ސަބަބާ ގުޅިގެން ޝުހޭލް ސުވާލުކުރީ ކޮފީއަށް އޯޑަރ ކުރި ފަހުންނެވެ.\n"އަނާރް...." އަބާން ބުނެލިއެވެ.\n"އަނާރަކީ އަހަރެންގެ އަނބިމީހާ" ޝުހޭލް ބުނެލިއެވެ. އަބާންގެ ދުލުން އަނާރްގެ ނަން ކިޔަންވެސް ޝުހޭލް ބޭނުމެއް ނުވިއެވެ.\n"އައި ނޯ. ބުނަން މިއުޅެނީ އަނާރް އަހަރެން ދެކެ އަދިވެސް ވަރަށް ލޯބިވެޔޭ" އަބާން ބުނެލިއެވެ. ޝުހޭލްގެ މޫނުމަތީގެ ކުލަވަރު ބަދަލުވެގެން ދިޔައީ އެ ހިސާބުންނެވެ.


Semi Finala Gai meedhoo Team aai vaadha kuraanee Feydhoo Volley Team\nސެމީފައިނަލްގައި މީދޫ ޓީމާ ވާދަކުރާނެ ޓީމަކަށް ...\nއައިވީ މިކްސްޑް ވޮލީކަޕް- ސެމީފައިނަލްގެ ދެވަނަމެޗްގައި ...\nސެމީފައިނަލްގައި މީދޫ ޓީމާ ވާދަކުރާނެ ޓީމަކަށް ފޭދޫ ވޮލީޓީމް ހޮވިއްޖެ\nby vomadmin November 24, 2020\nމަރަދޫފޭދޫ އައިލެންޑް ވޮއިސް އޮފް ޔޫތުން އިންތިޒާމްކޮށްގެން މަރަދޫފޭދޫގައި ބާއްވާ ” އައިވީ މިކްސްޑް ވޮލީކަޕް 2020 ” ގައި ކުޅުނު ދެމެޗުން މޮޅެވެ ސެމީފައިނަލްގެ ފުރުސަތު ހޯދާފައިވާ މީދޫޓީމާއި ސެމީފައިނަލް ވާދަކުރާނެޓީމަކަށް ފޭދޫ ވޮލީޓީމް ހޮވިއްޖެވެ.\nސެމީފައިނަލްގައި މީދޫޓީމާއި ވާދަކުރާނެޓީމަށް ފޭދޫ ވޮލީޓީމް ހޮވުނީ މިމުބާރާތުގައި އެޓީމް ކުޅުނު ފުރަތަމަ މެޗްގައި އިއްޔެ ހަވީރު މަރަދޫފޭދޫ “އޯލްސްޓަރ “ޓީމާއި ބައްދަލުކުރިމެޗު3ސެޓް 1 ސެޓުން ކާމިޔާބުކުރުމާ ގުޅިގެންނެވެ.\nމިމުބާރާތުގެ މެޗްތަކުގެ ޝެޑިއުލް ހަމަޖެހިފައިއޮތީ ފޭދޫ ވޮލީޓީމް 1 މެޗުން މޮޅުވުމުންވެސް ސެމީފައިނަލަށް ހޮވޭގޮތަށެވެ.\nމީދޫ ވޮލީޓީމް މިމުބާރާތުގެ ސެމީފައިނަލަށް ހޮވުނީ އެޓީމް މިމުބާރާތުގައި ކުޅުނު2މެޗުންވެސް މޮޅުވެގެންނެވެ.\nމިގޮތުން އެޓީމް ކުޅުނު ފުރަތަމަމެޗްގައި މަރަދޫފޭދޫ ޓީމާ ބައްދަލުކޮށް3ސެޓް2ސެޓުން މޮޅުވެފައިވާއިރު އެޓީމު ކުޅުނު2ވަނަ މެޗްގައި ފޭދޫ ފާހި ސްޕޯޓްސް ކްލަބާ ބައްދަލުކޮށް މޮޅުވެފައިވަނީ ސީދާ ތިން ސެޓުންނެވެ.\nފޭދޫ ވޮލީޓީމް- ފޮޓޯ: ޒަވިޔަނީ އެމްވީ\nފޭދޫޓީމާއި މީދޫޓީމް ސެމީފައިނަލްގައި ބައްދަލުރާމެޗްގެ ކުޅުން އޮންނާނީ އަންނަ ހުކުރުދުވަހު ހަވީރު 4:00 ގައި މަރަދޫފޭދޫ ވޮލީކޯޓްގައެވެ.\nމިމުބާރާތުގެ ޝެޑިއުލް ހަމަޖައްސާފައިވާގޮތުން ސެމީފައިނަލްގެ ދެވަނަމެޗްގައި ބައްދަލުކުރުމަށް ހަމަޖެހިފައިވަނީ މިއަދު ހަވީރު ކުޅުމަށް ހަމަޖެހިފައިވާ ސްޕާކްލްސް އާއި ފާހި ސްޕޯޓްސް ކްލަބް ބައްދަލުކުރާ މެޗުން މޮޅުވާޓީމަކާ މާދަމާ ކުޅުމަށް ހަމަޖެހިފައިވާ މަރަދޫ ފޭދޫ ވޮލީޓީމާއި މަރަދޫފޭދޫ އޯލްސްޓާ ބައްދަކުރާ މެޗުން މޮޅުވާ ޓީމެކެވެ.\nސެމީފައިނަލްގެ ތިންވަނަ މެޗްގައި ބައްދަލުކުރުމަށް ހަމަޖެހިފައިވަނީ ސެމީފައިނަލްގެ ދެވަނަ މެޗުން މޮޅުވާ ޓީމަކާއި ސެމީފައިނަލްގެ ފުރަތަމަ މެޗުން ބަލިވާ ޓީމެކެވެ.\nއެލްކްލެސިކޯ މެޗް ބާސާ ބަލިކޮށް ރެއާލް ކާމިޔާބުކޮށްފި\nސްޕެނިޝް ލަލީގާގައި ހޮނިހިރު ދުވަހުގެރޭ ކުޅެވުނު އެލް ކްލެސިކޯ މެޗުގައި ބާސެލޯނާ ބަލިކޮށް ރެއާލްމެޑްރިޑް މެޗް ކާމިޔާބުކޮށްފިއެވެ. މިމެޗް ...\nvomadmin April 12, 2021\nޔޫރޯ 2020 – ރޭ ކުޅެވުނު ތިން މެޗް ކާމިޔާބުކުރީ އިންގެލެންޑް ، އޮސްޓްރިއާ އަދި ނެދަލެންޑްސް\n2018 ވަނަ އަހަރުގެ ވޯލްޑް ކަޕް ސެމީފައިނަލްގައި އިންގްލެންޑް ބަލިކޮށް ފައިނަލުން ޖާގަ ހޯދި ކްރޮއޭޝިއާ މައްޗަށް ޔޫރޯ ...\nvomadmin June 14, 2021


ރޯދަ މަހު މުދާ އުފުލޭ ގަޑިތައް ކަނޑައަޅައިފި ރޯދަ މަހު މުދާ އުފުލޭ ގަޑިތައް ކަނޑައަޅައިފި\nރޯދަ މަހު މުދާ އުފުލޭ ގަޑިތައް ކަނޑައަޅައިފި\nމާލޭ ވިޔަފާރި ބަނދަރުގައި މުދާތަކެއް ބާލަނީ\nއަންނަ ރޯދަ މަހު މުދާ އުފުލޭ ގަޑިތައް ޓްރާންސްޕޯޓް އޮތޯރިޓީއިން ކަނޑައަޅައިފިއެވެ.\nޓްރާންސްޕޯޓް އޮތޯރިޓީން ބުނީ އަންނަ މެއި މަހުގެ6ކުން ޖޫން މަހުގެ7އެއްގެ ނިޔަލަށް މާލޭގައި ވިޔަފާރި އުސޫލުން އެއްގަމު އުޅަނދުގައި މުދާ އުފުލުމަށް ކަނޑާއަޅާފައިވާ ގަޑިތައް ފިޔަވާ އެހެން ގަޑިތަކުގައި މުދާ އުފުލުމަކީ މަނާކަމެއްކަމަށެވެ.\nމުދާ އުފުލުމަށް ކަނޑައަޅާފައިވާ ގަޑިތަކަކީ، ހެނދުނު 09:00 އިން ފެށިގެން 15:00 އަށް އަދި ރޭގަނޑު 21:00 އިން ފެށިގެން ހެނދުނު 06:00 އަށެވެ. މިގަޑިތަކުގައި ހުރިހާ ބާވަތެއް އަދި ގިންތިއެއްގެ މުދާ އުފުލޭނެއެވެ.\nނަމަވެސް ހެނދުނު 09:00 އަކުން ފެށިގެން ހަވީރު 15:00 އާއި ހަމައަށް ފެނާއި ކައްކާ ގޭސް އުފުލޭނީ 350 ކިލޯއަށް ވުރެ ލުއި މުދާ އުފުލުމަށް ހުއްދަކުރާ އެއްގަމު އުޅަނދެއްގައި ކަމަށް މިނިސްޓްރީން ބުނެއެވެ.\nމީގެ އިތުރުން ހަވީރު 15:00 އިން ފެށިގެން 21:00 އާއި ދެމެދު އެއްވެސް ބާއްވަތެއްގެ މުދަލެއް ގަނޑުކޮށް އެއްވެސް ބާވަތެއްގެ އުޅަނދެއްގައި އުފުލުމަކީ މަނާކަމެއްކަމަށް ޓްރާންސްޕޯޓު އޮތޯރިޓީން ބުނެއެވެ.\nބްރިޖް ހުރަސްކޮށް މާލެއިން ހުޅުމާލެއަށް އަދި ހުޅުލެއަށް މުދާ އުފުލޭނީ ހެނދުނު 9:00 އިން ފެށިގެން ހަވީރު 15:00 އަށެވެ. އަދި ދަންވަރު 1:00 އިން ހެނދުނު 6:00 އަށެވެ. ޓްރާންސްޕޯޓު އޮތޯރިޓީން ބުނީ ބްރިޖް މެދުވެރިކޮށް މުދާ އުފުލާ ފަރާތްތައް މުދާ އުފުލަން ވާނީ މާލެ ދެކުނުފަރާތުން ބޮޑުތަކުރުފާނު މަގުން ކަމަށެވެ.\nޓްރާންސްޕޯޓު އޮތޯރިޓީން ވަނީ ރޯދަމަހުގެ އެއްވެސް ވަގުތެއްގައި އެއްވެސް ބާވަތެއްގެ ހެވީ ވެހިކަލެއް ބްރިޖުމަތީގައި ދުއްވުން މަނާކޮށްފައެވެ.


Rajjeygai maru ge adhabu nudhinumah EU aai 8 gaumakun govalaifi\nރާއްޖޭގައި މަރުގެ އަދަބު ނުދިނުމަށް އީޔޫ އާއި 8 ގައުމަކުން ގޮވާލައިފި\nޑެމާޝްއެއް ވަނީ ހަވާލުކޮށްފަ\nއީޔޫ އާއި 8 ގައުމުން ވަނީ ދިވެހި އެމްބަސީއަށް ގޮސްފައި\nމަރުގެ އަދަބަކީ އިންސާނީ ކަރާމާތާ ހިލާފު އަދަބެއް: ގައުމުތައް\nއީޔޫ އާއި 8 ގައުމުގެ ސަފީރުން ރާއްޖޭގެ ހައިކޮމިޝަނުގައި --\nރާއްޖޭގައި މަރުގެ ހުކުމް ތަންފީޒުކުރުމަށް މި ސަރުކާރުން ނިންމި ނިންމުން އަނބުރާ ގެންދިޔުމަށް ޔޫރަޕިއަން ޔޫނިއަން (އީޔޫ) އާއި އެ އިއްތިހާދާ ގުޅިފައިވާ 8 ގައުމަކުން ރާއްޖެއަށް ރަސްމީކޮށް ގޮވާލައިފި އެވެ. މިގޮތަށް މި ގައުމުތަކުން ރާއްޖެއަށް ގޮވާލާފައިވަނީ މިއަދު އެވެ.\nމަރުގެ އަދަބު ރާއްޖޭގައި ނުދިނުމަށް ގޮވާލާފައިވަނީ އީޔޫ އާއި އިނގިރޭސިވިލާތާއި އޮސްޓްރޭލިއާ އާއި ފްރާންސް އާއި ނެދަލެންޑްސް އާއި ސްވިޓްޒަލެންޑާއި އިޓަލީ އާއި ނޯވޭ އަދި ކެނެޑާ އެވެ.\nއީޔޫ އާއި މި ގައުމުތަކުން މިގޮތަށް ރާއްޖެއަށް ގޮވާލާފައިވަނީ ލަންކާގައި ތިއްބަވާ ރާއްޖެއަށް ކަނޑައަޅުއްވާފައިވާ އެ ގައުމުތަކުގެ ސަފީރުން މިއަދު ލަންކާގައި ހުންނަ ރާއްޖޭގެ އެމްބަސީއަށް ޒިޔާރަތްކޮށް ޑެމާޝްއެއް ހަވާލުކޮށްފަ އެވެ. -- ޑެމާޝްއަކީ އެއް ގައުމުން އަނެއް ގައުމެއްގެ ކަމަކާމެދު ރަސްމީ ގޮތް ދެކޭ ގޮތް ހާމަކޮށް ނެރޭ އެއްޗެކެވެ.\nހ. ލޮބީ ހުސެއިން ހުމާމު އަދި މ. މަޝްރޫރާގޭ މުައްރަތު: މި ދެމީހުންނަށް ވެސް ސުޕްރީމް ކޯޓުން ވަނީ މަރުގެ ހުކުމް އިއްވައިފައި -- ފޮޓޯ: އަވަސް\nލަންކާއަށް ރާއްޖެއިން ކަނޑައަޅުއްވަވާފައި ހުންނަވާ ސަފީރު ޒާހިޔާ ޒަރީރަށް މި ގައުމުތަކުން އެރުވި ޑެމާޝްގައި ބުނެފައިވަނީ ވޭދުވެދިޔަ 60 އަހަރު ތެރޭގައި ވެސް ރާއްޖޭގައި މަރުގެ އަދަބު ނުދީ އޮތް އޮތުން ދަމަހައްޓަން އެދިފަ އެވެ. އޭގައި ބުނެފައިވަނީ، ކޮންމެ ޝަރުއީ ނިޒާމެއްގައި ބޭއިންސާފަށް ޖާގަ އޮންނާތީ މަރުގެ އަދަބު ދެވިގެންނުވާނެ ކަމަށެވެ.\nޑެމާޝްގައި އިތުރަށް ބުނެފައިވަނީ މަރުގެ އަދަބަކީ އިންސާނީ ކަރާމާތާ މުޅިން ދެކޮޅު އަދަބެއް ކަމަށާއި މަރުގެ އަދަބު ދީގެން ކުށްކުރުން ހުއްޓުވިފައިނުވާ ކަމަށެވެ.\nސުޕްރީމް ކޯޓުން ވަނީ ޑރ. އަފްރާޝިމް އަލީގެ ގާތިލް ހ. ލޮބީ ހުސެއިން ހުމާމު މެރުމަށް ހުކުމްކޮށްފައެވެ. އަދި މިއަދު އެކޯޓުން ވަނީ 2012 ވަނަ އަހަރު ގާނޫނީ ވަކީލް އަހުމަދު ނަޖީބު މަރާލި ކަމުގެ ކުށް ސާބިތުވި މ. މަސްރޫރާ، މުއްރަތު ވެސް މަރަން ހުކުމްކޮށްފައެވެ. ރާއްޖޭގައި އެންމެ ފަހުން މަރުގެ ހުކުމެއް ތަންފީޒުކޮށްފައިވަނީ 1953 ވަނަ އަހަރުގަ އެވެ. އެމީހާއަކީ އެންމެ ފުރަތަމަ ރައީސް މުހައްމަދު އަމީން ދީދީ އަވަހާރަކޮށްލުމަށް ސިހުރު ހެދި ހަކީމް ދީދީ އެވެ.\nސަރުކާރުން މިހާރު ދަނީ މުއްރަތާއި ހުމާމަށް މަރުގެ އަދަބު ދިނުމަށް ތައްޔާރީތައްވަމުންނެވެ. މިހާރު ކުރިއަށް ދަނީ އެކަމުގެ ފަހު މަރުހަލާތަކެވެ. ރައީސް އަބްދުﷲ ޔާމީން ވިދާޅުވެފައިވަނީ، ބޭރުގެ ނުފޫޒު ކިތަންމެ ވަރަކަށް އޮތަސް މަރުގެ ހުކުމް ތަންފީޒު ކުރައްވާނެ ކަމަށެވެ.\nމަރުގެ ހުކުމް އީޔޫ


ޤައުމު ކުރިއެރުވޭނީ އީމާންކަމާ ޢުމްރާނީ ތަރައްޤީއާ ދެބައި ކުރިވެސް ކުރިއަރތުވައިގެން!: މުފްތީ މެންކް\nޤައުމު ކުރިއެރުވޭނީ ނުވަތަ ރައްޔިތުން ދިރިއުޅޭ ޙާލަތު ކުރިއެރުވޭނީ ރައްޔިތުންގެ އީމާންތެރިކަމާއި ތަޤްވާވެރިކަން އަދި ޢުމްރާނީ ތަރައްޤީވެސް ކުރިއަރުވައިގެން ކަމަށް މަޝްހޫރު ދީނީ ޢިލްމުވެރިޔާ މުފްތީ މެންކް ވިދާޅުވެއްޖެއެވެ.\nއަލިމަސް ކާނިވާ ސަރަހައްދުގައި މިރޭ ދަރުސް ދެއްވަމުން މުފްތީ މެންކް ވިދާޅުވީ ކުރިއަރައި ގޮސްފައިވާ މުޖުތަމައުތައް ކުރިއަރައި ގޮސްފައިވަނީ މި ގޮތަސް މަސައްކަތްކޮށްގެން ކަމަށާއި އިސްލާމީ މުޖުތަމައުވެސް ކުރިއަރައި ދިއައީ ހަމަ މިގޮތަށް މަސައްކަތްކޮށްގެން ކަމަށެވެ. ވީމާ އެކަންކަމުން ޢިބްރަތް ޙާޞިލުކުރަން ޖެހޭނެ ކަމަށެވެ.\nމުފްތީ މެންކް ވިދާޅުވީ ރާއްޖެއަށް ﷲ ތަޢާލާ ދެއްވަވާފައިވާ ގިނަ ގުނަ ނިޢްމަތްތަކަށްޓަކައި ﷲ ތަޢާލާއަށް ޝުކުރުވެރިވާން ޖެހޭނެ ކަމަށެވެ. އަދި އެ ނިޢްމަތްތަކާއިމެދު ވިސްނައި ފިކުރުކުރަން ޖެހޭނެ ކަމަށެވެ. ވިސްނުންތެރިކަމާއިއެކު ބަލައިފިނަމަ ރާއްޖެއަށް ދެއްވަވާފައިވާ ނިޢްމަތްތަކުގެ މަތިވެރިކަން އެނގިގެންދާނެ ކަމަށެވެ. އަދި މިކަންކަމަށް ނުވިސްނާ ބައަކު ވާނީ މޮޔަ ބައަކު ކަމަށެވެ.\n"މިރާއްޖެއަށް ވަނީ ޢަޖައިބު ކުރުވަނިވި ނިޢްމަތްތަކެއް މިންވަރުކުރައްވަވާފަ. ވަރަށް ބޮޑު ފުރިހަމަ ކަމެއް ދެއްވަވާފަ. އެއީ ހަމަ ﷲ ތަޢާލާ ދެއްވަވާފައިވާ ނިޢްމަތްތައް. އެކަންކަމަށްޓަކައި ޝުކުރުވެރިވާން ޖެހޭނެ."\nމުފްތީ މެންކް ވިދާޅުވީ މުސްލިމް އުންމަތްތަކަށް އަދި ރާއްޖެއަށް ﷲ ތަޢާލާ ދެއްވަވާފައިވާ ނިޢްމަތްތައް ޖަހައިގަންނަން މަސައްކަތްކުރާ ބައަކު އަބަދުވެސް އުޅޭނެ ކަމަށާއި އެކަން ޤަބޫލުވެސް ކުރަން ޖެހޭނެ ކަމަށެވެ. އަދި އެއީ ހުރިހާ މުޖުތަމައުތަކަށްވެސް މެދުވެރިވަމުން އަންނަ ކަމެއް ކަމަށެވެ. އަދި މިޙާލަތުން އަރައިގަތުމަށްޓަކައި ﷲ ތަޢަލާއަށް ޝުކުރުވެރިވުން ގިނަކުރަން ޖެހޭނެ ކަމަށެވެ.\nއިތުރު ތަނަވަސްކަމަށް އެދޭމީހާ އެހެން މީހުންގެ ދަރަނި ހޯދަން ގަދައެޅުމުގެ ބަދަލުގަ މާފުކުރާށެވެ!: މުފްތީ މެންކް\n15 ޖެނުއަރީ 2020


ދެ ޑޯޒަށް ފަހު ދަތުރު ނުކުރެވޭތީ ރޮޒައިނާ ސަރުކާރަށް ފާޑު ކިއައިފި | Sandhaanu\nދެ ޑޯޒަށް ފަހު ދަތުރު ނުކުރެވޭތީ ރޮޒައިނާ ސަރުކާރަށް ފާޑު ކިއައިފި\nވެކްސިން ޖަހާފައިވާ ފަރާތްތަކަށް ރަށްރަށަށް ދަތުރުނުކުރެވޭ ގޮތަށް އުސޫލުގައި ކަނޑައެޅުމާއި ގުޅިގެން އައްޑޫ މީދޫ ދާއިރާގެ އެމްޑީޕީ މެމްބަރު ރޮޒައިނާ އާދަމް ސަރުކާރަށް ފަޑުކިއައިފި އެވެ.\nރޮޒައިނާ ކުރެއްވި ޓްވީޓެއްގައި ވިދާޅުވީ ކޮވިޑް ޖެހި ރަނގަޅު ވެފައިވާ މީހުންނަށް ދަތުރުކުރެވޭނެނަމަ ވެކްސިންގެ ދެ ޑޯޒް ހަމަކޮށްފައިވާ ފަރާތްތަކަށްވެސް ދަތުރުކުރެވެން ވާނެކަމަށެވެ. އެހެން ނޫނީ ވެކްސިން ޖެހުމުގެ ބޭނުމެއް ނެތްކަމަށް ކަމަށެވެ.\nIf people who got covid can travel, then people who got2doses of vaccine and completed the waiting period should be able to travel. Otherwise what is the point of getting vaccinated?\n— 𝐌𝐏 𝐑𝐨𝐳𝐚𝐢𝐧𝐚 𝐀𝐝𝐚𝐦 🎈 (@Roxeyna) June 29, 2021\nކޮވިޑާއި ގުޅިގެން އަޅާފައިވާ ފިޔަވަޅުތަކަށް ޖުލައިމަހުގެ އެއްވަނަ ދުވަހުން ފެށިގެން ލުއިތަކެއް ދިނުމަށް ސަރުކާރުން ވަނީ ނިންމާފައެވެ.\nއެ ލުއިތަކުގެ ތެރޭގައި ވެކްސިންގެ ދެ ޑޯޒް ފުރިހަމަކުރި މީހުންނަށް ލުއި ދިނުމެއް ނެތި ކޮވިޑް ޖެހުނު މީހުންނަށް ލުއިދޭން ސަރުކާރުން ވަނީ ނިންމާފައެވެ.\nއޭގެ ބަދަލުގައި ލުއި ދޭން ނިންމާފައިވަނީ ކޮވިޑް ޖެހި ރަނގަޅުވެފައިވާ މީހުންނަށެވެ. އެގޮތުން ރައީސް އިބްރާހިމް މުހައްމަދު ސޯލިހު އިއްޔެ އިއުލާން ކުރެއްވި ގޮތުގައި، ކޮވިޑް ޖެހި ރަނގަޅުވުމަށްފަހު 60 ދުވަސް ވެފައިނުވާ މީހުންނަށް ކަރަންޓީނާ ނުލާ ދަތުރުކުރެވޭނެ އެވެ.\nނަމަވެސް ވެކްސިން ދެ ޑޯޒް ޖެހުމަށްފަހު ހަމަކުރަންޖެހޭ މުއްދަތު ހަމަކޮށްފައިވާ ފަރާތްތަކަށް ދަތުރުކުރެވޭ އުސޫލެއް މިފަހަރަކު ނެތެވެ.\nދެ ޑޯޒު ޖަހާފައިވާ މީހުންނަށް ރާއްޖޭގައި އަދި ލުއި ދެވެން ނެތީ ބޭނުންވާ މިންވަރަށް މިހާތަނަށް ވެކްސިން އާބާދީގެ ނިސްބަތުން ދެވިފައިނުވާތީ ކަމަށް ހެލްތު މިނިސްޓަރު ނަސީމު ވަނީ ވިދާޅުވެފައެވެ. އޭނާ ވިދާޅުވާ ގޮތުގައި އާބާދީގެ 75 ޕަސެންޓަށް ވެކްސިން ދެ ޑޯޒް ޖަހާފައިވާނަމަ ލުއި ދެވޭނެއެވެ. ރާއްޖޭގައި މިހާތަނަށް ދެ ޑޯޒު ޖަހާފައިވަނީ އާބާދީގެ 38 ޕަސެންޓް މީހުން ކަމަށް މިނިސްޓަރު ވިދާޅުވެއެވެ.\nސުކޫލުތަކުގެ އަހަރީ ޗުއްޓީ ފެށިފައިވާ މި ދަނޑިވަޅުގައި ސަރުކާރުން މި ފަދަ ނިންމުމެއް ނިންމީތީ ގިނަ ބައެއްގެ ފާޑުކިއުން ސަރުކާރަށް ވަނީ އަމާޒުވެފައެވެ.\nރޮޒައިނާ އަކީ މީގެ ކުރިންވެސް ސަރުކާރުން ކުރާ ބައެއްކަންކަމާ މެދު ހިތްހަމަޖެހިވަޑައި ނުގެން ފާޑުކިޔަމުން ގެންދާ ބޭފުޅެކެވެ. އެކަމުގެ ސަބަބުން އެމްޑީޕީގެ ބައެއް މެންބަރުންގެ ހިތްހަމަނުޖެހުން ރޮޒައިނާއަށް އަމާޒު ވެސް ކުރެއެވެ.\nރައްޔިތު ޖޫން 30, 2021 At 5:02 ޕމ\nއެތަށް ލުއިތަކެއް ދޭނަމޭ ކިޔާ ދޮގުހަދާ އޮޅުވާލައިގެން އަހަރެމެން ގަޔަށް އެ “ގެރިގޮރު” ވެކްސިން ޖެއްސުވީ ކީއްވެހޭ..؟! އެހެން ނޫން ނަމަ އަހަރެމެންނަށް ފައްސި ވާން ފުރުސަތު ލިބި ތިޔަދިން ލުއިތައް ލިބުނީހެއްނު..؟! ވެކްސިން ޖަހައިގެން ބުނިހާ ގޮތެއް ހަދައިގެން ތިބި މީހުންނަށް ލަނޑު ތިދިނީ..! ފަރުވާ ކުޑަ ކަމުންނާ އެހެނިހެން ގޮތްގޮތުން ފައްސިވި މީހުންނަށް ހުރިހާ މޮޅެއް..!


ސުލްޠާން މުޙައްމަދު ޣިޔާޘުއްދީނު - ވިކިޕީޑިއާ\nސުލްޠާން މުޙައްމަދު ޣިޔާޘުއްދީނު\nސުލްޠާން މުޙައްމަދު ޣިޔާޘުއްދީނު އަކީ މީލާދީން 1766 ން 1773 އަށް ދިވެހިރާއްޖެގައި ރަސްކަން ކުރެއްވި ރަދުންނެވެ. ސުލްޠާން މުޙައްމަދު ޣިޔާޘުއްދީނު ސިރީ ކުލަ ރަންމަނި، ކީރިތި މަހާރަދުންނަކީ އިބްރާހީމް ރަސްގެފާނު ގެ ދަރިކަލުން މުޙައްމަދު މަނިކުފާނު އެވެ. ފުރިހަމަ ނަންފުޅަކީ އައްސުލްޠާނު މުޙައްމަދު ޣިޔާޘުއްދީން ސިރީ ކުލަ ރަންމަނި ކީރިތި މަހާރަދުންނެވެ. މިރަދުންނަށް ޝަހީދުކުޅަ ބަންޑާރައިން، އަދި ޙާޖީ ބަންޑާރައިން މިދެނަމުންވެސް މުޚާޠަބުކުރެވެއެވެ.\nޣިޔާޘުއްދީން ސުކޫލް ގެ ނަން ނިސްބަތްކުރެވެނީ ދިޔަމިގިލީ ދަރިކޮޅުން ރާއްޖޭގައި ރަސްކަންކުރެއްވި ރަސްކަލެއް ކަމުގައިވާ ސުލްޠާން މުޙައްމަދު ޣިޔާޘުއްދީނުނުވަތަ ހާޖީ ބަންޑާރައިން ނުވަތަ ޝަހީދު ކުޅަ ބަންޑާރައިންނަށެވެ. މިރަދުން ދިވެހި ރަސްކަމަށް އިސްވެ ވަޑައިގަތީ މީލާދީން 1766 ވަނަ އަހަރު އެވެ. މިރަދުންގެ ރަސްކަމުގައި ދިވެހި ބަހުން ތައްޔާރު ކުރެވުނު ފުރަތަމަ ދިވެހި ރަދީފް ތައްޔާރު ކުރެއްވި އެވެ. ގާތްގަނޑަކަށް 8 އަހަރުގެ ރަސްކަމަށްފަހު މިރަދުން ރަސްކަމުން ފައިބާވަޑައިގަތީ މީލާދީން 1773 ވަނަ އަހަރު އެވެ. މިރަދުންގެ ރަސްކަމުގައި ދިވެހި ބޭސްވެރިކަމާ ބެހޭ ތަފާތު ލިޔުންތައް ލިޔުއްވާފައި ވެއެވެ. ބުނެވޭގޮތުގައި ބަނބުކެޔޮ ދިވެހި ގައުމަށް ތަޢާރަފްކޮށްދެއްވީ ވެސް ޣިޔާޘުއްދީން ރަދުންނެވެ.\n1 ހިނގި ހަމަނުޖެހުންތައް\nހިނގި ހަމަނުޖެހުންތައް[އުނިއިތުރު ގެންނަވާ]\nސުލްޠާން މުޙައްމަދު ޣިޔާޘުއްދީނު ރަސްކަމަށް އިސްވެ ވަޑައިގަތީ ހިޖުރައިން 1180 ވަނަ އަހަރު އެވެ. މިރަދުންގެ މަޝްހޫރު ނަންފުޅަކީ ޝަހީދުކުޅަ ބަންޑާރައިން އެވެ. މިރަދުން ރަސްކަމަށް އިސްވެ ވަޑައިގަތްތާ ދުވަސްކޮޅެއްގެ ތެރޭގައި ފިތުނަވެރިކަމުގެ ވާހަކަތަކެއް މާލޭގައި ދެކެވެން ފަށައިފި އެވެ. ވާހަކައިގެ ޚުލާޞާ އަކީ ރަދުން ގަތުލުކޮށްފައި، ދޮންބަންޑާރައިން(ސުލްޠާން ޙަސަން ޢިއްޒުއްދީން)ގެ މުޙައްމަދު ފާށަނާކިލެގެފާނު (ސުލްޠާން މުޙައްމަދު މުޢިއްޒުއްދީނު) ނަމަކަށްކިޔާ ދޮށީ ދަރިކަލުން ރަސްކަމަށް ބަޔަކު އިސްކުރާން އުޅޭވާހަކައެވެ.\nމަތީގައި ދެންނެވުނު ވާހަކައިގެ ނަތީޖާއަކަށްވީ ދޮންބަންޑާރައިން(ސުލްޠާން ޙަސަން ޢިއްޒުއްދީން) އާއި ގާތްތިމާގެ ބޭފުޅުން ކުރެ، ޢަލީ ރަންނަ ބަނޑޭރި ކިލެގެފާނު އާއި، އަލްވަޒީރު އިބްރާހީމް ފާމުލަދޭރި ތަކުރުފާނު އާއި، މުޙައްމަދު މުރީދު ތަކުރުފާނު އާއި، ޙުސައިން ކަކާ ތަކުރުފާނު އާއި، ޢަލީ ހަކުރާ ތަކުރުފާނު އާއި، ޢުމަރު ހަނދޭގިރި ތަކުރުފާނު އެކިއެކި ރަށްރަށަށް އަރުވާލެއްވުމެވެ. އަދި މީގެ އިތުރުންވެސް ވަރަށްގިނަ ބޭފުޅުންނަށް މިކަމުގެ އަދަބު ދެއްވި ކަމަށް ވެއެވެ.\nދޮންބަންޑާރައިން(ސުލްޠާން ޙަސަން ޢިއްޒުއްދީން)ގެ3ދަރިކަލުންނާއި، އެބޭފުޅުންގެ މަންމާފުޅު، ފެންފުށީ ކަކާ ތަކުރުފާނުގެ އާމިނާ ކަނބާ އާއި،4މައިކަނބަލުން ވެސް ފެންފުއްޓަށް ފޮނުވާލެއްވި އެވެ.\nސުލްޠާން މުޙައްމަދު ޣިޔާޘުއްދީނު ގެ ރަސްކަމުގެ5ވަނަ އަހަރު އަނެއްކާވެސް މާލޭގައި ފިތުނަވެރި ގަޑުބަޑެއް އުފެދުނެވެ. މިގަޑުބަޑުގެ ތެރޭގައި ޣާޒީ ބަންޑާރައިން އަށް ބޮޑުބޭބެ ވިދާޅުވާ މުޙައްމަދު މަނިކުފާނު އާއި އަދިވެސް ބައެއް މީހުން އަރުވާލެއްވިއެވެ.\nސުލްޠާން މުޙައްމަދު ޣިޔާޘުއްދީނު ރަސްކަމުގެ7ވަނަ އަހަރު ޙައްޖަށް ވަޑައިގަތުމަށްޓަކައި މާލެއިން ފުރާ ވަޑައިގަތެވެ. އެއީ3ޝައްވާލު 1178ހ ގައެވެ. ވަޑައިގަތީ އަނބިކަބަލުންނާއި، ބޭފުޅުންވެސް ގޮވައިގެންނެވެ. ރަސްކަން ބެލެހެއްޓުން ޙަވާލުކުރެއްވީ އޭނާގެ ޅިޔަނެއް ކަމުގައިވާ ޢަލީ ޝާހް ބަންދަރު އާއެވެ.\nސުލްޠާން މުޙައްމަދު ޣިޔާޘުއްދީނު ރަދުން މާލެއިން ޙައްޖަށް ފުރާވަޑައިގަތްތާ ފަސްދުވަހުގެ ތެރޭގައި މާލޭގައި ވަރަށް ބޮޑު ގަޑުބަޑެއް ވެއްޖެއެވެ. މިގަޑުބަޑުގެ ސަބަބެއް ކަމުގައިވީ ޢަލީ ޝާހް ބަންދަރު ރަސްކަމަށް އިސްވެ ވަޑައިގަންނަވާން އުޅުއްވާކަމަށް ދެކެވުނު ވާހަކައެވެ. މިގަޑުބަޑުގެ ތެރޭގައި ޢަލީ ޝާހް ބަންދަރު އާއި އޭނާގެ އަނބިކަބަލުން ދިޔަމިގިއްޔަށް އަރުވާލެވުނެވެ. މިގަޑުބަޑު ހިންގައި އެފަދަ ދަނޑިވަޅަކަށް ބަލަބަލައި ތިބި ހުރާގޭ ދަރިކޮޅުގެ ބޭފުޅުން ބަޣާވާތްކޮށް ރަސްކަން ފޭރިގެންފި އެވެ. ގަޑުބަޑުގެ ނަތީޖާއަކަށްވީ އައްސުލްޠާނުލް ޣާޒީ ޙަސަން ޢިއްޒުއްދީނު ނުވަތަ ދޮންބަންޑާރައިން ގެ އަޚް ޙުސައިން ބޮޑު ދޮށިމޭނާ ކިލެގެފާނުގެ މުޙައްމަދު މަނިކުފާނު(ސުލްޠާން މުޙައްމަދު ޝަމްސުއްދީން (ދެވަނަ)) ރަސްކަމަށް އިސްކުޅައުމެވެ. ފަހުން ރަސްކަން ޙަވާލުކުރެވުނީ ދޮންބަންޑާރައިންގެ ދޮށީ ދަރިކަލުން މުޙައްމަދު މުޢިއްޒުއްދީން(ސުލްޠާން މުޙައްމަދު މުޢިއްޒުއްދީނު) އާއެވެ.\nރަސްކަމުގެ2ވަނަ އަހަރު ކަންނަންނޫރު ޢަލީ ރާޖާގެ ލަޝްކަރެއް6ނަވާއި،9އޮޑީގައި މާލެއަށް ޙަމަލާދީ މާލެއަށް އަރައިގަތެވެ. އެހެން ނަމަވެސް އެމީހުން ބަލިކުރައްވައި ގައުމު ދިފާޢުކުރެއްވި އެވެ. މިއީ އެދުވަސްވަރު ރާއްޖެ ދުށް ވަރަށް ވަރުގަދަ ހަނގުރާމަ އެކެވެ.\nސުލްޠާން މުޙައްމަދު މުޢިއްޒުއްދީނު ރަސްކަމަށް އިސްވެ ވަޑައިގަތްތަނާ ސުލްޠާން މުޙައްމަދު ޣިޔާޘުއްދީނު މައްކާއިން އެބުރި ރާއްޖެ ވަޑައިގަތެވެ. މާލެ އަތޮޅު ގުރައިދޫ ބޭރުގައި އޮންނަވާފައި،ކަންތައްވެފައި އޮތްގޮތް އެނގިވަޑައިގަތުމުން ސުލްޠާން މުޙައްމަދު ޝަމްސުއްދީން (ދެވަނަ)، ސުލްޠާން މުޙައްމަދު މުޢިއްޒުއްދީނު އަށް ސުލްޠާން މުޙައްމަދު ޣިޔާޘުއްދީނު ސިޓީފުޅެއް ފޮނުއްވެވިއެވެ. އެސިޓީފުޅުގައި އަންގަވާފައިވަނީ މާތް ރަސްކަލާންގެ މިންވަރު ފުޅު ކުރެއްވި ގޮތަށް އޭނާ ރުހިވަޑައިގެން، ހުންނެވި ކަމަށެވެ. އަދި އެބޭފުޅުންގެ ކިބައިން އަމާންކަމަށް އެދިވަޑައިގަންނަވާކަމަށެވެ. ނަމަވެސް ބުނެވެނީ މާލެއިން އޮޑިއެއް ފޮނުއްވަވައި ސުލްޠާން މުޙައްމަދު ޣިޔާޘުއްދީނު އަތުލައި ގެންނެވީ ކަމަށެވެ. ރަސްކަމުގެ މައްޗަށް ގަދަވެގެން ތިއްބެވި ދެބޭފުޅުންގެ ޢަމަލުފުޅެއްކަމުގައި ހެއްދެވީ ޣިޔާޘުއްދީން ރަދުންގެ އަތްފައިންޕުޅު ބަނދެ ކަނޑުފެއްތުމެވެ. އެއީ 1 ޝަޢުބާން 1188 ގައެވެ. މުޙައްމަދު ޣިޔާޘުއްދީން ރަސްކަމަށް އިސްކުރެވުނީ2ރަމަޟާން 1180 ވަނަ އަހަރު އެވެ.\nމާލޭގައި ސަރުކާރުން ހައްދަވާފައިވާ ޕްރައިމަރީ ސުކޫލް ތަކުގެ ތެރެއިން ޣިޔާޘުއްދީން ސުކޫލް ނިސްބަތްވަނީ ވެސް އައްސުލްޠާން މުޙައްމަދު ޣިޔާޘުއްދީން އަށެވެ.\nފަތްތޫރަ - ނޮވެމްބަރު 1989\nޣިޔާޘުއްދީން ސުކޫލްގެ ވެބްސައިޓް\nސުލްޠާން ޙަސަން ޢިއްޒުއްދީން ދިވެހިރާއްޖޭގެ ރަދުން\n1766 - 1773 ފަހުން ވަޑައިގަތީ:<br./>ސުލްޠާން މުޙައްމަދު ޝަމްސުއްދީން (ދެވަނަ)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 19:20 ގައެވެ.


SME bank in anna hafthaaga loan dhookuran fashaane: Raees | ThePress\nއެސްއެމްއީ ބޭންކުން އަންނަ ހަފްތާގައި ލޯނު ދޫކުރަން ފަށާނެ: ރައީސް\n14 March 2019, 14:29\nރައީސް އިބްރާހީމް މުހައްމަދު ސޯލިހް / ފައިލް ފޮޓޯ\nސްމޯލް އެންޑް މީޑިއަމް އެންޓަޕްރައިޒެސް (އެސްއެމްއީ) ބޭންކު ހުޅުވައި އަންނަ ހަފްތާގައި ލޯނު ދޫކުރަން ފަށްޓަވާނެ ކަމަށް ރައީސް، އިބްރާހީމް މުހައްމަދު ސާލިހް ވިދާޅުވެއްޖެއެވެ.\nއެސްއެމްއީ ލޯނުގެ ވާހަކަ ރައީސް އިއުލާން ކުރެއްވީ، ރަށްރަށުގެ ތަރައްގީއާއި ބެހޭ ގޮތުން ކެޔޮދޫ ދާއިރާއަށް ވާދަކުރައްވާ ކެންޑިޑޭޓުގެ ކެމްޕޭން ހަރަކާތުގައި ވާހަކަފުޅު ދައްކަވަމުންނެވެ.\nއެސްއެމްއީީ އަކީ 100 ޕަސަންޓް ސަރުކާރު ހިއްސާވާ ކުދި އަދި މެދުފަންތީގެ ވިޔަފާރިތަކަށް ހާއްސަ ކުންފުންޏެކެވެ. މީގެ ތެރެއިން މާލެ، އައްޑޫ ފުވައްމުލަކު، މިއިން ކޮންމެ ސިޓީއެއްގެ ކައުންސިލެއްގެ ފަސް ޕަސަންޓް ހިއްސާ ހިމެނެއެވެ.\nއެސްއެމްއީ ޑިވެލޮޕްމަންޓް ފައިނޭންސް ކޯޕަރޭޝަން ޕްރައިވެޓް ލިމިޓެޑަށް ރާއްޖޭގައި ފައިނޭންސިން ވިޔަފާރި ކުރުމަށް ބޭނުންވާ ފައިނޭންސިން ބިޒްނަސް ލައިސަންސް، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ދޫކޮށްފައި ވަނީ މިދިޔަ ފެބްރުއަރީ މަހު 28 ގައެވެ.\nއެސްއެމްއީ ބޭންކުގެ ހިދުމަތް ފެށުމަކީ ރައީސް އިބްރާހީމް މުހައްމަދު ސާލިހުގެ ސަރުކާރުގެ ފުރަތަމަ 100 ދުވަހުގެ ވައުދުތަކުގެ ތެރޭގައި ހިމެނޭ އެއް ވައުދުފުޅެވެ. އެސްއެމްއީ ބޭންކް ހުޅުވުމުގެ ކުރިން އެންމެ ފުރަތަމަ ހުޅުވަން ނިންމާފައި ވަނީ ފައިނޭންޝަލް އިންސްޓިޓިއުޓެއް ކަމަށް ރައީސް ސާލިހު މީގެ ކުރިން ވަނީ ވިދާޅުވެފައެވެ. އަދި އެކަމަށްޓަކައި އެސްއެމްއީ ފައިނޭންޝަލް އެންޑް ޑިވެލޮޕްމަންޓްގެ ނަމުގައި ކުންފުންޏެއް އުފައްދަވާނެ ކަމަށްވެސް އެމަނިކުފާނު ވިދާޅުވިއެވެ. މިދިޔަ މަހު އެމްއެމްއޭއިން ވިޔަފާރި ކުރުމުގެ ހުއްދަ ދިނީ އެ އިންސްޓިޓިއުޓަށެވެ.\nހާދަ ކަމެއްވެއޭ އިންތިހާބު ކާރިވި ވަރަކަށް. އެމްޑީޕީ ކުދިންގެ ވޯޓު ޔަގީން ކޮށްލަނީ ދޯ؟ އަބަދުވެސް އިންތިހާބު ބާއްވަންވީ


MDP ge logo PPM campaign gai beynun kuranee!\nއައްޑޫ މީދޫ ކެމްޕެއިން އެއްގެ ތެރެއިން\nއެމްޑީޕީ ލޯގޯ ޕީޕީއެމްގެ ކެމްޕޭނުގަ ބޭނުންކުރަނީ!\n18 މާރޗް 2021 - 17:19:08\nކުރިއަށް އޮތް ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ހާއްސަ ކޮމިޓީގެ އިންތިހާބުގެ ކެމްޕެއިންތައް ވާދަވެރިކަމާއިއެކު ދަނީ ކުރެވެމުންނެވެ. ހާއްސަކޮށް ރާއްޖޭގައި މިވަގުތު އޮތް ވާދަވެރި ދެ ސިޔާސީ ޕާޓީކަމުގައިވާ އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އާއި ސަރުކާރު ނިސްބަތްވާ ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އިން ދަނީ ވާދަވެރި ކެމްޕެއިންއެއް ކުރަމުންނެވެ.\nއެހެން އަހަރުތަކާއި ހިލާފަށް ކޮވިޑް-19 މިދަނޑިވަޅުގައި ކައުންސިލް އިންތިހާބުގައި ކެމްޕެއިން ކުރުމުގެ ކަންތައް ކުރިއަށް ގެންދިޔުމަށް ޖެހިފައިވަނީ ވަރަށް ތަަފާތު ކޮށެވެ. އެހެންނަމަވެސް ފޯރި ތަންފުކެއްވެސް ކުޑައެއް ނުވެއެވެ. އެހެންޏާވެސް ޕާޓީތަކުގެ ކެމްޕެއިން ޖަގަހަތަކުގެ ތައްޔާރީތައް ވަރަށް ފޯޜީގައި ކުރިއަށް ދާތީވެސް އެބަފެެނެއެވެ.\nމިއާއިއެކު މިއަދު އެވެމުންދާ އަޑަކީ އައްޑޫ މީދޫއިން ޕީޕީއެމްގެ ޓިކެޓްގައި ވާދަކުރައްވާ ކެންޑިޑޭޓުންގެ ކެމްޕެއިން ޓީމުން އެމްޑީޕީގެ ލޯގޯ ބޭނުން ކުރަމުންދާ ކަމަުގެ އަޑުތަކެވެ. މިކަން ހާމަވާ ބައެއް ފޯޓޯތައްވެސް ސޯޝަލް މީޑިއާގައި ދައުރުވަމުންދާއިރު، މިފޯޓޯތަކުން ފެންނަ ގޮތުން ޕީޕީއެމްގެ ލޯގޯ އެއްފަޅިން ފެންނައިރު އަނެއް ފަޅިން އެމްޑީޕީގެ ލޯގޯވެސް ފެނެއެވެ.\nމިކަމާއި ގުޅިގެން ރައްޔިތުންގެ މަޖިލީހުގެ މީދޫ ދާއިރާގެ މެމްބަރު ރޮޒެއިނާ އާދަމް ވަނީ ޕީޕީއެމްއިން ވައްކަން ކުރާކަމަށް ތުހުމަތުކޮށްފައެވެ. އަދި އެމްޑީޕީގެ ލޯގޯ ޕީޕީއެމް ކެނޑިޑޭޓުންގެ ކެމްޕެއިންގައި ބޭނުން ކުރާ ކަމަށް ތުހުމަތުކޮށް ރޮޒެއިނާވަނީ އެކަމަކީ އިލެކްޝަން ކޮމިޝަނުން ބަލަންޖެހޭ މައްސަލައެއް ކަމުގައި ދެކޭކަމަށް ވިދާޅުވެފައެވެ.\nއޭޕްރީލް މަހުގެ 10 ވަނަ ދުވަހު ބާއްވަން ހަމަޖެހިފައިވާ ލޯކަލް ކައުންސިލް އިންތިހާބު އާންމު ސިއްހަތުގެ ކުއްލި ނުރައްކަލުގެ ހާލަތުގައި ބާއްވަން ގިނަ ތައްޔާރީތަކެއް ވާންޖެހޭއިރު މިއީ ހަރަދު ބޮޑު އަދި ތަކުލީފު ބޮޑު އިންތިހާބަކަށްވާނެ ކަމަށް އީސީން ވަނީ ބުނެފަ އެވެ.\nލޯކަލް ކައުންސިލް އިންތިހާބުގައި ދެ ލައްކަ އަށްވުރެ ގިނަ މީހުން ވޯޓުލުމަށް ހަމަޖެހިފައިވާއިރު، މާލޭ ސިޓީގައި 51،499 ފަރާތަކުން ވޯޓުލުމަށް ރަޖިސްޓްރީ ކޮށްފައިވެއެވެ.\nއަދި އައްޑޫސިޓީގައި 25،055 މީހަކު، ފުވައްމުލަކުން 9،177 މީހަކާއި، ކުޅުދުއްފުށީ ސިޓީގައި 6،825 އޭގެއިތުރުން އެހެނިހެން އަތޮޅުތަކުން 179،924 ފަރާތަކުން ވޯޓުލުމަށް ވަނީ ރަޖިސްޓްރީކޮށްފައެވެ.\nސިޔާސީ ޕާޓީސިޔާސީ މަޝްވަރާސިޔާސީ މަޝްރަހު


Modi ah vaudheh handhaan kodhdheyn India meehaku 800 mile ah hingaifi | Mihaaru\nބިސްވާލްގެ ދަތުރު އިރުމަތީގެ އޮރިއްސާ އިން ފެށީ އެޕްރީލް 16 ވަނަ ދުވަހު.\nމޯދީ އަށް ވައުދެއް ހަނދާން ކޮށްދޭން އިންޑިއާ މީހަކު 800 މޭލަށް ހިނގައިފި\n19 ޖޫން 2018 - 11:29\nމުކްތިކަންޓް ބިސްވާލް ވަނީ އިރުމަތީގެ އޮރިއްސާ އިން ވެރި ރަށް ނިއު ދިއްލީ އަށް ދިގު ދަތުރެއް ކޮށްފަ އެވެ. އިންޑިއާގެ ދިދައަކާ އެކު ބިސްވާލްގެ ދަތުރު ފެށީ އެޕްރީލް 16 ވަނަ ދުވަހު އެވެ. އޭނާގެ މަންޒިލަށް ފޯރަން 218 ކިލޯ މީޓަރަށްވެފައި ވަނިކޮށް ބަލިވެގެން ވަނީ އާގްރާގެ ހޮސްޕިޓަލެއްގައި އެޑްމިޓް ކުރަން ޖެހިފަ އެވެ. ބިސްވާލް ބުނީ އޭނާ ބޭނުންވީ އޮރިއްސާ ސްޓޭޓުގެ ހޮސްޕިޓަލްގެ ފެންވަރު މަތިކޮށްދޭނެ ކަމަށް މޯދީ ވެވަޑައިގެންނެވި ވައުދުގެ މަތިން ހަނދާން ކޮށްދޭން ކަމަށެވެ. އޭނާ އަށް މި ހަފުތާގައި ދިއްލީ އަށް ދެވޭނެ އެވެ.\nމޯދީ 2015 ވަނަ އަހަރު ވަނީ އޮރިއްސާގެ ހޮސްޕިޓަލުގެ ފެންވަރު ދިއްލީގެ މަޝްހޫރު އޯލް އިންޑިއާ އިންސްޓިޓިއުޓް އޮފް މެޑިކަލް ސައެންސް ފަދަ "ސުޕަ ސްޕެޝިއަލިޓީ ފެސިލިޓީ" އަކަށް ބަދަލު ކުރައްވާނެ ކަމަށް ވިދާޅުވެފަ އެވެ.\nބީބީސީ އަށް ބިސްވާލް ބުނީ އޭނާ ބޭނުންވަނީ މޯދީއާ ބައްދަލުކޮށް އިސްޕަތު ޖެނެރަލް ހޮސްޕިޓަލުގެ ފެންވަރު މަތިކޮށްދޭނެ ކަމަށް ވެވަޑައިގެންނެވި ވައުދުގެ މަތިން ހަނދާން އާކޮށްދޭން ކަމަށެވެ.\n"ބޮޑު ވަޒީރު އަޅުގަނޑާ ބައްދަލު ކުރާނެ ކަމެއް ނޭނގޭ. އެކަމަކު މޯދީ ބައްދަލު ނުކުރައްވައިފި ނަމަ ބަނޑުހައިހޫނުކަމުގެ ހަޅުތާލެއް އަޅުގަނޑު ކުރާނަން،" ބިސްވާލް ބުންޏެވެ.\nބިސްވާލްގެ ދަތުރާ ގުޅޭ ގޮތުން މޯދީ އަދި މިހާތަނަށް ކޮމެންޓް ކުރައްވައިފައެއް ނުވެ އެވެ. ނަމަވެސް އިންޑިއާގެ އިދިކޮޅު ކޮންގްރެސް ޕާޓީގެ ލީޑަރު ރާހުލް ގާނދީ ވަނީ ބިސްވާލްގެ ދަތުރު ސަމާލު ކަމަށް ގެނައުމުގެ ގޮތުން ޓްވީޓް ކުރައްވައިފަ އެވެ. ބިސްވާލް ބުނީ ރާހުލްގެ ޓްވީޓާ ގުޅިގެން އޭނާ ވަރަށް އުފާވި ކަމަށެވެ.


Covid-19: Brazil In Fenunu Aavahtharuge Virus Ge Sababun Kanboduvun Ithuruvejje - Vaguthu\nކޮވިޑް-19: ބްރެޒިލުން ފެނުނު އާވައްތަރުގެ ވައިރަސްގެ ސަބަބުން ކަންބޮޑުވުން އިތުރުވެއްޖެ\nބްރެޒިލުން މިހާރު ފެނިގެން އުޅޭ ކޮވިޑް-19 ވައިރަސްގެ އާވޭރިއަންޓްގެ ސަބަބުން ކަންބޮޑުވުންތައް އިތުރުވެ އިނގިރޭސިވިލާތުން އިތުރު ފިޔަވަޅުތައް އަޅައިފިއެވެ.\nއިނގިރޭސިވިލާތުގައި ކޮވިޑް-19 އާއި ގުޅިގެން އަޅަން ޖެހޭ ފިޔަވަޅުތައް ނިންމާ ކޮމެޓީން މިއަދު ބޭއްވި ބައްދަލުވުމަށް ފަހު ނިންމާފައި ވަނީ ދެކުނު އެމެރިކާ އިން އިނގިރޭސިވިލާތައް ކުރާ ދަތުރުތައް މާދަމާ އިން ފެށިގެން މަނާ ކުރުމަށެވެ. އަދި ޕޯޗްގަލް އަކީ ވެސް ބްރެޒިލާއި ދަތުރުފަތުރުގެ ގޮތުން ވަރަށް ބޮޑަށް ގުޅިފައި އޮތް ގައުމަކަށް ވުމުން ޕޯޗްގަލް އިން އިނގިރޭސިވިލާތައް މީހުން އެތެރެވުން މަނާ ކުރުމަށް ވެސް ވަނީ ނިންމާފައެވެ.\nއިނގިރޭސިވިލާތުގެ ސަރުކާރުން ބުނީ ދެކުނު އެމެރިކާ ބައްރުންނާއި ޕޯޗްގަލް އިން އެގައުމަށް މީހުން އެތެރެވުން ވަގުތީ ގޮތުން މަނާކުރީ ބްރެޒިލުން ފެނިގެން އުޅޭ އާވޭރިންޓް ފެތުރުން ހުއްޓުމަށް އަޅާ ފިޔަވަޅެއްގެ ގޮތުން ކަމަށެވެ.\nއިނގިރޭސިވިލާތައް މީހުން އެތެރެވުން މަނާކުރި ދެކުނު އެމެރިކާގެ ގައުމުތަކަކީ އާޖެންޓީނާ، ބްރެޒިލް، ބޮލީވިއާ، ކޭޕް ވާޑް، ޗިލީ، ކޮލަމްބިއާ، އިކްއެޑޯ، ފްރެންޗް ގާނާ، ގްޔާނާ، ޕެނަމާ، ޕެރަގްއޭ، ޕެރޫ، ސްރިނޭމް، އުރުގުއޭ އަދި ވެނެޒުއޭލާއެވެ.\n"މިގައުމުތަކުން އިނގިރޭސިވިލާތައް ދަތުރު ކުރުން މަނާކުރި ނަމަވެސް އިނގިރޭސިވިލާތުގެ ރައްޔިތުންނާއި އައިރިޝް މީހުންނަށް އިނގިރޭސިވިލާތައް އެތެރެވެވޭނެ. އެމީހުން ޖެހޭނީ އިނގިރޭސިވިލާތައް އެތެރެވުމަށް ފަހު 10 ދުވަހުގެ ކަރަންޓީން މުއްދަތެއް ފުރިހަމަ ކުރަން." އިނގިރޭސިވިލާތުގެ ޓްރާންސްޕޯޓް ސެކެޓްރީ ގްރާންޓް ޝެޕްސް ވިދާޅުވިއެވެ.\nއިނގިރޭސިވިލާތުން މަނާކޮށްފައި ވަނީ އާއްމުން ވަކި ގައުމުތަކަކުން އެގައުމަށް އެތެރެވުމެވެ. އަދިވެސް އެގައުމުގެ މުދާ އިނގިރޭސިވިލާތައް އެތެރެ ކުރުމުގައި އެއްވެސް ހުރަހެއް ނެތެވެ. މުދާ އުފުލުމުގެ މަސައްކަތް ކުރާ މީހުންނަށް ވެސް އިނގިރޭސިވިލާތައް އެތެރެވެވޭނެއެވެ.\nބްރެޒިލުން ފެނިގެން އުޅޭ އާވައްތަރުގެ ކޮވިޑް-19 ނުވަތަ އާވޭރިއަންޓްގެ މާގިނަ މައުލޫމާތެއް އަދި މިހާތަނަށް ލިބިފައެއް ނުވެއެވެ. މިވޭރިއަންޓް މީގެ ކުރިން ވަނީ ޖަޕާނުންނާއި އިނގިރޭސިވިލާތުން ފެނިފައެވެ. އެދެގައުމުން ވެސް މިވޭރިއަންޓަށް ފައްސިވީ ބްރެޒިލުން އެގައުމުތަކަށް ދަތުރުކުރި ބައެކެވެ.\nފަހަކަށް އައިސް ފެނިފައިވާ ކޮވިޑް-19 ވޭރިއަންޓްތަކާއި ގުޅިގެން ދެކުނު އެފްރިކާ އާއި ޑެންމާކުން އިނގިރޭސިވިލާތައް މީހުން އެތެރެވުން ވެސް މީގެ ކުރިން ވަނީ މަނާކޮށްފައެވެ.


Samsung ge fahjehi phone aa medhu kanboduvunthakeh | Mihaaru\nސެމްސަންގުގެ ފަތްޖެހި ފޯނާ މެދު ކަސްޓަމަރުންގެ ކަންބޮޑުވުންތަކެއް\n19 އެޕްރީލް 2019 - 09:163comments\nބައެއް މީހުން ވަނީ ސޯޝަލް މިޑިއާގައި ވެސް އެ މީހުންގެ ފޯނުތަކުގެ ފޮޓޯތަކާ އެކު އެ ވާހަކަ ހިއްސާކޮށްފަ އެވެ. ބައެއް މިކަން ތަޖުރިބާކުރަން ޖެހުނު މީހުން ބައެއް ނޫސްތަކަށް ކިޔައި ދީފައިވާ ގޮތުގައި އެ މީހުން ފޯނު ބޭނުންކުރަން ފެށިތާ އެއް ދުވަހުގެ ތެރޭގައި ފޯނަށް އެކި ކަހަލަ މައްސަލަތައް ދިމާވެ ފޯނު ހަލާކުވެފައިވެ އެވެ. އޭގެ ތެރޭގައި ޑިސްޕްލޭ ހަލާކުވުން ހިމެނެ އެވެ.\nނަމަވެސް ޓްވިޓާގައި މިކަމާ ބެހޭ ގޮތުން މީހަކު ބުނީ ފޯނުގެ ޑިސްޕްލޭ ހަލާކުވުމުގެ މައްސަލަ ދިމާވަނީ ފޯނުގެ ކަވަރުގެ ރައްކާތެރި ފަށަލައެއްގެ ގޮތުގައި ލާފައިވާ ރަބަރުގަނޑު ނައްޓައިލާތީ އެވެ. އަދި އެއީ ނައްޓާލަން ނުޖެހޭ އެއްޗެއް ކަމަށް ސެމްސަންގުން ބުނެފައިވާ ކަމަށް ވެސް އޭނާ ބުންޏެވެ.\nފަތްޖެހި ފޯނު ނެރުމުގެ ޝަރަފު ފުރަތަމަ ހޯދި ސެމްސަންގުގެ މި ފޯނަކީ ދެ ޑިސްޕްލޭ އިންނަ އަދި އެކީގައި އެއްކޮށް ހުޅުވައިލުމުން ޓެބްލެޓެއްގެ ސައިޒަށް ބަދަލުވާ ފޯނެކެވެ.\nފޯނު ހަލާކުވާ މައްސަލާގައި ގިނަ ބަޔަކު ކަންބޮޑުވުން ފާޅު ކުރަމުންދާ އިރު މިކަމާ ބެހޭ ގޮތުން ސެމްސަންގުން އަދި އެއްވެސް ވާހަކައެއް ނުދައްކަ އެވެ.\nމަޝްހޫރު ކުންފުނިތަކުގެ އެންމެ މި ޒަމާނުގެ ފޯނުތައް ބޮޑު އަގުގައި ގަނެގެން ބޭނުންކުރަން ފަށާތާ ކުޑަ ދުވަސްކޮޅެއްގެ ތެރޭގައި އެކި ކަހަލަ މައްސަލަތައް ކުރިމަތިވާކަމުގެ ކަންބޮޑުވުންތައް ކަސްޓަމަރުން ފާޅުކުރުމަކީ ވަރަށް އާންމު ކަމެކެވެ.\nސެމްސަންގުގެ ގެލެކްސީ އެފް ނެރެފައި ވަނީ ފެބްރުއަރީ މަހުގެ 20 ގަ އެވެ. އަދި އާންމުކޮށް ވިއްކަން ފެށި އެ މަހުގެ 26 ގަ އެވެ.


SunOnline: Feature: Faththaahu aai Nahula ge ''Thalhaalungandu'', Nahulaa bunanee kosvejje kamah!\nދިވެހި ފިލްމު "ބޮސް"ގެ ޕްރޮޑިއުސަރު ފާތިމަތު ނަހުލާ، އަދި ދިވިހި ފިލްމު "ހައްދު"ގެ ޕްރޮޑިއުސަރު އަދި ޑައިރެކްޓަރު އަބްދުލް ފައްތާހު -- ސަން ފައިލް ފޮޓޯ/ މުޙައްމަދު އަފްރާހް\nފައްތާހާއި ނަހުލާގެ "ތަޅާލުންގަނޑު"، ނަހުލާ ބުނަނީ ކޮސްވެއްޖެ ކަމަށް!\nފައްތާހު ބުނަނީ "ހައްދު" ކުރިއެރީ ހައްދެއް ނެތި ކަމަށް\nނަހުލާ ބުނީ "ބޮސް" ބަލާފައި ފައްތާހު ރޯނޭ ކަމަށް\nވާދަވެރިކަމެއް އޮތްކަމަށް އެކަކުވެސް އެއްބަހެއް ނުވޭ\n8 މަސް2ހަފްތާ ކުރިން - 07 އޮކްޓޯބަރ 2017 18\nދުވަސްތަކަކަށް ފަހު އަނެއްކާވެސް މި ވަނީ، ދިވެހި ފިލްމީ ދާއިރާގައި ވާދަވެރިކަން ބޮޑުވެފައެވެ. ޕްރޮޑިއުސަރުންނާއި ޑައިރެކްޓަރުންގެ ވާދަވެރިކަން ބޮޑުވެފައެވެ. ޚާއްސަކޮށް، ގިނަ ފިލްމުތަކެއް އުފައްދައި، ގިނަ ފިލްމުތަކެއް ޕްރޮޑިއުސްކޮށްފައިވާ ދެ ފަންނާނުން ކަމަށްވާ، އަބްދުލް ފައްތާހުއާއި ފާތިމަތު ނަހްލާގެ "ކޯޅުމުގެ ވާހަކަ" މިހާރު ވަރަށް ގަދަވެއްޖެ އެވެ.\nކާމިޔާބު ދެ ޕްރޮޑިއުސަރުން، އަދި ތަޖުރިބާކާރު މި ދެ ޑައިރެކްޓަރުންގެ ވާހަކަ މިހާހިސާބަށް އައީ ހަމަކުއްލިއަކަށް ހުރެފައެވެ. އެއީ ފަހަރެއްގައި މި އަހަރު ތެރޭ މި ދެ ފަންނާނުންގެ ބުރަ މަސައްކަތުން ތައްޔާރުކުރި ދެ ފިލްމު، "ހައްދު" އަދި "ބޮސް"ގެ ވާދަވެރި ކަމަށް ވުންވެސް އެކަށީގެންވެއެވެ. ނޫނީ އޭގެ ކުރީން ފެށިގެން ވެސް ރޯވަމުން އައި ހުޅުކޮޅަކަށް ވުން އެކަށީގެންވެއެވެ. ވާ ގޮތެއް އޮޅުންފިލުވާލެވޭތޯ ބަލައިލީމެވެ.\nދިވެހި ފިލްމު "ބޮސް"ގެ މަންޒަރެއް. މި ފިލްމު ރިލީޒްކުރާނީ އޮކްޓޫބަރު 31ގައި، -- ސަން ފޮޓޯ: ބޮސް\nފިލްމީ ދާއިރާގައި މިހާރު ހިނގަމުން މިދާ ކަންތައްތަކާ ގުޅިގެން ނަހޫ މިވަނީ، ސަން އެންޓަޓެއިންމަންޓަށް ޚާއްސަ އިންޓަވިއުއެއް ދީފައެވެ. އޭނާ ބުނި ގޮތުގައި، ފައްތާހާ ދެމެދު މި ފެށުނު ކޯޅުމަކީ އޭނާއަށް ލިބުނު ވަރަށް ބޮޑު ޝޮކެކެވެ.\n"މިވާހަކަތައް މި ހާހިސާބަށް ގޮސް، މީހެއްގެ ހަށިގަނޑުގައި ހުޅުފަޅައިގެން ގޮސްފައިވާކަން އެނގުނީ މީހަކު ވައިބަރއިން ފޮނުވި ލިންކަކުން،" ނަހޫ ބުންޏެވެ.\nއޭނާ ބުނީ، އޭގެ ކުރީދުވަހު މީހަކު ގުޅާފައި "ވަރުގަދަ ބޮމެއް އަޅާނޭ ކަމުގެ އިންޒާރު ދިނުމުންވެސް އެކަން ނެގީ މަޖަލެއްގެ ގޮތުގައި" ކަމަށެވެ. އަދި އެކަމަށް މާކަބޮޑު ސަމާލުކަމެއް ނުދިނީ އޭނާ ހުރީ ހަނގުރާމައަކަށް ތައްޔާރުވެގެން ނޫންކަމަށް ވާތީ ކަމަށް ވެސް މަޝްހޫރު ވާހަކަ ލިޔުންތެރިޔާ ބުންޏެވެ.\nނަހުލާ ބުނި ގޮތުގައި އޭނާއަށް ރަހްމަތްތެރިޔާ ފޮނުވި ލިންކު ހުޅުވާލިއިރު އޭގައި ބުނެފައި ވަނީ، ފައްތާހު ނަހުލާއަށް ރައްދުދީ ބުނެފައިވާ ވާހަކަތަކެކެވެ. އަނެއްހެން ބުނާނަމަ، ނަހުލާ ބަހެއްވެސް ނުބުނެ ހުއްޓައި، ފައްތާހު ނަހުލާއަށް ރައްދުދީފައިވާ ބަސްތަކެކެވެ.\n"މި ވާހަކަތައް ކިޔާލުމުން ފުރަތަމަ ވަރަށް ހައިރާންވި. އަދި 'ވައި ދިސް' އޭ ހިތަށް އަރާ ސުވާލު އުފެދުނު،" ދިވެހި ފިލްމު އިންޑަސްޓްރީގެ މަގްބޫލް އުފެއްދުންތައް ކަމަށްވާ "ޒުލޭހާ"، "ޔޫސުފް" އަދި "ކަލާޔާ ނުލާ" ފަދަ ފިލްމުތަކުން ދިވެހި އޯޑިއަންސްގެ ލޯބި ހޯދި ނަހޫ ބުންޏެވެ.\n"ދެން ބާރަށް ހީގަނެވުނީ ބައެއް މީހުންގެ 'ގަޅިކަން' ހިތަށް އަރާފައި. ހަމަ އެއާއެކު އޭނައާ ދޭތެރޭގައި ހަމްދަރުދީވެސް ވެވުނު."\n8 ސެޕްޓެމްބަރ 2017: "ބޮސް"ގެ ޓްރެއިލަރ އަދި ލަވަތަކުގެ އޯޑިއޯ ރިލީޒްކުރުމަށް ސޯލްޓް ކެފޭގައި ބޭއްވި ހަފްލާގެތެރެއިން----ސަން ފޮޓޯ/ މުހައްމަދު އަފްރާހް\nދިވެހީންގެ ތެރޭގައި މަގުބޫލު އެތަކެއް ވާހަކަތަކެއްވެސް ލިޔެފައިވާ، ކުޅަދާނަ ހުށަހެޅުން ތެރިޔާ ބުނީ، އެ އާޓިކަލެއް ނޫހަކުން ފެނުމުގެ ކުރީން ފައްތާހުއާ ނަހުލާއާ ދެމެދު އެއްވެސް މައްސަލައެއް އޮތްކަމެއް ނޭނގޭ ކަަމަށެވެ. އަދި ފައްތާހަކީ އަބަދުވެސް އޭނާއަށް ތައުރީފް ކުރާ މީހެއް ކަމަށެވެ. އެގޮތުން ފިލްމީ ދާއިރާގެ އާންމު އުސޫލެއްގެ ގޮތުން، ސްކްރީން ކުރަމުން އަންނަ ފިލްމުގައި، ކުރިއަށް އަންނަން ހުރި ފިލްމުތަކުގެ އިސްތިހާރު ދައްކައި ދޭއިރު، "ފައްތާހުގެ ރެކޯޑް ބްރޭކިން މޫވީ"ގައި ނަހުލާގެ "ބޮސް"ގެ އިސްތިހާރު ވެސް ދައްކައިފައިވާ ކަމަށެވެ. އެކަމަށްޓަކައި ނަހޫ ވަނީ ދާދި މިދާކަަށް ދުވަހު، ފޭސްބުކްގައި ފައްތާހަށް ޝުކުރުވެސް އަދާކޮށްފައެވެ.\n"ފައްތާހުގެ 'ރެކޯޑް ބްރޭކިން މޫވީއަށް އެއްވެސް ރެކޯޑެއް ބްރޭކް ނުކުރެވި ނިމިގެންދިޔަ ހިސާބުން، ދެން ހުރިހާ ނަފްރަތެއް މި އަމާޒުކުރީ 'ބޮސް'އަށް،" ނަހޫ ބުންޏެވެ.\nދިވެހި ފިލްމު "ހައްދު"ގެ މަންޒަރެއް -- ފޮޓޯ: ފޭސްބުކް\nމިކަމާ ގުޅޭ ގޮތުން ފައްތާހު ބުނަނީ ކީކޭހެއްޔެވެ. ސަން އަށް ދިން ޚާއްސަ އިންޓަވިއުއެއްގައި ފައްތާހު ބުނީ، އެއްވެސް ހާލެއްގައި އޭނާ މީހަކާ ވާދަނުކުރާ ކަމަށެވެ. އަދި ޚާއްސަކޮށް ނަހުލާއާ ފައްތާހާ ދެމެދު އެއްވެސް މައްސަލައެއް ނެތް ކަމަށެވެ.\n"ނޫނޭ ނޫނޭ، ނަހުލާއާ ފައްތާހާ ދެމެދު ހަމަ އެއްވެސް މައްސަލައެއް ނެތް. އޭގެ މިސާލެއް ދޯ ފައްތާހުގެ ފިލްމު ތެރޭގައި ބޮސްގެ އިސްތިހާރު ގެނެސްދެނީ ވެސް. އަޅުގަނޑުގެ ފިލްމުގެ ކޮންމެ އިސްތިހާރެއްގަ އިންނާނެ ބޮސް އިސްތިހާރުކޮށްފައި،" ގިނަބައެއްގެ ތެރޭގައި މަގްބޫލު ޑައިރެކްޓަރު ބުންޏެވެ.\n"އަޅުގަނޑު ބޭނުން، ބޮސްއަކީ ކާމިޔާބު ފިލްމަކަށް ވާން. އަޅުގަނޑު އެދޭ ކަމެއް އެއީ. އެކަމަކު އަޅުގަނޑު މި ބުނަނީ އެހެން ވާހަކައެއް. އަޅުގަނޑު މި ބުނަނީ، ހައްދާ އެއްވަރަށް ގެންދާކަމަށް ވާނަމަ، އެ ހިތްވަރު ނަގައިގެން ކުރިއަށްދާން މަސައްކަތް ކުރާން ޖެހޭނޭ. އެ އޮޅުވާނުލާތި. މަސައްކަތްކޮށްގެންނޭ ކުރިއަށް ދާނީ. އެބަ ޖެހެއޭ ވަރަށް މަސައްކަތްކުރާން. ހައްދު މި އޮތީ ވަރަށް ކުރީގައޭ. އެހެން އަޅުގަނޑު ބުނީ."\nއޯގަސްޓް 6، 2017: ދިވެހި އާ ފިލްމް "ހައްދު"ގެ ބައެއް ތަރީން -- ސަން ފޮޓޯ/ ފަޔާޒު މޫސާ\nމަޝްހޫރު ޑައިރެކްޓަރު މުޙައްމަދު ނިޔާޒް (ޓެޑްރީ)ގެ "އަމާނާތް" އިން 12 ގައުމީ އެވޯޑާ އެކު ހަދާފައިވާ ރެކޯޑާ އެއްވަރަށް، އަހްމަދު ނިމާލް ޑައިރެކްޓްކުރި ފިލްމު "ވާ ލޯބި އެނގޭ ނަމަ" އިން އެވޯޑް ހޯދާފައިވާ ޕްރޮޑިއުސަރު ފައްތާހު ބުނީ، އޭނާ އެއްވެސް ގޮތަކަށް، ނަހުލާއަށް ޒާތީ ގޮތުން، ރައްދުދީ ހަދާފައި ނުވާނޭ ކަމަށެވެ. އަދި އެފަދަކަމެއް ނުވެސް ކުރާނޭ ކަމަށެވެ.\n"ތިޔައީ މީޑިއާގެ މައްސަލައެއް. ލިޔުންތެރިޔާ ނާގާނެ މާނައެއް ނެގިދާނެ... އަޅުގަނޑު މީހެއްގެ ފިލްމެއްގެ ވާހަކަ ދައްކާކަށް ނެތީން. އެކަމަކު އަޅުގަނޑު އަބަދުވެސް އެދެން ކޮންމެ މީހަކުވެސް ކުރާ މަސައްކަތް ކާމިޔާބުވާން. އެކަމަކު އެ ކާމިޔާބު ވާނީ ފިސާރި މަސައްކަތްކޮށްގެން މިޒަމާނުގަ. މީގެ ކުރީން އެބަހުރި މަސައްކަތް ނުކޮށްވެސް ކާމިޔާބުވެފަ. އެކަމަކު މިވާރު ޖެހޭނެ ވަރަށް މަސައްކަތް ކުރާން. އެހެން ނޫނީ ވަރަށް އުނދަގޫވާނެ."\nނަހުލާ ބުނެފައިވާ ގޮތުގައި، އޭނާއަށް ރައްދުދިނުމުގެ ގޮތުން ފައްތާހު ވަނީ، "ނަހުލާގެ ފިލްމުގައި އޮންނަނީ ހަމައެކަނި އިމޯޝަންސް ކަމަށް. ރީތި ފިރިހެން ސޮރަކު ނެތްކަމަށް" ބުނެފައި ކަމަށެވެ. އަދި "މި ދެންނެވި އާޓިކަލަކީ ގަރުނުގެ ބޮޑު ޖޯކުގެ ގޮތުގައި ބަޔަކު ދަނީ ސިފަކުރަމުން،" ކަމަށެވެ.\nއެހެން ނަމަވެސް ހައްދުގައި ޝިބާންއާ އެކު ލީޑު ކުޅުނު އައްޒަ، 'ބޮސް'ގެ ޓްރެއިލާ ލޯންޗިންގައި ވަނީ، ބޮސްގެ ލީޑު ރޯލުން ފެނިގެންދާ މުޙައްމަދު ޔުނާން އަކީ ދެ ވަނަ ޔޫއްޕެ ކަމަށް ބުނެފައެވެ.\n8 ސެޕްޓެމްބަރ 2017: "ބޮސް"ގެ ޓްރެއިލަރ އަދި ލަވަތަކުގެ އޯޑިއޯ ރިލީޒްކުރުމަށް ސޯލްޓް ކެފޭގައި ބޭއްވި ހަފްލާގެތެރެއިން-----ސަން ފޮޓޯ/ މުހައްމަދު އަފްރާހް\n"އަހަރެންނަކީ ދުވަހަކުވެސް ފައްތާހާ ކޮމްޕެޓިޝަނަކަށް ނުކުންނަން ޖެހޭ މީހެއްކަމަށް ގަބޫލެއް ނުކުރަން. އެހެންކަމުން އޭނަ އަމިއްލައަށް އެ ދައްކާ ވާހަކަތައް ވަނީ ވަރަށް މަޖާ ކަމަކަށް،" ހިނި އައިސްފައިހުރެ ނަހުލާ ބުންޏެވެ.\n"އަހަރެން އަދިވެސް މި މުގުރަން ޖެހެނީ އަހަރެންގެ އަމިއްލަ ރެކޯޑް. އެއްވަނަ، ދެވަނަ އަދި ތިންވަނައަށް ވެސް މުގުރޭތޯ ބަލަން މި ޖެހެނީ އަހަރެންގެ އަމިއްލަ ރެކޯޑު. މީ އެންމެން ދަންނަ ވާހަކައެއް."\nނަހުލާ ބުނީ އޭނާ އެއްވެސް މީހެއްގެ ޕްރޮޑަކްޝަނަށް އެއްވެސް އިރެއްގައި ފާޑު ނުކިޔާ ކަމަށެވެ. "އަހަރެންނަކީ އެއްވެސް މީހެއްގެ ޕްރޮޑަކްޝަން އަށް ފާޑުކިޔައި، މީހެއްގެ ފިލްމެއް ވައްޓާލަން މަސައްކަތްކުރާ މީހަކަށް ނުވާތީ 'ހައްދު'އާ ބެހޭގޮތުން ހައްޕު" ކަމަށް ވެސް ނަހުލާ ބުންޏެވެ.\nމިވާހަކަ ހަމައެކަނި ފައްތާހާ ނަހުލާއާ ހިސާބުން ނިމުނީކީ ނޫނެވެ. ސޯޝަލް މީޑިއާގައިވެސް މި ވާހަކަ ވަރަށް ފޯރިއާއެކު ދެކެވެމުން އެބަ ދެއެވެ. ދާއިރާގައި އަރަމުން އަންނަ އެހެން ޑައިރެކްޓަރުންވެސް މިވާހަކަ ދައްކަން ފަށައިފިއެވެ. އެގޮތުން، ދާއިރާގެ އިސް މީހަކަށްވެ ހުރެ، ފައްތާހުގެ މި އަމަލު ކުށްވެރިކޮށް، މިފަދަ ކަންކަންކަމާ ހިތާމަކުރާކަމަށް ބުނެ، "ބޮސް"ގެ ޑައިރެކްޓަރު އައިޝަތު ރިޝްމީ ވެސް ވަނީ ފޭސްބުކްގައި ޕޯސްޓެއް ލިޔެފައެވެ. ރިޝްމީގެ އެފްބީ ޕޯސްޓު، ފައްތާހު ސިފަކުރީ "އެއީ ބޮސްގެ ޕްރޮމޯޝަނަލް ޕޯސްޓެއް"ގެ ގޮތުގައެވެ.\nޝައްކެއްވެސް ނެތް ގޮތުގައި ނަހުލާ އާއި ފައްތާހަކީ މިހާރު ރާއްޖޭގެ ފިލްމީ ދާއިރާގެ އެންމެ ބޮޑު ދެ ވާދަވެރީންނެވެ. އެހެން ނަމަވެސް، އެކަކުވެސް އެފަދަ ވާދަވެރިކަމެއް އޮތްކަމަށް އެއްބަހެއް ނުވެއެވެ.\nގިނަ ބަޔަކު ގަބޫލުކުރާ ގޮތުގައި މިހާތަނަށް، ރާއްޖޭގެ ފިލްމުއިންޑަސްޓްރީގައި އެންމެ ބޮޑު އޯޑިއަންސެއް ގެންގުޅެނީ ނަހުލާ ކަމަށް ވާއިރު، އޭނާ އެންމެ ފަހުން ހެދި "4426"ގެ ވެސް ވަނީ، އޮލިމްޕަސް ތިއޭޓަރުގައި ޖުމުލަ 32 ޝޯ ދައްކައިފައެވެ. ހަމަ އެކަނި އޮލިމްޕަހުގައި ވެސް 14،000 މީހުން، "4426" ބަލާފައިވާކަން ތަފާސްހިސާބުތަކުން ދައްކައެވެ. މީގެ އިތުރުން ނަހުލާގެ "ޔޫސުފް"ގެ 50 ޝޯ ދައްކާފައިވެއެވެ.\nކްރިސްޓަލް އެންޓަޓެއިންމަންޓުގެ ކުރިއަށް އޮތް ފިލްމު "ބޮސް"ގެ ރިލީޒް ކުރާނީ އޮކްޓޫބަރު 31ގައި--\nނަހުލާ ބުނީ، އޭނާގެ އޯޑިއަންސް ނޫން ބަޔަކު ހައްދު ބެލިކަމުގައި ވާނަމަ، އެ ބަޔަކުވެސް "ބޮސް" ބަލާނޭ ކަމަށެވެ. ބޭނުމަކީ އުންމީދުކުރިވަރުގެ ފިލްމެއް ބަލާލުން ކަމަށް އޭނާ ބުންޏެވެ.\n"ޓިކެޓް ގަނެގެން ވަދެ ފައްތާހުވެސް ފިލްމް ބަލާނޭ ކަމުގެ ޔަގީންކަން އަޅުގަނޑަށް އެބައޮތް. ހިތެއް އޮތިއްޔާ ފައްތާހުވެސް ނުކުންނާނީ، ރޮއިލާފަ،" ނަހޫ ބުންޏެވެ.\nފައްތާހުއާއި ނަހުލާގެ ވާހަކަތަކުން އެނގޭ ގޮތުގައި، ދެމީހުން އެކަކު އަނެކަކަށް ވާދަވެރިކަމެއް އޮތްކަމަށް އެއްބަސް ނުވި ނަމަވެސް މިވަނީ ހަމަ ހަގީގަތުގައިވެސް ވާދަވެރިކަމެއް އުފެދިފައެވެ. އަދި ދެ މީހުންގެ "ތަޅާލުންގަނޑު" މި ވަނީ ހަމަ ރަނގަޅަށް ފެށިފައެވެ.\nބެލުންތެރީންނަށް މިހާރު އޮތީ، "ވަށައިގެން އަޑުއިވޭ، ސްޓީރިއޯ ސައުންޑް 5.1 ސައުންޑާއެކު" ބެންޗުމާކެއްގެ ގޮތުގައި ފައްތާހު ސިފަކުރާ، މިހާރު ސިނަމާތަކުގައި ފޯރިނަގަމުންދާ "ހައްދު" އާއި، މި މަހުގެ 31 ވަނަ ދުވަހު ރިލީޒްކުރުމަށް ހަމަޖެހިފައިވާ، ރާއްޖޭގައި ފުރަތަމަ ފަހަރަށް އަލްޓްރާ ހައި ޑެފިނިޝަން، "5K" ކޮލިޓީގައި ތައްޔާރުކޮށްފައިވާ، ނަހުލާގެ "ބޮސް"އާ އަޅައިކިޔުމަށް އިންތިޒާރުކޮށްލުމެވެ.\nމުނިފޫހިފިލުވުން ފީޗަރ ފިލްމީ ދާއިރާ ފާތިމަތު ނަހުލާ ޑައިރެކްޓަރު އަބްދުލް ފައްތާހު ދިވެހި ފިލްމު އިންޑަސްޓްރީ\nޖޭޕީގެ ހުދުމުހުތާރު ނިންމުމާ އެކު ކޯލީޝަން ރަތަށް! 13 ގަޑި7މިނެޓް ކުރިން\nބާއިސް ޗެމްޕިއަނަކަށް ހަދައިދިނީ އިންމަ! 14 ގަޑި 40 މިނެޓް ކުރިން


Thinadhoo maguthaku gai fenboduve geyge ah gellunthakeh vehje\nތިނަދޫ މަގުތަކުގައި ފެންބޮޑުވެ ގޭގެއަށް ގެއްލުންތަކެއް ވެއްޖެ\nގދ. ތިނަދޫ މަގުތަކުގައި ފެންބޮޑު އެމްއެންޑީއެފް އިން ފެން ހިންދުމުގެ މަސައްކަތް ކުރަނީ -- ފޮޓޯ: އެމްއެންޑީއެފް\nމިހާރު ރާއްޖެއަށް ކުރަމުންދާ ވިއްސާރާގައި ތިނަދޫއަށް ބޯކޮށް ވާރޭވެހި ބައެއް ގޭގެއަށް ގެއްލުންތަކެއް ވެއްޖެ އެވެ.\nތިނަދޫ ކައުންސިލްގެ ނައިބު ރައީސް އިބްރާހިމް އައްސަދު ވިދާޅުވީ ތިނަދޫއަށް ރޭ ދަންވަރުން ފެށިގެން އެތައް އިރެއް ވަންދެން ވަރަށް ބޯކޮށް އެ ރަށަށް ވާރޭ ވެހެމުން ދިޔަ ކަމަށާއި އޭގެ ސަބަބުން މަގުތަކުގައި ފެންބޮޑުވެ ގޭގެއަށް ފެން ވަންނަމުންދާ ކަމަށެވެ. އަދި ވިދާޅުވީ ނަރުދަމާ ނިޒާމުގެ ތެރެއަށް ފެން ވަދެ އޭގެ ނަޖިހުގެ އަސަރުތައް ވެސް ގޭގެއަށް ކުރަމުންދާ ކަމަށެވެ.\n"މިހާރު ބޮޑަށް ޝަކުވާ މި އަންނަނީ ވެސް ނަރުދަމާގެ ނިޒާމުގެ މައްސަލައަށް. މަގުމަތީގައި ހުރި ފެންތައް ނަރުދަމާގެ ތެރެއަށް ވަދެގެން އޭގެ ނަޖިހުގެ އަސަރު ގޭގެއަށް ކޮށްގެން މި ދުވަސްވަރު އެ ޝަކުވާ އެންމެ ބޮޑަށް މި އަންނަނީ." އައްސަދު ވިދާޅުވި އެވެ.\nއެއްވެސް ވަރަކަށް ނޫޅެވޭ ވަރަށް ގޭތެރެއަށް ފެން ވަދެ ގެއްލުން ލިބެގެން ހަ ގެއަކުން ކައުންސިލަށް ގުޅައި މައުލޫމާތު ދީފައިވާ ކަމަށާއި މިއަދުގެ ވަގުތެއްގައި ގެތަކުގެ ހާލަތު ބެލުމަށް ކައުންސިލުން ދާނެ ކަމަށް ވެސް އޭނާ ވިދާޅުވި އެވެ.\nއެމްއެންޑީއެފުން ވެސް ވަނީ ތިނަދޫގެ މަގުތަކުގައި ފެންބޮޑުވެ ގޭގެއަށް ފެންވަދެގެން ގެއްލުން ލިބޭނެތީވެ، މިއަދު މެންދުރުފަހުން ފެށިގެން ފެން ބޮޑުވެފައިވާ މަގުތަކުގައި ފެން ހިއްކުމުގެ މަސައްކަތް އެ އިދާރާގެ ސަދަން އޭރިއާގެ ސިފައިން ކުރަމުން ގެންދާ ކަމަށް ބުނެފަ އެވެ.\nވިއްސާރަ މޫސުމުގައި އެންމެ ބޮޑަށް ފެން ބޮޑުވާ ރަށްތަކުގެ ތެރޭގައި ތިނަދޫ ހިމެނެ އެވެ. އެ މައްސަލަ ހައްލު ކުރުމަށް ތިނަދޫގައި ހަތް ޕަމްޕު ސްޓޭޝަނެއް ބެހެއްޓުމަށް ސަރުކާރުން ނިންމައި މީގެ ކުރިން އެތައް ފަހަރެއްގެ މަތިން އިއުލާން ކޮށްފައިވެ އެވެ. އެކަމަކު މިހާތަނަށް ވެސް ރަށުގައި ޕަމްޕް ސްޓޭޝަންތައް ބެހެއްޓިފައެއް ނުވެ އެވެ.\nމޫސުން ފެން ބޮޑުވުން ގދ. ތިނަދޫ


ބޯން ބޭން ފައި – ގޮވާމަށް ފަހިކުރުމުގެ ހަފުލާMikal News\nބޯން ބޭން ފައި ފެސްޓިވަލުގައި ލާއޯސް މީހުން ރޮކެޓް އުދުއްސަނީ - ވާރޭ ވެހުމަށް އެދި\nބޯން ބޭން ފައި – ގޮވާމަށް ފަހިކުރުމުގެ ހަފުލާ\n28 މެއި 2018, 14:28 |\n‘ބޯން ބޭން ފައި’ ނުވަތަ ރޮކެޓް ފެސްޓިވަލް އަކީ ލާއޯސް ދަރިކޮޅުގެ މީހުން ފާހަގަ ކުރާ ގޮވާން ކުރުމަށް ފަހި ކުރުމުގެ (ފާރޓިލިޓީ) ހަފުލާއެކެވެ. މިހަފުލާގައި އެގައުމުގެ މީހުން ރޮކެޓް (ބޭންގ ފައި) އުދުއްސައެވެ. މިދުވަސް ފާހަގަ ކުރަނީ ކޮންމެ އަހަރަކު މޭ މަހު 4-8 އަށެވެ. މިދުވަހު އަމިއްލައްއަށް ހަދާފައިވާ ރޮކެޓްތައް އުދުއްސައެވެ. މިއީ ވާރޭ ވެހުމަށް އެދިގެން ކުރެވޭ ކަމެކެވެ. ލާއޯސްގެ މީހުންގެ އިތުރުން އުތުރު –އިރުމަތީ ތައިލޭންޑުގެ މީހުންވެސް މިހަފުލާ ފާހަގަ ކުރެއެވެ.\nމި ގޮތަށް އުދުއްސާ ރޮކެޓުން އެމީހުންގެ ކަލާނގެއަށް ވާރޭ ވެއްސުމަށް ހަދިޔާ ދެވޭ ކަމަށް އެމީހުން ގަބޫލުކުރެއެވެ. އަދި އެއާއެކު ވާރޭވެހި ރަނގަޅަށް ދަނޑުފނަގުތައް ހެދި ރަނގަޅު މަތިވަރެއް ގޮވާމުން ލިބޭ ކަމަށް އެމީހުން ގަބޫލުކުރެއެވެ. އެއީ ބުދު ދީނުގެ އަހުލުވެރި ބައެކެވެ.\nރާއްޖޭގައި އިރުވައި މޫސުމުގެ ހޫނަށްފަހު ހުޅަނގު މޫސުމުގެ ވާރެއާއެކު ގޮވާމަށް ފަހި މާހައުލެއް އުފެދިގެން ދެއެވެ. ނަމަވެސް މިފަހަކުން ފާހަގަ ކުރެވިގެން މިދިޔައީ ފުވައްމުލަކުގެ ދަނޑު ގޮވާމަށް ވާރޭގެ ސަބަބުން ދިމާވާ ގެއްލުންތަކެއްގެ ވާހަކައެެވެ.\nއަނބު ގަހުގައި މާ އަޅާއި، މާ އަނަބަށް ބަދަލުވެގެން ދާ ދުވަސްވަރު ވާރޭ ވެހިމާތައް ‘ވަނދުވެ’ ބޮޑު ބައެއް އަނބަށް ނުވެ ދާކަމަށް އަނބު ގަސް ހައްދާ ފުވައމްުލަކުގެ މީހުން ބުންއެވެ. އަދި ވާރެއާއެކު ބައެއް ބަލިތައ ްގަހަށ ްޖެހިގެން ވެސް ރަނގަޅު މަތިވަރެއް ލިބުމަށް ހުރަހަކަށް ވާކަމަށް ބުނެ އުޅެއެވެ.\nފުވައްމުލަކުގައި މިފަހަރު ރޯދަމަހަށް ހެއްދި ކަރާ ދަނޑު ތަކަށް ވެސް ވާރޭގެ ސަބަބުން ބޮޑެތި ގެއްލުންތަކެއް ލިބި އެކަށީގެންވާ މިންވަރަށް ކަރާ ލިބުމަށް ވެސް ހުރަޖހަކަށް ވެގެން ދިޔަކަމަށް ދަޑު ވެރިން ބުނަމުން ދެއެވެ.


ބަރަކާތްތެރި އަޟްޙާ ޢީދުގެ ތަހުނިޔާ\nބުރާސްފަތި ،31 އޯގަސްޓް 2017 / 21:57\nالحمد لله رب العالمين، والصلاة والسلام على خاتم الأنبياء والمرسلين، سيدنا محمد وعلى آله وصحبه أجمعين\nބަރަކާތްތެރި އަޟްޙާ ޢީދުގެ ތަހުނިޔާއާއި މުބާރަކްބާދީ، ނުހަނު އިޚްލާޞްތެރިކަމާއެކު އަރިސްކުރަމެވެ.\nމިއީ 1438 ވަނަ އަހަރުގެ ބަރަކާތްތެރި އަޟްޙާ ޢީދާ އަޅުގަނޑުމެންނާ ބައްދަލުކުރި އުފާވެރި ވަގުތެވެ. އިސްލާމީ ދުނިޔެ މިއަދު އިޙްތިފާލުކުރަމުން މިދަނީ މަތިވެރި އެތައް ޒިކްރާއަކާ ގުޅިފައިވާ ޢީދެކެވެ. މުސްލިމުން މައްކާ ދޫކުރަން ޖެހުނު ހަނދާނެވެ. އެނބުރި ނަޞްރާއި ފަތަޙަ ލިބުނު ގޮތުގެ ހަނދާނެވެ. އެ މާތް މައްކާގައި ދެވުނު ޙައްޖަތުލްވަދާޢުގެ މާތް ޚުޠުބާގެ ފިލާވަޅުތަކާއި ފުން އަސަރެވެ.\nބަރަކާތްތެރި އަޟްޙާ ޢީދުގެ އުފާވެރި މުނާސަބަތުގައި ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމުގެ ދެކަނބަލުންނަށާއި، މިނިސްޓަރ އޮފް ހޯމްއެފެއާޒް އަޒްލީން އަޙްމަދަށާއި، ދިވެހި އެންމެހައި ފުލުހުންނަށް އަރިސްކުރަމެވެ. ފުލުހުންގެ މުއައްސަސާގައި ޚިދުމަތްކުރައްވާ މަދަނީ އެހެނިހެން މުވައްޒަފުން ވެސް، ދިވެހި ފުލުހުންގެ ޚިދުމަތުން ރިޓަޔަރ ކުރައްވާފައިވާ އެންމެހައި ފުލުހުންނާއި، އަދި އަޅުގަނޑުމެން އެންމެންގެ ލޮބުވެތި އާއިލާތަކާއި، ދިވެހި އެންމެހައި ރައްޔިތުން ހިމެނޭ ގޮތުންނެވެ.\nއަޅުގަނޑު ހިތުން މިއަދު އަޅުގަނޑުމެން މިޢީދު ފާހަގަކުރާއިރު، އަދުގެ އިސްލާމީ އުންމަތުގެ ޙާލަތާއި މި ދެންނެވި ޛިކުރާތަކާ ގުޅުވައި ކަންކަން އަޅައިބަލައިލުން މުހިންމެވެ. ހަމަ ކޮންމެ މުސްލިމަކު އޭނާގެ މަސްއޫލިއްޔަތާ މެދު ފިކުރުކޮށްލުން މުހިންމެވެ. ބޭނުންވަނީ އިޚްލާޞްތެރި ނިޔަތާއި ތެދުވެރި ޢަމަލެވެ. އެ ކަންކަމުން ލިބޭ، ހޯދާ އުފަލެވެ.\nޢީދެއްގެ އެންމެ ބޮޑު އެއް މަޤުޞަދަކީ އެކުވެރިކަމާއި އެއްބައިވަންތަކަމެވެ. އެގޮތުން ލިބޭ ހިތްހަމަޖެހުމެވެ. މިއީ ރާއްޖެއަށް މިވަގުތު ވަރަށް ބޮޑަށް ބޭނުންޖެހިފައިވާ ކަމެކެވެ. ކޮންމެ ފަރުދަކު އެ މީހެއްގެ ޤައުމީ ޒިންމާއަށް އަމާނާތްތެރިވުމުން އެކަން ޙާޞިލްވާނެކަމަށް ދެކެމެވެ.\nމި ދުވަސްވަރަކީ ރާއްޖެއަށް މޫސުން ރަނގަޅު ދުވަސްވަރެއް ނޫނެވެ. ކަނޑުތައްގަދައެވެ. ނަމަވެސް އީދަށް ޓަކައި ވެވޭ ދަތުރުތައް ގިނައެވެ. އެހެންކަމުން ރައްކާތެރިކަމަށްޓަކައި ހެދިފައި ހުރި ޤާނޫނުތަކާއި އުސޫލުތަކަށް ފަރުވާތެރިވުމަށް ދަންނަވަމެވެ. އަދި މި ފަދަ ދަނޑިވަޅުގައި ފުލުހުން ރައްޔިތުންގެ ސަލާމަތާއި ރައްކާތެރިކަމަށް އިސްކަންދީ ކަންކަން ބެލެހެއްޓުމުގައި އުފުލާ ބުރައާއި ވާ ޤުރްބާނީ މަތިން ހަނދާންކޮށް ޝުކުރުއަދާކުރަމެވެ.\nއަޅުގަނޑުމެންގެ ޙައްޖުވެރީންގެ ޙައްޖު މަބްރޫރު ޙައްޖެއްކަމުގައި ލައްވާށިއެވެ. އަޅުގަނޑުމެންގެ މެދުގައި އަޚްވަންތަކަމާއި ދޭދޭގުޅުން ހެޔޮގޮތުގައި ޤާއިމްކުރައްވާށިއެވެ. ހެޔޮބަސް އަހާ ހެޔޮ ޢަމަލުމަތީ ދެމި ތިބޭ ބަޔަކު ކަމުގައި އަޅުގަނޑުމެން ލައްވާށިއެވެ! މި ލޮބުވެތި ވަޠަން މިނިކަންކަންމަތީ އަބަދުމެ ލައްވާށިއެވެ!


Israel Ah Thaaidhu Kuri Teacharun Fonuvaalumun Dr.Shaheed Nuruhijje - Vaguthu\n7 މަސް ކުރިން ( މެއި 23, 2021 )\nއިސްރާއީލަށް ތާއިދުކޮށް ވާހަކަދެއްކި ދެޓީޗަރަކު އެމީހުން މަސައްކަތް ކުރި ރަށުން ބޭލުމުން ރާއްޖޭގެ ކުރީގެ ފޮރިން މިނިސްޓަރ ޑރ.އަހްމަދު ޝަހީދު ނުރުހުން ފާޅުކޮށްފިއެވެ.\nށ.ޅައިމަގު ސްކޫލުގެ ޓީޗަރަކު އިސްރާއީލަށް ތާއީދުކޮށް، މީސް މީޑިއާގައި ހިޔާލުފާޅުކުރުމާއެކު، އެ ރަށުގެ މީހުން ރުޅިގަދަވެ، މުޒާހަރާ ކުރަން ފެށުމުން ފުލުހުންގެ އެހީގައި އޭނާ ވަނީ ރަށުން ބާލާފައެވެ. އަދި ހދ.ހަނިމާދޫގެ ސްކޫލުގެ އިންޑިއާގެ ޓީޗަރަކު، އިސްރާއީލަށް ތާއީދުކޮށް މީސް މީޑިއާގައި ހިޔާލުފާޅުކުރުމުން، އޭނާ ވަޒީފާ އިން ވަކިކޮށް، ގައުމަށް ފޮނުވާލަން ވަނީ ނިންމާފައެވެ.\nއިސްރާއީލަށް ތާއިދުކުރި ދެޓީޗަރަކާއި މެދު ކަންތައް ކުރިގޮތް ކުށްވެރިކޮށް ޑރ.ޝަހީދު ކުރި ޓްވީޓެއްގައި ބުނީ ޓީޗަރުން އިސްރާއީލަށް ތާއިދުކޮށް ދެއްކި ވާހަކައާއި ގުޅިގެން އެމީހުން ވަޒީފާ އިން ވަކިކުރުން އެއީ ހިޔާލު ފާޅުކުރުމުގެ މިނިވަންކަމަށް އެޅި ހުރަހެއް ކަމަށެވެ. ޑރ.ޝަހީދުގެ ޓްވީޓްގައި ވަނީ ރައީސް ޞާލިހާއި، ރައީސް ނަޝީދާއި ފޮރިން މިނިސްޓަރ އަބްދުﷲ ޝާހިދު ވެސް ޓެގް ކޮށްފައެވެ. ނަމަވެސް އެއިން އެއްވެސް ބޭފުޅަކު މިޓްވީޓާއި ގުޅިގެން އެއްޗެއް ވިދާޅެއް ނުވެއެވެ.\nއދ.ގެ ދީނީ މިނިވަންކަމާއި ބެހޭ މަންދޫބުގެ މަގާމު މިހާރު ފުރުއްވަމުން ގެންދަވާ ޑރ.ޝަހީދަކީ ދީނީ މިނިވަންކަމަށް ގޮވާލާ ވެސް ޓްވީޓް ކުރާ މީހެކެވެ. އޭނާ ވަނީ މީގެ ކުރިން ވެސް ރާއްޖެއިން އިސްލާމްދީން ދިފާއު ކުރަން ނިންމި ބައެއް ނިންމުންތަކަށް ވަރަށް ބޮޑަށް ފާޑުކިޔާފައެވެ. އެމްޑީއެން އުވާލުމުން އެކަމާއި ދެކޮޅަށްވެސް ޑރ.ޝަހީދު އަޑުއުފުލިއެވެ.\nއިސްރާއީލަށް ތާއިދުކުރި ޓީޗަރުންތައް ރަށުން ބޭލުމުން ޑރ.ޝަހީދު ނުރުހުން ފާޅުކުރި ނަމަވެސް ގިނަ ދިވެހިން ވަނީ އެނިންމުމަށް މީސް މީޑިއާގައި މަރުހަބާ ކިޔާފައެވެ.\nފެށުނީއްސުރެ ލާދީނީ އެތިފަހަރެއް މީ. އަހަރެން ހައިރާނެއް ނުވޭ މިކަމަކާ!!!\nމެއި 24, 2021 00:28\nހިޔާލް ފާޅުކުރާނީ އެމީހުން ގެ ގައުމުގަ.\nރާއްޖޭގެ ޓީޗަރަކު ސަރުކާރުގެ ބޮޑެތި މަގާމުތަކުގައިތިބޭ މީހުން ދީނަނަށް ފުރައްސާރަކޮށް ހަދާއިރު އިސްލާމީ ޝަރީއަތް އޮއްނަގޮތަށް ހިޔާލުފާޅުކުރީމަ އެ ޓީޗަރަކާމެދު ފިޔަވަޅުއަޅާ ސަސްބެންޑްކޮށް ވަޒީފާއިން ކަނޑާލިޔަސް އޯކޭ. ޙިޔާލުފާޅުކުރުމުގެ މިނިވަންކަމެއް ނުދެވޭ. އެކަމަކު އިސްލާމްދީންނާ ދެކޮޅުމީހަކު އިސްލާމްދީނުގެ އެއްމެބޮޑު އަދުއްވުންނަށް ދިވެހި ފަސްގަނޑުގައިތިބެގެން ހިއްވަރު ދިނުމަށް ކޮށްމެ ފަދައެއްޗެއް ގޮވަން ފުރުސަތު ނުދިނުމަކީ ޙިޔާލުފާޅުކުރުމުގެ މިނިވަންކަމަށް އަރައިގަތުމޭ ތިބުނަނީ ހަމަ ޖާހިލުން ދިވެއްސެކޭ މުސްލިމެކޭ ކީކަމުގައިވިޔަސް.\nމެއި 24, 2021 00:31\nއިންސާނުންނައް އަނިޔާދީ ނަސްލެއް ނައްތާލަން ގޮވާބަޔަކައް މިޤަޢުމުގަ ޖާގައެއް ނޯންނާނެ ، އަދި އެއީ ސެކިޔޯރިޓީއައް ވެސް ހުރި ތްރެޓެއް އިންޓާނަލް ސެކިޔޯރިޓީ ކޮންޕޮރޮމައިސްއެއް ނުކުރެވޭނެ އެކަމުގެ ޒިންމާ ސަހީދައް ކީއްކުރަން ރައީސުލް ޖުމްހޫރިއްޔާއަށްވެސް ނުނެގޭނެ.\nނެޝަނަލް ސެކިޔޯތލރިޓީ މިންގަޑުތަކުން އެފަދަ ބަޔަކު މިޤަޢުމުން ބޭރުކުރަންޖެހޭނެ.\nމެއި 24, 2021 00:32\nވަޒީފާގެ ދަހިވެތިކަމުގަ ވާނީމިހެން ދުނިޔޭގެ އެދުމުން ފޯވެފަ\nމެއި 24, 2021 00:40\nމީނާއާއި މީނާގެވެސް ހުރިއްޔާ ހުރި މުދަލަކާއި އެއްކޮށް "އިޒްރޭލް" އޭ ކިޔުނު ނަހަލާލު ގައުމަށް ފޮނުވައި ދިނުމަށް ދިވެހިރައްޔިތުންނަށްް އިލްތިމާސްކުރަން. ދިވެހި ރާއްޖޭގައި އޮންނާނީ ރައްޔިތުންގެ ވެރިކަމެއް، ރުހުނަސް ނުރުހުނަސް މި ރާއްޖޭގައި ކަންކުރާނެ ގޮތް އިނގޭނީ ދިވެހިންނަށް. ޝަހީދުމެން ކަހަލަ ނާތަހުޒީބު ސެކިއުލަރ ހަރުކަށި ވިސްނުމުގެ މީހުންނަށް ރާއްޖެއަކުން ފުރުސަތެއްްނެތް.\nމެއި 24, 2021 01:02\nކަލޭ ނުރުހުންވިޔަސް އޯކޭ މިޤައުމުގެ 99.99 މީހުން ތިކަމަށް ތާއީދު ކުރޭ.. އޭނަ ފާޅުގައި ގޮންޖަހާލާފަ މުޅި ޤައުމު ފަލަސްތީނުގެ ރައްޔިތުންނަށް އިޒްރޭލްގެ އިސްތިއުމާރީ ބާރުތަކުންދޭ އަނިޔާތަކަށް ނުރުހުން ފާޅުކުރަމުންދަނިކޮށް އެއަނިޔާވެރިންނަށް ތާއީދުކުރުމަކީ ވަގުތުން ވަގުތަށް ހުސްއަތާއި ރަށަށް ފޮނުވާލަން ޖެހޭވަރުގެ ކަމެއް...\nމެއި 24, 2021 01:03\nމުނާފިގުކަ ލޭގެ ކަ ލޭތިކުޅެނީ ލެޔާކަންދަންނާތި\nމެއި 24, 2021 01:58\nއިންސާނީޔަތު ކަމުގެ ކުލަވަރުވެސް ހުރި މީހެއްނަމަ ރުހޭނެ. ޢިސްރާއީލު ސިފައިން ކުޑަކުދިން މަރާއިރުވެސް އެމީހުންނާ ދިމާލަށް އެއްޗެއް ބުނާމީހާ ގޯސް ވަނީ.\nމެއި 24, 2021 02:27\nމީވެސް އިސްރާއީލައް ތާއީދުކުރާ ޔަހޫދީއެއް. މި ޔަހޫދީ ކަލޭގެ ވެސް ރާއްޖެއިން ބޭރުކުރާން ވީ.\nމެއި 24, 2021 02:48\nއީރާނުގެރައީސް ސަ ލާމްބުނި\nމެއި 24, 2021 04:13\nތީ އިސްލާމް ދީނަށް މާކަ ލޯބި އޮތް މީހެއްނުން.އަހަރުމެން ޑަރުވެސް ހީނުވޭ.ކަލޭގެ ފިކުރު ތި ހުރިތަނެއްގެ ފަތުރާ.މިތަނުގަ ފަތުރަން އުޅޭނެކަމެއްނެތް.މީ އިސްލާމީ ގައުމެއް.\nމެއި 24, 2021 04:34\nއަހަރެމްގެ ދަރިންނަށް ކިޔަވަދޭން އައިސް އިސްލާމްދީނާ ދެކޮޅަށް ސަޕޯޓްކުރުމަށް ފުރުސަތު ދިނުމކީ، އެމީހުން އެދަރިން މަގުފުރައްދާން ފުރުސަތު ދިނުން!!🤔🤔\nމެއި 24, 2021 04:52\nމިގޮ ލާއަށް ރަތްކާޑެއް !!\nމީތިބަހައްޓަންފެންނަނީ ގދ ގެ މަސްވެރިކަމާބެހޭ އެމްބެސެޑަރަކަށް !!\nމެއި 24, 2021 05:38\nކަލެޭﷲ އައް ބިރުވެތިވެ އަވަހައް ތައުބަާވެ\nމެއި 24, 2021 05:49\nމަށައް ދެރަވަނީ މިމީހާގެ ވާހަކަ ފަލަ ސުރުހީގައި ލިޔާތީ މިކަހަލަގެ މީހުން ދައްކާވާހަކަ ނޫހައް ނޭރުވުމައް ވުރެ ބުއްދި ވެރި ގޮތެއް ނޯންނާނެ އޭރުން މާގިނަ މީހުންނަކައް ނޭންގޭނެ ތިޔައީ ދުނިޔޭގައި އުޅޭމީހެއްކަންވެސް މިފަހުން މިއިނގުނީ މިނޫހުން މިޙަބަރު ޖެހީމަ ވެދުން\nމެއި 24, 2021 06:15\nކީއްވެބާ އަހަރެންދެކޭ ގޮތެއް އެހެންބަޔަކަށް މަޖުބޫރުކުރުވަން ޖެހެނީ. އަހަރެން އަހަރެންނަަށް ފެންނަ ގޮތަކަށް، އެހެންމީހަކަށް އުނދަގުލެއް ނުވަންޏާ، އެހެންމީހެއްގެ ހައްގަކަށް ނާރަންޏާ ކޮބާތަ މައްސަލައަކީ. ވިސްނުމާއި ބުއްދިއަކީ ހެއްދެވިފަރާތުން ދެއްވި އެއްޗެއް. އެއްވެސް މީހަކީ އެންމެ ފުރިހަމަ މީހާއެއްނޫން. މިގައުމުގައި އޮންނަނީ އަބަދުވެސް ފާޑުކިޔުމާއި ހަންފެތުރުން. ހިންދީ ޑްރާމާ ބަލައިގެން އެގޮތަށް އުޅުން. ތިމާ ތިމާއާއިގެން އުޅެވޭތޯ ފުރުތަމަބަލަމާ؟ އިސްލާމް ގައުމަކާ ބަލާފަ ކުރިއަރާފަތިބި އެހެން ގައުމުތަކުގައި މާ ރަނގަޅު މީހުންގެ އަހުލާގު، އަނެކާއަށް ކަމޭހިތާވަރު، އިންސާނިއްޔަތުކަން. އަދިވެސް ނުވިސްނޭނެ.\nމެއި 24, 2021 08:31\nއެމީހެއްގެ ޚިޔާލަކީ އެހެންމީހުންގެ ޚިޔާލުވެސް\nތަންމިނަށް ފާޅުކުރާ އެއްޗެއް. އަހަރެމެންގެ ޤައުމުގެ މީހުނަށްވެސް ، މީޑިއާ ތަކުންވެސް\nބޭނުން ކޮންމެޚިޔާލެއްފާޅެއްނުރެވޭނެ. އެހެން ބައެއްގެ ޙައްޤުތަކަށް ފާޅުގަ އަރައި މީހުން ތައް ޝަހީދުކޮށް ހަދާއިރު ވެލްކަމް މިޤައުމުގަ\nމެއި 24, 2021 06:31\nމި ޝަހީދަކާ ކޮންކަމެއް! މީނާ އަކީ ބޮޑު ލާދީނީ މީހެއް. އަނގަ މަޑުކޮށްގެން ތި ހުރިތާކު ހުރެވޭތޯ ބަލާބަލަ. ކަލެއަކީ އަހަރެމެން ދިވެހީންނަށް މާ މުހިންމު މީހެއްކަމަށް ހީކުރައްވަނީތޯ؟ ތިއީ މި ޤައުމަށް އެއްވެސް މީހެއްނޫން.\nމެއި 24, 2021 06:36\nއެ ޓީޗަރުންނަށް މުސާރައާ އެލެވަންސް ޝަހީދު ދޭންވީއެއްނޫން! މީއީ އިސްލާމީ ކުޑކުޑަ ގައުމެއް! މިގައުގައި މުސްލިމުންނާސް ޓެރަރިސްޓު ހަމަލާދޭ މީހުންނަކަށް ނުތިބެވޭނެ!\nޑރ ޝަހީދަށްސަލާމް! ދިވެހީންއެދޭގޮތްހާމަކުރީމާ ޓުވިޓާއެކައުންޓުތައްބްލޮކްކޮށް ކޮމެންޓުތައް ފޮހެލުމަކީ ހަމަހަމަކަމާމިނިވަންކަންކަމަށްގަބޫލުކުރެވޭނަމަ އެމީހާފޮނުވާލުމުން މައްސަލައަކަށްވަނީކީއްވެތޯ؟\nމެއި 24, 2021 06:56\nކަލޯ ޗެހީދުއެވެ. ކަލޯ ކޮސޯވޯ ބަލައިގަންނަން ރިސްވަތު ނެގިވާހަކަ ހަސަން ސައީދު ކިޔައިދިނެވެ. ފޮރިން މިނިސްޓަރަކަށް ހުރެގެން ޔަހޫދީންނާ އެގްރީމެންޓް ހެދީމު ނޫން ހެއްޔެވެ؟ ކަލޯ އަކީ ޔަހޫދީއެވެކެވެ. ކަލޯ ބޭނުންވީ އެމީހުންގެ ވަޒީފާއަށް އީމާންވެގެން އޭގައި އުޅޭށެވެ. ކަލޯއަށް ދުނިޔައެވެ. ފަލަސްތީނު މީހުންނަށް އިރާދަ ކުރެއްވިއްޔާ އާހިރަތް ލިބޭނެއެވެ. ވައްސަލަމް\nމެއި 24, 2021 07:21\nކަލޭވެސް އިޒްރާއީލްގެ ތައްޕާހަށް ވެއްޓުނީތަ!\nމެއި 24, 2021 07:43\nޓެގް ކުރި ވެރިންނަކީވެސް ރައްޔިތުން ބޭނުންވެގެން ހޮވާފައި ތިބި ބައެއް.\nޓީޗަރުން ބޭރުކޮށްލީވެސް ރައްޔިތުން.\nމިގައުމުގައި ހިނގާނީ ދިވެހި ރައްޔިތުންގެ ބާރު.\nކަލޭތީކާކު މިކަމާބެހެން. އެމީހުންނަކީ އަހަރެމެންގެ އެންމެ ފުރަތަމަ ގިބުލަހިމާޔަތްކުރަން ތެދުވެތިބި ބައެއް.\nމެއި 24, 2021 07:59\nމީނާގެ ދިވެހި ރައްޔިތުކަން ނަގަންވީ\nހަ ފު ސް\nމެއި 24, 2021 08:03\nއޭނަގެ ވަޒީފާ އެގްރިމެންޓާއި ޚި ލާފު ވީ@ މި ގޮތަށް ކަރު ކުރު އިސްކޮޅުން ކުޑަ މީހުންނަކީ ވަރަށް އެދުންވެރިކަން ބޮޑު މީހުން@\nމެއި 24, 2021 08:13\nތިޝަހީދަކީ އިޒްރޭލުމީހުނާއެކު އިޒްރޭލުގެ ޔަދީ ތަކާއެކު ގުޅިލާމެހިގެން އުޅެން ރަނގަޅު މީހެއް.\nޝަހީދަކީ ރަތްލާޖެހި ބެއިކަލެއްކަމަށް މީގެކުރިން\nވެސް އަޑުއިވެއެވެ. ލަނޑައާ ވާނީލަނޑާ.\nމެއި 24, 2021 08:28\nޝަހީދޫ. ކަ ލޭތީ މީހެއްކަމަކަށް ނުބަ ލަން އަހަރުމެނެއް\nމެއި 24, 2021 08:34\nމިސޮރުވެސް ދެން ރާއްޖެއަށް އަރުވާކަށް ނުފެނޭ\nމެއި 24, 2021 08:37\nމީނަ ނޫނީ ޕީ.އެޗް.ޑީ މީހަކު ނެތްކަމަށް މީނަ ހީކުރުމަކީ ބޮޑު ކުއްހީއެއް. މީނައަށް ވުރެ މާމޮޅު\nޤާބިލް ބެއިފުޅުން މިޤައުމުގަ ތިބިކަމާމެދު ޝައްކު\nނުކުރާނެ. ތީނަގެ ކޮއްކޮ ޙުސައިން ޝަހީދުވެސް ދިވެހިންނާއެކު މިޝަހަރުގައުޅެން މާމޮޅުވާނެ.\nމެއި 24, 2021 08:48\nމި ބޮލުރޮދި ޓުވީޓެއް ކޮއްލާއިރައް ނޫސްވެރިން ހަމަހެޔެއް ނުހުރޭ އެހަބަރު ނޫސްތަކުގަ ލިޔަން އަހަރުމެން ހިތަކައް ނާރާ ކަހެރުވަކެކޭވެސް ދިވެހިން ޑރ ޝަހީދު ބަލާނުގަނޭ ފޭލްވެ އަގު ވެއްޓިފަ ހުރިމީހެއް\nމެއި 24, 2021 09:31\nއަނެއްކާވެސް ނުބައި ނުލަފާ ލާދީނީ ދައްޖާލު ފާޅުވީ ދޯ..؟! މީ މިގައުމަށް ޖެހިފަ ހުރި ކޮރޯނާއަށްވުރެ ނުބައި އެއްޗެއް ގައިމު..!\nމެއި 24, 2021 09:48\nއިސްލާމްދީނުގެ އަދުއްވުން ، ކަލެޔަށް ހަލާކުހުރި\nމެއި 24, 2021 09:49\nދިވެހި ރައްޔިތުން އެމީހުން އިސްނަގައިގެން ކުރާ ކަންކަމުގެ ތެރެޔަށް ބޯބޭނުމުގެ ހައްޤު ހަމަ އެއްވެސް މީހަކަށް ނޯނާނެ !\nމެއި 24, 2021 10:12\nކަލޭ ނުރުހިފަހުރޭ އަހަރެމެންބޭނުން ގޮތެއް އަހަރެމެން ހަދާނީ\nމީނަ މިއީ ނަތަންޔާހޫ ދިނީމަ ކައިގެން އުޅޭ މީހެއް.\nކަލެއާ ބެހޭ ކަމެއްނޫން، އަނގަ މަޑުންލާގެން ހުރޭ. ބޭރު ކުރަން ޖެހޭނެ، ދިވެހި ރާއްޖޭގަ އުޅެވޭނީ ދިވެހިން ބޭނުންވާގޮތަކަށް. ޕަޕެޓުން ރައްކާވޭ.\nދެން އިންޑިޔާގަ ފަލަސްތީނަށް ތާއިދު ކުރާދިވެހިން ފޮނުވާލާ ސައްޕެއް ޖަހާފަ މި ކޮޅަށް\nމެއި 24, 2021 17:13\nއިސްރާއީލްގެ ހިސްޓްރީ ރާއްޖޭގެ ސޯޝަލް ސްޓަޑީޒް ކަރިކިއުލަމްއަށް ލާން އުޅުނު ކަލޭގެ މީ\nމެއި 24, 2021 17:44\nއަހަރެމެންގެ ދަރީންނަށް ކިޔަވައިދޭން ބޭރު ޓީޗަރުން ގެންނައިރު އިސްލާމްދީން ގަބޫލު ކޮށްފަ ތިބޭ މީހުން ގެންނަން ފެނޭ އެއިރުން އެކުދިން މަގުފުރެދިގެން ދިއުމުގެ ފުރުސަތު ކުޑަވާނެ\nމެއި 24, 2021 18:13\nމިނިސްޓަރު ކަމުގަ އުޅުނު އިރު ވެސް ލާދީނީ ކަންކަމުގަ އުޅުނީ. މިކަމާ ހައަރާނެއް ނުވަންް. މީނަ ބޭނުން ނުވިޔަސް ހުރިހާ ދިވެހިން އެެްރީހެއްގަ މިތިބި ފަލަސްތީނާ އެކު.\nސަހީދޫ މިގައުމުގެ 99.99 ޕަސެންޓް މީހުން މިކަމަށް ތާއީދު ކުރޭ. ދެން 00.01 ޕަސެންޓް ނުރުހުނަސް އޯކޭ . މުސްލިމުންނާ ދެކޮޅައް ވަކާލާތު ކުރުމުގެ ނަތީޖާ ވަރައް ހިތިވާނެކަން ދަންނާތި ސަހީދޫ. މީ ވަރައް ވާހަކަ.\nމެއި 25, 2021 20:45\nދުނިޔޭގެ ކުޑަކުޑަ ވަގުތުކޮޅަކަށް އާޚިރަށް ވިއްކާ ދުނިޔޭގައި އުޅޭ މީހުންވެސް އުޅޭނެ. ދީނީ މިނިވަންކަމާ ބެހޭ މީހާއަށް ނުފެނޭތޯ ޢަޅުކަން ކުރަން ތިބި ބަޔަކަށް އިޒްރޭލު މީހުން ހަމަލާދީ މިސްކިތުން ބޭރު ކުރިތަނެއް. މިހާރުވެސް ނަސޯރާއިންނަށް ވަދެވޭ، މުސްލިމުންނަށް ނުވަދެވޭ. ކީއްވެތޯ އެއްޗެކޭ ނުބުނެވުނީ.\nމޭފުއްޕާފަ އުޅުނަކަސް މީއީ ނިކަމެތި ވީބައެކޭ\nކުޑަކުޑަ ހިނދުކޮޅަކަށް ދުނިޔޭގައި އުޅޭލާފާ ނިމިދާނޭ\nމެއި 26, 2021 00:36\nމީދެން ކާކުތަ؟ މީކޮންތާކުން ނުކުމެގެން އުޅޭމީހެއްތަ؟ ކަލޭކިޔާއެއްޗެއް މުހިންމެއްނޫން މައިތިރިވެގެން ހުރެބަލަ ބުރާންތި...\nމެއި 26, 2021 13:34\nދީނެއް މިއްލަތެއް ނެތް ވަލު ޖަނަވާރުން އިންސާނުން ގެ ސިފާގަ ތިބެ\nމެއި 26, 2021 18:50\nޝަހީކު ކަލޭތީ ކާކު. ކަލޭ އެކަނި ނިންމާ ޔަހޫދީ ނިންމުމަށް ވުރެ ރާއްޖޭގެ ރައްޔިތުން ނިންމާ ގޮތަކަށް ނިމޭނީ. ކަލޭ މިރާއްޖޭގަ އިސްލާމްދީނަށް ފުރައްސާރަ ކުރިމީހުންނާ ދިމާލަށް ޗުއްޕު އޭވެސް ނުބުނެ ހުރެ ޔަހޫދީ ޓެރަރިސްޓުންނަށް ސަޕޯޓު ކުރި މީހަކު ފޮނުވާލައިގެން ހީވަނީ ފަޔަށް ހިނި އަރައިގެން އުޅޭ މީހެއްހެން. ދުނިޔޭގެ އެދުމަށް ބޫތު ކައިފަ\nމެއި 27, 2021 06:07\nޚިޔާލު ފާޅުކުރުމާައި ލޮލަށް އެފެންނަ އަނިޔާވެރިކަން ދަނެގެންނަން ނޭގޭކަން ޝަހީދު ތިދައްކަނީ. ޢަޖަައިބު ހީވޭ.


ލޯބި – Page 481 – Esfiya – Dhivehi Vaahaka Site\n“..ބޮލުގަރިހުމާއި، ހޮޑުލުން، ގައިގަ ރިހުމާއި ހުންއައުން މިކަންތައްތަކަކީ އެޗްއައިވީ ވައިރަސް ހަށިގަނޑަށް ވާސިލްވުމަށްފަހު ފުރަތަމަ މަރުހަލާގައި މެދުވެރިވާނެ ކަންތައްތައް..” އަހަރެން ޑޮކްޓަރ ދެއްކިވާހަކަތައް ލޫޠުއާ ހިއްސާކުރަމުން ދިޔައީމެވެ. އަހަރެންނާއި ލޫޠު ތިބީ އައިޖީއެމްއެޗް...\nއަހަރެންގެ ލޯބި ޤުރުބާން ކުރަން ޖެހުން މީ އަހަރެންގެ ހިތަށް ފަސޭހަ ކަމެއް ނޫނެވެ. އަހަރެންގެ ހިތުގައި އެޚިޔާލު އާވާ ކޮންމެ ފަހަރަކު އާވަމުންދާ ވޭނަކީ ކެތްކުރަން އުނދަގޫ ވޭނެކެވެ. އެޚިޔާލުގައި ހުއްޓާ...\nއީނާގެ ހިތުގެ ތެޅުން އަވަސް ވެގެން ދިޔައީ ވަކިވަރެއް ބަލާފައެއް ނޫނެވެ. މޭގައި އުފެދިގެން ދިޔަ ތޫނު ރިހުމާއެކު މޭކަށިގަނޑު ފަޅާލާފައި ހިތް ދެންމެ ދެންމެ ނިކުމެދާނެހެން ހީވިއެވެ. އުނދަގުލާއެކު އީނާ ދޫހަރަކާތްކުރަން...\n”އަހަރެންދެކެ ރުޅިއަޔަސް ވަރިހަމަ، އަލްޔަސްތީ އަހަރެންގެ މީހެއް، ދެން ހަމަޖެހުމުގެ ނޭވާއެއް ނުލާނަން އަލްޔަސްއާ ކައިވެނިކޮށްފަ ނޫނީ، ކޮން އީނާއެއް، އެބިޗްގެ ނަންވެސް ތި ހިތުން ނެރެ އެއްލާލާނަން، އަލްޔަސްއަށް ނުފެނޭތަ އަހަރެން...\n“ސޯ އައި މިސްޑް އޯލް ދަ ފަން…. މުޙައްމަދުބެ އެހެން ބުނިއިރު ޒެން ގެ މޫނު ހުންނާނެގޮތް އިމޭޖިން ކުރެވޭ މިހާރުވެސް… ހަ ހަހަ” އިޝީ ހެމުން ޒާނިޝް އާއި ދިމާކޮށްލިއެވެ. އެއާއިއެކު...\n“ސާޅީސް… މި ހާލުގައި ސާޅީސް ދުވަސް! އަނެއްކާ އަނެއް އިމްތިހާނުތަ؟ މި އުޅެނީ ބައްޕަގެ ފުރަތަމަ އިމްތިހާނުން ވެސް އަހަރެން ފާސް ނުވެގެން! އަނެއްކާ އިތުރު އިމްތިހާނެއް!” “ސާޅީސް ދުވަހަކީ މުޅި އުމުރަށް...\nއަހަރެންނަށް އެޗްއައިވީ ޖެހުނީ ކައިލްގެ ސަބަބުންނެވެ. އެކަން ކައިލްއަށްވެސް އެނގިހުރެ އަހަރެން ބަދުނާމް ކުރީ ކީއްވެގެން ބާއެވެ؟ “..ތިހިރީ ވަރިކޮށްފަ.. ރައްކާވޭ މިގެއިން..” ކައިލްގެ އަނގައިން ބޭރުވެގެންދިޔަ ބަސްތައް ހޮނު ގުގުރިއެއްހާ ބާރަށް...\nނާޖިހުގެ ބައްޕައާއި ޒުލްފާގެ މައިންބަފައިންނަކީ ފެށުނީއްސުރެ އެކުވެރި އެއްބައެއްގެ ހާލުއަނެއް ބަޔަކު ބަލާ އުޅުނު ގުޅޭ ދެ އާއިލާއެވެ. ނާޖިހާއި ޒުލްފާއަކީ ކުޑައިރުންސުރެ އާއިލީ ބަދަހިކަމުގެ ތެރެއިން ދެކެފަރިތަ ރައްޓެހި ދެ މިތުރުންނެވެ....\nނީރާ ”ނައިޓިންގޭލް” އަށް އަންނަން އޮތް ދުވަހު މުނީރާ ހުރީ ގަދަޔަށް ކައްކާލާފައެވެ. ކުޅިދިޔާވާފަދަ މީރުވަހެއް ގޭތެރެއަށް ފެތުރިފައިވާއިރު ފޮނިއެއްޗެހި ހެދުމުގައި ޒަނާއާއި އީނާ އެހީވެދިނެވެ. ގަޑިއަށް ހުރިހާކަމެއް ނިންމާލެވުނެވެ. ”ދަރިފުޅުމެން ދެންދޭ...\nއަހަރެން ތެޅިތެޅި އޮތް ހިތަކާއެކު ގޮސް ޑޮކްޓަރ މޭޒް ކުރިމަތީ ހުރި ގޮނޑީގައި އިށީނީމެވެ. ޑޮކްޓަރ އެއްޗެއް ނުބުނެ ހިމޭނުން އިނެވެ. އަހަރެންގެ ނުތަނަވަސްކަން ދިޔައީ ހައްތަހާ ބޮޑުވަމުންނެވެ. “..ލޫޝާ ވަރަށް ހިތާމަވެރި...\nސާޅީސް (ފުރަތަމަ ބައި)\n“ކެތެއް ނުވާނެ… ކެތްކުރެވޭނީވެސް ވަކިވަރަކަށް… އުޅޭނެހާ ގޮތަކަށް އުޅެފަ ޖަހާނެހާ ސަކަރާތެއް ޖަހައިފަ އަންނައިރު ތިމާގެ ފިރިމީހާގެ ޙައްޤުތައް އަދާކުރެވޭބާއޭ އެއްފަހަރުވެސް ހިތަކަށް ނާރާދޯ! މޫނުގެ ދެ ފަރާތުން ޗޯކު ކާރުވާ ފައުންޑޭޝަންގެ...\nހަފްތާއެއް ފާއިތުވެގެން ދިޔައިރު ވެސް އީނާގެ ދިގު އިންތިޒާރަށް ނިމުމެއްނައެވެ. ފޯނު ލިބޭނެކަމަށް އޭނަ ކޮންމެ ދުވަހަކު އުއްމީދުކުރެއެވެ. ނަމަވެސް ނަޒްޔަކް އެގެއަށް ނާންނަތާ ފަސްދުވަސް ވެފައިވާއިރު އީނާ ހުންނަނީ ރުޅިއައިސްފައެވެ. ފަހުން...\nby Authur X\nއެއްވެސް ވާހަކައެއްގައި ހަޑި މީހަކު ނޫޅޭ ކަމަކީ އަޖައިބެއް ކަލަ ކަމެއް ނޫން ހެއްޔެވެ؟ ވާހަކަތަކުގއި އުޅެނީ ހުސް ރީތި މީހުންނެވެ. އަންހެން ކުއްޖަ ފަޤީރު ވެއްޖެއްޔާ ފިރިހެންމީހާ އެހާ މއްސަނދި ވާނެއެވެ....\n“އައި ހެވް އެރޭންޖްޑް ޔޯރ މެރިއެޖް..” ބައްޕަގެ އެ ޖުމްލައާއި އެކު އަހަރެންގެ ދުނިޔެހީވީ އެނބުރިގަތް ހެންނެވެ. ބޮލަށް އެނބުރުންއަރާ ގޮތްވެ، ދެލޯ ބޮޑުވެ މީހާ ގަނޑުވިއެވެ. އަތުން ދޫވެގެން ފޯނު ނުވެއްޓުނީ...\nފިނި ހިތް (އޮފިޝަލް ބްލާރބް)\n.އަހަރެމެންނަށް ކަންތައް ދިމާވި ގޮތުން އިރަމް އާއި ޝެނިން އާދައިގެ ހަޔާތެއް ހޯދަން އުޅޭ ކަމަކީ އެންމެ ހަމަޖެހޭ ގޮތެވެ ނަމަވެސް ބަޔަކު ސަލާމަތް ކުރުމުގެ ބާރު ތިމާގެ އަތުގައި އޮތްނަމަ އެބަޔަކަށް...\n…..ނިހާ ކޮންމެތާކު ވީނަމަވެސް ނިހާ ހޯދައިގެން ގެނެސް އޭނާގެ މަންމަގެ ހިތުގައި އަޅަމުން ދިޔަ ވޭން ކުޑަކޮށްދިނުމެވެ. އަދި އެއަށްފަހު ރިހާ އެ ގެއާއި އޭނާގެ ޢާއިލާ ދޫކޮށް އަބަދުގެ އަބަދަށް ދިއުމެވެ....\nPage 481 of 519« First«...102030...479480481482483...490500510...»Last »


China ge mashroou thah kuriah gendhaane: Shahid | Mihaaru\nފޮރިން މިނިސްޓަރު ޝާހިދު.-- ފޮޓޯ: ހުސެއިން ވަހީދު/ މިހާރު\nޗައިނާގެ ސިލްކް ރޯޑު މަޝްރޫއުތައް ކުރިއަށްގެންދާނެ: ޝާހިދު\n29 ޑިސެމްބަރ 2018 - 20:27 24 comments\nޗައިނާގެ ޒިންހުއާ ނޫހަށް މިިދިޔަ ބުރާސްފަތިދުވަހު ދެއްވި އިންޓަވިއުއެއްގައި އޭނާ ވިދާޅުވީ ރައީސް އިބްރާހިމް މުހައްމަދު ސޯލިހުގެ އާ ސަރުކާރުން ސިލްކް ރޯޑުގެ މަޝްރޫއު ކުރިއަށްގެންދާނެ ކަމަށެވެ. ރާއްޖެ އާއި ޗައިނާ އިން އެ އެއްބަސްވުމުގައި ސޮއިކުރީ މިދިޔަ އަހަރުގެ ޑިސެމްބަރު މަހެވެ.\nސިލްކް ރޯޑަކީ އޭޝިޔާ އާއި ޔޫރަޕް އަދި އެފްރިކާގެ ގައުމުތަކުގެ ތަރައްގީއަށް ޗައިނާއިން ކުރިއަށްގެންދާ ބޮޑު މަޝްރޫއެކެވެ. އެ މަޝްރޫއު އެންމެ ފުރަތަމަ ފެށީ 2013 ވަނަ އަހަރު ކަޒަކިސްތާނު އަދި އިންޑޮނޭޝިއާގަ އެވެ. އޭގެ ފަހުން ޔޫރަޕާއި އެފްރިކާގެ އެކި ގައުމުތަކުގައި ވަނީ ފަށައިފަ އެވެ.\nޝާހިދު ވިދާޅުވި ގޮތުގައި އާ ސަރުކާރުގެ ސިޔާސަތަކީ، ރާއްޖެ އާއި ދިވެހިންނަށް އިހްތިރާމްކޮށް، ހުރިހާ ގައުމުތަކަކާއެކު ގުޅުން ބަދަހި ކުރުމެވެ. އަދި އިންޑިއާ ކަނޑުގެ ސަރަހައްދުގައި ހިމެނޭ ރާއްޖެ އަކީ މުހިއްމު ބައިވެރިއެއް ކަމަށާއި މި ސަރަަހައްދާއި އެހެންވެސް ސަރަހައްދުތަކުގައި ހިމެނޭ ގައުމުތަކާ ވެސް ގުޅުން ބަދަހިކުރާނެ ކަމަށާއި އަދި އެ ސިޔާސަތު ދަމަހައްޓާނެ ކަމަށް ވިދާޅުވި އެވެ.\nޗައިނާއަކީ ދުނިޔޭގައި އެންމެ ކުރިއަރަމުން އަންނަ އިގުތިސޯދެވެ. މި ސަރަހައްދުގެ އެހެން ގައުމުތަކާއި ދުނިޔޭގައި އެންމެ ބޮޑު އިގުުތިސޯދީ ގައުމުތަކުން ވެސް ޗައިނާއާއެކު މަސައްކަތް ކުރަމުން އަންނަ ކަން ޝާހިދު ފާހަގަކުރެއްވި އެވެ.\n"އެހެންވީމަ އަޅުގަނޑުމެން ވެސް އެކަމުގައި ބާކީއެއް ނުވާނެ،" ޝާހިދު ވިދާޅުވި އެވެ.\nޝާހިދު ދެއްކެވި ވާހަކަތަކާ ގުޅިގެން ޗައިނާގެ ފޮރިން މިނިސްޓްރީގެ ތަރުޖަމާނު ހުއަ ޗުންޔިންގް އިއްޔެ ވިދާޅުވީ ސިލްކް ރޯޑު މަޝްރޫއު ކުރިއަށްގެންދަން ނިންމުމަކީ ދެ ގައުމުގެ ގުޅުން ވަރުގަދަކުރަން ސަރުކާރުގެ ހެޔޮ ނިޔަތް އޮތް ކަމެއް ކަމަށެވެ. އެކަން ބަލައިގަންނަ ކަމަށް ވެސް ތަރުޖަމާނު ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ވިދާޅުވެފައިވާ ގޮތުގައި ކުރީގެ ރައީސް އަބްދުﷲ ޔާމީންގެ ސަރުކާރުގައި ޗައިނާއިން ނަގާފައިވާ ލޯނުގެ އަދަދު 1.4 ބިލިއަން ޑޮލަރަށް އަރަ އެވެ. އޭގެ ތެރޭގައި ކޮންސެޝަނަލް ލޯނު ވެސް ހިމެނެ އެވެ. އެ ލޯނުތަކާއި ސޮވެރިން ގެރެންޓީތަކުގެ އިންޓަރެސްޓް ރޭޓް އުޅެނީ ވަރަށް މަތީގައި ކަމަށް އެމަނިކުފާނު ވިދާޅުވެފައިވެ އެވެ.\nއިތުރު ލިޔުންތައް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-ޗައިނާ ޗައިނާ ދިވެހި ސަރުކާރު ޑިޕްލޮމެސީ ޑިޕްލޮމެޓިކް ގުޅުން


ޕަބްލިޝްކުރި ތާރީޚް: 30 އޮގަސްޓް 2020\nސުންގަޑި: 10 ސެޕްޓެންބަރު 2020 13:00\nއަސާސީ މުސާރަ: -/ 3,100(ތިންހާސް އެއްސަތޭކަ ރުފިޔާ) (މަހަކު)\n-/ 1,000(އެއްހާސް ރުފިޔާ) (މަހަކު)\nސަޕޯޓިންގ ކޯ އެލަވަންސް: 1,200.00 (ބާރަ ސަތޭކަ) ރުފިޔާ\nނޯޓް: ލިޔަން ކިޔަން އެނގޭކަން ދެނެގަންނާނީ، ދަށްވެގެން ސްކޫލް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަން ކިޔަން އެނގޭކަމަށް ސަރުކާރުގެ ކަމާބެހޭ އިދާރާއަކުން ބަޔާންކޮށް ދޫކުރާ ލިޔުމަށް ބަލައިގެންނެވެ.\nއިންޓަރވިއު / ޕްރެކްޓިކަލް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ސެޕްޓެމްބަރ 10 ވަނަ ދުވަހުގެ 13:00 ގެ ކުރިން، ތިލަދުންމަތީ އުތުރުބުރީ ހޯރަފުށީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިވަޒީފާއަށް އެދި ހުށައަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭފަރާތްތައް ޝޯޓްލިސްޓްކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020ސެޕްޓެމްބަރ16އާއި\n2020 ސެޕްޓެމްބަރ20 އާ ދެމެދު، ތިލަދުންމަތީ އުތުރުބުރީ ހޯރަފުށީ ކައުންސިލްގެ އިދާރާގައެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޟީޓް (A2 ފޯމު)" އާންމުކޮށް ފެންނާނެހެން މި އިދާރާގެ ނޯޓިސް ބޯޑުގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމު ކުރާދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާއި ގުޅިގެން މައުލޫމާތު ސާފުކުރުމަށް ގުޅާނީ 6500012 ނުވަތަ 6500030 ފޯނާއެވެ. އަދި އިމޭއިލް ކުރާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢަޔަންނުކުރުމުގެ މިންގަނޑުތަކާއި، އުޞޫލުތައް އަދި އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އަޔަނުކުރުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.


Furathama leg in Barcelona aai Atletico ah hiyhamajehun | Mihaaru\nބާސެލޯނާގެ ރަކިޓިޗް (ކ) އާއި ސޮސިއެޑާޑްގެ ކުޅުންތެރިޔަކު ބޯޅައަށް މަސައްކަތްކުރަނީ. --ފޮޓޯ: އޭއެފްޕީ\n20 ޖެނުއަރީ 2017 - 08:17\nސޮސިއެޑާޑްގެ އަނޮއެޓާ ސްޓޭޑިއަމުގައި އެ ޓީމާ ދެކޮޅަށް ބާސެލޯނާ އެންމެ ފަހުން ކުޅުނު އަށް މެޗުން ވެސް މޮޅެއް ހޯދިފައެއް ނުވެ އެވެ. ރޭ ހޯދި މޮޅާ އެކު، އަމިއްލަ ދަނޑުގައި އަންނަ ބުރާސްފަތި ދުވަހުގެރޭ ނުކުންނައިރު ބާސެލޯނާ އަށް އެޑްވާންޓޭޖް އެބައޮތެވެ.\nލުއިސް ސުއަރޭޒާއި ލިއޮނަލް މެސީ އާއި ޖެރާޑް ޕީކޭ އާއި އަންދްރެސް އިނިއެސްޓާ އަދި ސާޖިއޯ ބުސްކެޓްސް ފަދަ މުހިއްމު ކުޅުންތެރިން އަރުވައިގެން ބާސެލޯނާ ކުޅުނު މި މެޗުގައި އެ ޓީމުގެ ހަމައެކަނި ލަނޑު 21 ވަނަ މިނެޓުގައި ޖެހީ ޕެނަލްޓީއަކުން ނޭމާ އެވެ. ދެ ވަނަ ހާފުގައި ނޭމާ އަށް އިތުރު ދެ ފުރުސަތު ލިބި ވަނީ ބޭކާރުވެފަ އެވެ.\n"އަނޮއެޓާގައި އަދި ރެއާލް ސޮސިއެޑާޑާ ދެކޮޅަށް ކުޅުމަކީ އަބަދުވެސް އުނދަގޫކަމެއް. އެކަމަކު މިރޭ ފެނިގެން ދިޔައީ ވަރަށް ފުރިހަމަ ކުޅުމެއް. ޑިފެންސް ލައިނުން ރަނގަޅު ކުޅުމެއް ދެއްކިއިރު ފޯވާޑުންނާ މެދު ވެސް ހިތްހަމަޖެހޭ،" ބާސެލޯނާގެ ކޯޗު ލުއިސް އެންރިކޭ ބުންޏެވެ.\nއެއިބާ އަތުން އަމިއްލަ ދަނޑުގައި ހޯދި 3-0 ގެ މޮޅާ އެކު އެތުލެޓިކޯ މެޑްރިޑް މިވަނީ ސެމީ ފައިނަލާ ފިޔަވަޅަކާ ގާތަށް ޖެހިލައިފަ އެވެ. ގަދަފިނީގެ ތެރޭގައި ކުޅުނު މި މެޗުގައި އެތުލެޓިކޯ އަށް ލަނޑު ޖަހައިދިނީ އެންޓޮއިން ގްރިޒްމަން އާއި އެންހެލް ކޮރެއާ އަދި ކެވިން ގަމެއިރޯ އެވެ. ދެ ވަނަ ލެގު އޮންނާނީ އެއިބާގެ ދަނޑުގައި އަންނަ ހަފުތާގެ ބުދަ ދުވަހުގެ ރެ އެވެ.\n"ފުރަތަމަ ހާފު ވަރަށް އުނދަގޫ. އެކަމަކު އަހަރެމެން ތަންކޮޅެއް ފަރުވާތެރިވި ނަމަ ފުރަތަމަ ހާފުގައި ވެސް ފުުރުސަތުތަކެއް ލިިބުނީސް. ދެ ވަނަ ހާފުގައި ސާބިތުވީ އެކަން،" އެތުލެޓިކޯގެ ކޯޗު ޑިއޭގޯ ސިމިއޯނީ ބުންޏެވެ.\nކުއާޓާ ފައިނަލުގެ ފުރަތަމަ ލެގުން ރެއާލް މެޑްރިޑް ވަނީ ބުދަ ދުވަހުގެރޭ ސެލްޓާ ވީގޯ އަތުން 2-1 އިން ބަލިިވެފަ އެވެ. އަދި އަލްކޯކޮން އަތުން އަލަވެސް ވަނީ 2-0 އިން މޮޅުވެފަ އެވެ.\nބާސެލޯނާ ސްޕެނިޝް ކަޕް އެތުލެޓިކޯ މެޑްރިޑް


Registered Behavior Technichanun Thamreenu kurumah hingi Furathama Program Nimmaalaifi - AO News\nރެޖިސްޓަރޑް ބިހޭވިއަރ ޓެކްނީޝަނުން ތަމްރީނު ކުރުމަށް ހިންގި ފުރަތަމަ ޕްރޮގްރާމް ނިންމާލައިފި\nރެޖިސްޓަރޑް ބިހޭވިއަރ ޓެކްނީޝަނުން ތަމްރީނު ކުރުމަށް ހިންގި ފުރަތަމަ ޕްރޮގްރާމް ނިންމާލައިފިއެވެ.\nމޯލްޑިވްސް އެސޯސިއޭޝަން އޮފް ޕަރސަންސް ވިތް ޑިސެބިލިޓީސް (އެމްއޭޕީޑީ) އާއި ބިއުޓިފުލް އައިސް (ޑައުންސިންޑްރޯމް އެސޯސިއޭޝަން) ގުޅިގެން މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ އެހީތެރިކަމާއެކު މި ޕްރޮގްރާމް ކުރިއަށްގެންދިޔައީ ހަތަރު ދުވަހުގެ މުއްދަތަށެވެ.\n25 ޓީޗަރުންގެ ބައިވެރިވެރިވުމާއެކު ކުރިއަށް ގެންދިޔަ މި ޕްރޮގްރާމް ނިންމާ، ބައިވެރިންނަށް ސެޓްފިކެޓް ޙަވާލުކޮށްދެއްވީ ރެޖިސްޓްރަރ އޮފް އެންޖީއޯސް އަޙްމަދު އިރާޝްއެވެ.\nޖިސްޓަރޑް ބިހޭވިއަރ ޓެކްނީޝަނުން ތަމްރީނު ޕްރޮގްރާމެއް ބޭއްވުމުގެ މަޤުޞަދަކީ ނުކުޅެދުންތެރިކަން ހުންނަ ކުދިންނަށް ސްކޫލް މާހައުލުގައި ދިމާވާ ބިހޭވިއަރ މައްސަލަތަކަށް ހައްލު ހޯދައިދިނުން ކަމަށް އެމްއޭޕީޑީީން ބުންޏެވެ. އަދި މިފަދަ ކަންކަމަށް ފުރިހަމައަށް ތަމްރީނު ލިބިފައިވާ މީހުން ބިނާކުރުމަކީ ވެސް މަޤުޞަދެއް ކަމަށް ވެސް ބުންޏެވެ.\nމިއީ ރާއްޖޭގައި ސެޓިފައިޑް ބިހޭވިއަރ ޓެކްނީޝަނުން އުފައްދާ ފުރަތަމަ ފަހަރުކަމަށްވާއިރު، މި ތަމްރީނު ޕްރޮގްރާމަށް ފަހު، ރާއްޖޭގައި ނުކުޅެދުންތެރިކަން ހުންނަ ކުދިންނަށް ދިމާވާ މިފަދަ މައްސަލަތައް ހައްލު ކުރުމުގައި މިހާރަށްވުރެ ލުއި ފަސޭހަ ގޮތްތަކެއް ލިބޭނޭ ކަމަށް ވެސް އެމްއޭޕީޑީން ބުންޏެވެ.\nމި ޕްރޮގްރާމުގައި މުދައްރިބެއްގެ ގޮތުގައި ހަރަކާތްތެރިވެފައިވަނީ ދުބާއީގެ ބިހޭވިއަރ އެނަލިސްޓެއް ކަމަށްވާ އަފްޝީން ޝެއިޚް އެވެ.\nފަޒާ އިންޓަރނޭޝަނަލް ޕެރާ ޗެމްޕިއަންޝިޕް ގައި ރާއްޖެއިން ބައިވެރިވަނީ


މި އިޢުލާންވަނީ 09 ޑިސެންބަރު 2019 0832 ގައި ބާތިލް ކުރެވިފައެވެ.\n1. ސެކްޝަންގެ އެއްމެހާާ މަސައްކަތްތައް ކުރުން:ގަވަރނަންސް ސެކްޓަރގެ (ޖުޑީޝަލް އަދި ގަވަރނަންސް ދާޢިރާ) މަސައްކަތްތައް ކަމާ ބެހޭފަރާތްތަކުގެ މަޝްވަރާއާއި އެކު ރާވާ، ވޯކްޕްލޭން އެކުލަވާލުން. މިނިސްޓްރީ އަދި އެހެން އޮފީސްތަކުގައި ބާއްވާ ބައްދަލުވުންތަކުގައި ޔުނިޓްގެ ފަރާތުން ބައިވެރިވެ، އިންޕުޓްދީ އަދި ކުރަންޖެހޭ ޓެކްނިކަލް މަސައްކަތްތައްކުރުން. ރާއްޖެއާއި ރާއްޖޭން ބޭރުގައި ބޭއްވޭ ބައްދަލުވުންތަކުގައި ޔުނިޓްގެ ފަރާތުން ބައިވެރިވެ، އިންޕުޓްދީ އަދި ކުރަންޖެހޭ ޓެކްނިކަލް މަސައްކަތްތައްކުރުން. ޔުނިޓްގެ އިދާރީ އެއްމެހާ މަސައްކަތްތައް ކުރުން.\n2. ސަރުކާރުގެ ކަމާގުޅޭ އިދާރާތަކާއި ގުޅިގެން ނޭޝަނަލް ޑިވެލޮޕްމަންޓް ޕްލޭން އަދި ސަސްޓެއިނަބަލް ޑިވެލޮޕްމަންޓް ގޯލްސް (އެސް.ޑީ.ޖީސް) ތަށް ހާސިލްކުރުމަށް ކުރަންޖެހޭ އެއްމެހާ މަސައްކަތްތައް ކުރުން.\n3. ކަނޑައެޅިފައިވާ ގަވަރނަންސް ސެކްޓަރގެ ދާއިރާތަކާއި ގުޅޭ ލަނޑުދަނޑިތައް ނޭޝަނަލް ޑިވެލޮޕްމަންޓް ޕްލޭންގައި ހާސިލުކުރުމުގެ އެއްމެހާ މަސައްކަތްތައް ކުރުން.\nޕްރޮޖެކްޓް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލްކޮށްފައިވުން.


ޓްރެފިކް ގަވާއިދުތައް ތަންފީޒު ކުރަން ލުއި ގޮތްތަކެއް ހޯދަންޖެހޭ: ސީޕީ – Dhen.mv\nޓްރެފިކް ގަވާއިދުތައް ތަންފީޒު ކުރަން ލުއި ގޮތްތަކެއް ހޯދަންޖެހޭ: ސީޕީ\nJanuary 10, 2020 - 9:01 pm\nޓްރެފިކްގެ ގަވާއިދުތައް ތަންފީޒުކުރުމަށް ޓްރެފިކް ބަލަހައްޓާ ފުލުހުން އުފުލަންޖެހޭ ބުރަ، ލުއިކުރުމަށް ކުރެވިދާނެ ކަންކަމާ ގުޅޭގޮތުން ކަމާބެހޭ ފަރާތްތަކާއެކު މަޝްވަރާ ކުރައްވާނެ ކަމަށް ކޮމިޝަނަރު އޮފް ޕޮލިސް މުހައްމަދު ހަމީދު ވިދާޅުވެއްޖެއެވެ.\nސީޕީ މިހެން ވިދާޅުވީ މިދިޔަ އަަހަރު ޓްރެފިކް މައްސަލަތަކުގައި ފިޔަވަޅު އެޅުނު ގޮތުގެ ތަފާސް ހިސާބުތައް އާންމުކުރައްވާ ކުރެއްވި ޓްވީޓެއްގައެވެ. ސީޕީ ވިދާޅުވީ މަގުމަތީގެ ޓްރެފިކް ބެލެހެއްޓުމަށް އޮފިސަރުން ކޮންމެ ދުވަހަކުވެސް ގިނަ ވަގުތުތަކެއް ހޭދަކުރާ ކަމަށެވެ.\nނަމަވެސް އެއީ އެކަން އޮންނަން ވާނެ ގޮތް ނޫން ކަމަށާއި، އޮފިސަރުންނަށް ލުއި ގޮތްތަކެއް ހޯދުމަށް ކަމާބެހޭ ފަރާތްތަކާ އެކު އަންނަ ހަފްތާގައި މަޝްވަރާތައް ފައްޓަވާނެ ކަމަށް ސީޕީގެ ޓުވީޓުގައި ވިދާޅުވެފައިވެއެވެ.\nސީޕީ އާންމުކުރެއްވި މިދިޔަ އަހަރުގެ ތަފާސްހިސާބުތަކަށް ބަލާއިރު މިދިޔަ އަހަރު އެކަނި ވެސް 69،552 ޓްރެފިކް މައްސަލައާ ގުޅިގެން ވަނީ ފިޔަވަޅު އަޅައިފައެވެ.\nއޭގެ ތެރޭގައި އެންމެ ގިނައީ ގަވާއިދާ ހިލާފަށް ޕާކުކުރުމުގެ މައްސަލަތަކެވެ. މިދިޔަ އަހަރު 36،963 ވަޔަލޭޝަން ސްޓިކާ ޖެހި އިރު، ލައިސަންސް ނެތި އެއްގަމު އުޅަނދު ދުއްވުމުގެ 7500 އަށް ވުރެ ގިނަ މައްސަލައާ ގުޅިގެން ފިޔަވަޅު އަޅާފައިވެއެވެ.\nމިދިޔަ އަހަރު 2840 އުޅަނދެއް ޓޯކޮށްފައިވާ ކަމަށް ވެސް ތަފާސްހިސާބުތަކުން ދައްކައެވެ.


Hajj quota reserve kuree Acc in engi gothah usooleh ekulavaa nulai! | Mihaaru\nހައްޖު ކޯޓާ ރިޒާވްކުރީ އޭސީސީން އެންގި ގޮތަށް އުސޫލެއް އެކުލަވައި ނުލައި!\nހައްޖުގެ އަޅުކަމަށް މީހުން ޖަމާވެފައި: ހައްޖު ކޯޓާ ރިޒާވްކުރުމުގައި އިސްލާމިކް މިނިސްޓްރީން އަމަލުކުރީ އޭސީސީގެ އެންގުމާ އެއްގޮތަކަށް ނޫން.\nއިސްލާމިކް މިނިސްޓްރީގެ ބޭނުމަށް ނަގާ ހައްޖު ކޯޓާތަކާ މެދު އަމަލުކުރާނެ އުސޫލެއް އާންމުނުކޮށް ޖާގަތައް ނުނަގަން އޭސީސީން އަންގާފައިވަނިކޮށް، އެ އުސޫލު އާއްމު ނުކޮށް މި އަހަރު ވެސް 80 ޖާގަ ރިޒާވްކޮށްފި އެވެ.\nހައްޖަށް މީހުން ގެންދިއުމާ ގުޅޭ އުސޫލުގައި އޮންނަ ގޮތުން ރާއްޖެ އަށް ކަނޑައަޅާ ކޯޓާގެ ތެރެއިން 50 ޕަސެންޓް މޯލްޑިވްސް ހައްޖު ކޯޕަރޭޝަނަށް ދޭން ޖެހޭ އިރު އޭގެ ތެރެއިން އިސްލާމިކް މިނިސްޓަރު ބޭނުންވާ އަދަދަކަށް ޖާގަ ރިޒާވްކުރެ އެވެ. މިއީ، ކޮރަޕްޝަނަށް މަގުފަހިވާ އަދި ހައްޖުގެ އަޅުކަން އަދާކުރަން ހައްޖު ކޯޕަރޭޝަނަށް ފައިސާ ދައްކައި ދިގު އިންތިޒާރުގައި ތިބޭ ގިނަ ބައެއްގެ ހައްގު ގެއްލޭ ކަމަކަށް ވާތީ ޖާގަ ރިޒާވްކުރާ ގޮތުގެ އުސޫލެއް އެކުލަވާލައި އާއްމުކުރަން އޭސީސީން އޮތީ އަންގައިފަ އެވެ.\nއެކަމަކު މި އަހަރު ވެސް އިސްލާމިކް މިނިސްޓްރީން 80 ޖާގަ ރިޒާވްކުރީ އެ އުސޫލު އާއްމު ނުކޮށެވެ. ހައްޖު ކޯޕަރޭޝަނަށް މި އަހަރު ކަނޑައެޅި 580 ޖާގައިގެ ތެރެއިން 80 ޖާގަ މިނިސްޓްރީން ރިޒާވްކުރީ ކުރިން އަމަލުކުރަމުން އައި އުސޫލުގެ ދަށުންނެވެ.\nއެ އުސޫލުގައި އޮންނަނީ ރާއްޖެ އަށް ލިބޭ ކޯޓާގެ 50 ޕަސެންޓް ހައްޖު ކޯޕަރޭޝަނަށް ދޭން ވާނެ ކަމަށެވެ. އެއީ މިނިސްޓްރީގެ ބޭނުމަށް ރިޒާވްކުރާ ކޯޓާ ވެސް ހިމަނައިގެންނެވެ. ހައްޖު ކޯޕަރޭޝަނަށް ދޭނެ މިންވަރު ކަނޑައަޅާނީ އެ އުސޫލުގައިވާ ގޮތުން މިނިސްޓަރެވެ.\nޖާގަ ރިޒާވްކުރީ ކުންފުނިތަކުގެ ބޭނުމަށް: މިނިސްޓްރީ\nއިސްލާމިކް މިނިސްޓްރީގެ ޑެޕިއުޓީ މިނިސްޓަރު ޝާފިއު އަލީ މިއަދު ވިދާޅުވީ އޭސީސީން އެންގި ގޮތަށް އެ މިނިސްޓްރީން މިހާރު ވަނީ ޖާގަ ރިޒާވްކުރާނެ ގޮތުގެ އުސޫލެއް އެކުލަވާލައިފަ އެވެ. އެ އުސޫލު ލިބިދާނެތޯ ދެންނެވުމުން ވިދާޅުވީ އަދި އާއްމު ނުކުރާ ކަމަށެވެ.\n"މިނިސްޓްރީގެ އެތެރޭގައި އެ އުސޫލު ޑޮކިއުމެންޓް ކުރެވި އެ އަށް އަމަލުކުރަމުން އަންނަނީ،" ޝާފިއު ވިދާޅުވި އެވެ.\nއޭނާ ވިދާޅުވި ގޮތުގައި 80 ޖާގަ މިނިސްޓްރީން ރިޒާވްކުރީ ސަރުކާރު ހިއްސާވާ ކުންފުނިތަކުގެ ބޭނުމަށެވެ. އެ ކުންފުނިތަކުން ހައްޖަށް ފޮނުވާ މީހުންނަށް ޖާގަ ހަމަަޖައްސައިދޭން ރަސްމީކޮށް އެދިފައި އޮތުމުން ކަމަށް ވިދާޅުވި އެވެ.\n"އެއީ ޒަމާނުއްސުރެން އަމަލުކުރަމުން އަންނަ ގޮތެއް، ކުންފުނިތަކުގެ މުވައްޒަފުން ހައްޖަށް ފޮނުވުމަކީ. އެ ޖާގަތައް މިނިސްޓްރީން ރިޒާވްކުރީ،" ޝާފިއު ވިދާޅުވި އެވެ.\nޝާފިއު ވިދާޅުވީ މިނިސްޓްރީން ރިޒާވްކުރާ އަދަދު މަދުކުރަން އޭސީސީގެ އެންގުމާ އެއްގޮތަށް އެ މިނިސްޓްރީން އޮތީ އަމަލުކޮށްފައި ކަަމަށެވެ. އެހެން ސަރުކާރުތަކަށް ވުރެ މި ފަހަރު އިސްލާމިކް މިނިސްޓްރީން ރިޒާވްކުރި އަދަދު މަދު ކަން އޭނާ ފާހަގަކުރެއްވި އެވެ.\nކުރީގެ ސަރުކާރުތަކުގައި ރިޒާވްކުރި ކޯޓާ ދޫކޮށްފައި ވަނީ ސަރުކާރުގެ ނުފޫޒުގަދަ މީހުންނަށެވެ. އޭގެތެރޭގައި ގިނައީ ވަޒީރުންނާއި ރައްޔިތުންގެ މަޖިލީހުގެ މެމްބަރުންނާއި ކުންފުނިތަކުގެ އިސް ބޭފުޅުންނެވެ.\nމިކަމަށް ހައްލެއް ހޯދެން އޮތީ އޭސީސީގެ ރިޕޯޓުގައިވާ ގޮތުން މިނިސްޓްރީން ރިޒާވްކުރާ ޖާގަ އިން ހައްޖަށް ފޮނުވަނީ ކޮން ބައެއް ކަމާއި އެ ކޯޓާއާ މެދު އަމަލުކުރާނެ ހާއްސަ އުސޫލެއް އެކުލަވާލައިގެންނެވެ.\nއޭސީސީން ލަފާ ދީފައި އޮތީ މިނިސްޓްރީގެ ބޭނުމަށް ކޯޓާ ރިޒާވްކުރާ ނަމަ އެ އަދަދަކީ ހައްޖު ކޯޕަރޭޝަނަށް ލިބޭ ކޯޓާގެ ތެރެއަށް އިތުރުކޮށްދެވޭ އަދަދެއް ކަމުގައި ހަމަޖެއްސުމަށެވެ. ދައުލަތުގެ ބޭނުމަށް ރިޒާވްކުރާ ކޯޓާ އަށް ބޭނުންވާނެ މިންވަރެއް ދުރާލައި ކަނޑައެޅުމާއި އެ ކޯޓާ އިން ފުރުސަތު ދެވޭނެ ފަރާތްތަކާއި ދޭނެ ގޮތްތައް ކަނޑައެޅުމަށް ހަރުދަނާ އުސޫލެއް އެކުލަވާލައި އާއްމުކުރަން ވެސް އޭސީސީން އޮތީ ލަފާ ދީފަ އެވެ.\nހައްޖު ކޮރަޕްޝަން އިސްލާމިކް މިނިސްޓްރީ ހައްޖު ކޯޓާ ހައްޖު ގްރޫޕްތައް މޯލްޑިވްސް ހައްޖު ކޯޕަރޭޝަން\nޒީރޯ ޓޮލަރަންސް އޭ..އިބޫ ޒީރޯ ޓޮލަރެންސް ތިޔަކިޔަނީ ކޯޗަކައްތަ؟ ކޮބައިތަ އެއުޅޭ މާނަކޮއްދޭ ހޫދު... ކޮބާ އެމްޑީޕީ ކުއްޖަކު ނިކަން މިކިޔާ ޒީރޯ ޓޮލަރަންސް މިކިޔަނީ ކޮންއެއްޗަކައްތޯ ނޫނީ ކޮންކަމަކައްތޯ ބުނެލަ ދީބަަލަ.. މިދޭތެރެއިންކުންފުނި ތަކުން ކާނޑާލި މުވައްޒަފުންގެބަދަލުގައި އެމްޑިޕީ ގެ އިސްފަރާތަކާ ގުޅުން ހުރި އެކިއެކި އެކްޓިވިސްޓުންނައް ވަޒީފާ ދޭން ފަށައިފި. ޕީއެސްއެމް އިން ވަކިކުރ މުވައްޒަފުން ގެ ބަދަލުގައވެސް މުއައްޒަފުން ވައްދަނީ\nކޮންމެ ކަމަކުން ކޮންމެތާކު ކޮންމެ ގޮތަކުންވެސް އޮޅުވާލުމާއި މަކަރާއި ހީލަތުން އަނބޮޑިއަށް އެއްޗެއް ލެވޭގޮތަށް ކަންކުރުމަކީ އުފެއްތޯ؟\nމީ ކޮރަޕްސަނެއް ނޫންތޯ؟ ކޯޗަކަތޯ ކޮރަޕްސަން ކިޔަނީ؟\nއެއީ ހަމައެކަނި 1މ ޑޮލަރަށް ކިޔާއެއްޗެއް. އެމްބަސީގަ ބާޣީންނަށް ކުރާހަރަދުވެސް ކޮރަޕްޝަނަކަށް ނުވޭ. ވިޔަފާރިތަކަށް ފަސޭހަކޮށްދޭން ޖީބުފުރާލަން ކޯޓުމެދުވެރިކޮށް މިލިއަނުން އަޅާލިއަސް ކޮރަޕްޝަނަކަށް ނުވޭ.\nއޭސީސީގެ ތިކަހަލަ ކިތައް އެންގުމަށް އިސްލާމިކް މިނިސްޓްޜިން ޚިލާފްވެއްޖެ ، ފިޔަވަޅު އަޅާކަށް އަދިވެސް ނުވޭތަ ، ވިސްނާބަޔަކަށް އިބްރަތް ހާސިލްވާނީވެސް\nކިހާ ދެރަކަމެއްތަ! ހުރިހާ ޖާގައެއް ދީބަލަ ހައްޖު ކޯޕަރޭޝަނަށް. ސަރުކާރު ނޫން އެހެން އެއްވެސް ބަޔަކަށް މީހުން ހައްޖަށް ގެންދިޔުމުގެ ކަންތައް ހަވާލުކޮށްގެން ނުވާނެ. ސަރުކާރުން ބަޔަކު ހައްޖަށް ފޮނުވާކަށްވެސް ނުޖެހޭނެ. ކޯޕަރޭޝަނަށް އެ އޮންނަ ވަރަކަށް ލާރިދީގެން ހައްޖަށް ދެވޭ މީހަކު ދާންވީ. ހައްޖަކީ އެކަމުގެ މާލީތަނަވަސްކަން ނުވަތަ ޖިސްމާނީ ކުޅެދުންތެރިކަން ނެތް މީހެއްގެ މައްޗަށް ވާޖިބެއްނޫން.\nއިސްލާމިކް މިނިސްޓަރަށް ތިޔަކުރެވެނީ ވައްކަން. ތިޔަކަމަށް ޖަވާބުދާރީ ވާންޖެހޭ ދުވަހެއް އަންނާނެ. ނިކަން ބިރުވެތިވެބަލަ. މިދައްކަނީ ހައްޖުގެ ވަކައޭ. ތިޔަވަރަށް ކޮރަޕްޓް ވާކަށް ނުވާނެ.\nދައްކާ ވާހަކަ ދިމާނުވާކަމީ ހައްޖުގެ ވާހަކަ ދައްކާއިރު ކޮޅުނެއްކޮޅަށް ހިތާމަ ކުރާކަމެއް. ބަލަގަ މަށަކީވެސް ކުންފުނިން ހިއްޞާ ގަނެފައިވާމީހަކީމެ. މިފަހަރުވެސް ކުންފުނީގެ ރައޫސުލްމާލު ރަގަޅުކުރަން ފައިދާއެއް ނުބަހާ. ފިނޭންސް މިނިސްޓަރ ވިދާޅުވަނީ ކުންފުނިތަށް އޮތީ ވަރަށް ދަށުހާލެއްގައޭ. ނަމަވެސް ކުންފުނީގެ ޚަރަދުގައި މީހުން ހައްޖަށް އެބަފޮނުވޭ. ކުޅިވަރުތަކަށް މިލިޔަނުން އެބަޚަރަދުކުރެވޭ. ހައްޖަށް ފައިސާ ދައްކައިގެން އުޅޭތާމިވީ5އަހަރު ބިރުވެތިވެބަލ\nމިދިޔަ އަހަރު 400 އިން މިއަހަރު 80 އަށް ..ކުރިއެރުމެއް\nސީދާ ދޮގެއް. ފުރަތަމަ 550 ކޯޓާގެ ތެރެއިން ސަރުކާރަށް ނެގީ 80. ދެން އިތުރު މީހުން ސަރުކާރުން ފޮނުވީ ފަހުން ލިބުނު 1000ކޯޓާއިން ހައްޖައްގެންދާ ގްރޫޕްްތަކުން ކޯޓާލިބުންލެއް ލަސްވީމަ މީހުން ގެންދަން ބޭނުންނުވީމަ ސަރުކާރުން އެކޯޓާގެ ތެރެއިން މީހުން ފޮނުވީ.. ނޭގޭ ވާހަކަ ނުދައްކާ ހުންނާނި ޢިރޭޭ\nމިހާރު ކޮން ފާތުމަ އެއް ހުރެގެންތަ؟ މި މީހުން ޔާމީނޭ ފާތުމައޭ ކިޔާ އުޅުނީ ހަމަ ބާރު ހޯދަން. އެއްކަމެއް ވެސް އިސްލާހުކުރާ ކަށެއް ނޫން. މިހާރު މި ގޮތް ވެސް ރަނގަޅު. ސާބަހޭ.\nތިކަމުގާވެސް ދެފުށްފެންނަ ގޮތަކަށް ކަންކުރުންބުއްދިވެރި. ނޫނީ ކުރީގެމީހުން މިހާރުގެމީހުނާ ދިމާއަށް ގޮވާއެއްޗެތި ގިނަވާނެ. އެއިރުކަންކުރި ގޮތަށް ނުކުރަންވެގެންދޯ އާ ސަރުކަރެއް ގެނައީ. ހުރިހާވެސް މައްސަލައަކީ އާސަރުކާރެއްއަޔަސް، ކޮންމެމުއައްސަސާއެއްގެވެސް މަތިފަޑީގާތިބީ ތިބެތިބެ ކުރަލާފާވާ ބަގައޭ. އެހެންވީމާ އަބަދުވެސް އެމީހުންގެވިސްނުން ހުންނާނީއެގޮތަށޭ. އެމީހުނަށް ހިޔެއްނުވެޔޭ އަދިވެސް އާ ސަރުކަރެއް އައިސް ކަންކަން ހަމަޔަކަށްއަޅުވަން އުޅޭހެނެއް.\nކަލޯ ހަމަތަ؟ ކޮންމެ މުއައްސަސާއެއްގެ އެންމެ އިސް ވެރިއަކީ މިނިސްޓަރު. މިއީ އެންމެ ފުރަތަމަ ބަދަލުވާ މީހާ. މިއީ ސިޔާސީ މަގާމެއް. އޭނައަށް އޭނަގެ ބެލުމުގަ ދަށުގަ ހުންނަ މިނިސްޓްރީ ނުހިންގިގެން ވާ ކަންކަމަކީ އެހެން މީހުންގެ ކުށެއް ނޫން.


Fiyavalhuthakah Lui Dhinumah annani Mashvara Kuramun: Mabrook | Atoll News\nފިޔަވަޅުތަކަށް ލުއި ދިނުމަށް އަންނަނީ މަޝްވަރާ ކުރަމުން: މަބްރޫކް\nޝާއިޢުކުރީ: މުޙައްމަދު އަފްރާޙް ޖޫން 13, 2021, 21:07\nކޮވިޑް-19 ކޮންޓްރޯލް ކުރުމަށް މިހާރު އަޅާފައިވާ ފިޔަވަޅުތަކަށް ލުއި ދިނުމަށް މަޝްވަރާ ކުރަމުން އަންނަކަމަށް ރައީސް އޮފީހުގެ ތަރުޖަމާން މަބްރޫކް އަޒީޒު ވިދާޅުވެއްޖެ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި މިއަދު ހަވީރު ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ އެންމެ ފަހުން އެޅި ފިޔަވަަޅުތަކަށް މި ހަފްތާ ނިމޭ އިރު ލުއިތަކެއް ދޭން މަޝްވަރާ ކުރަމުން އަންނަ ކަމަށެވެ.\nއެހެންނަމަވެސް ދޭނީ ކޮންކޮން ލުއިތަކެއް ކަން އެނގޭނީ މަޝްވަރާތައް ނިމުމުން ކަމަށް މަބްރޫކް ވިދާޅުވި އެވެ. އަދި މަޝްވަރާ ކުރަމުން އަންނަނީ ދެވެން އޮތް އެންމެ ބޮޑެތި ލުއިތަކެއް ދިނުމަށް ކަމަށް ވެސް މަބްރޫކް ވިދާޅުވި އެވެ.\n” ނަމަވެސް ރާއްޖޭގައި ކޮވިޑް ފެތުރެން ފެށި ފަހުން މިހާތަނަށް ދިން އެންމެ ބޮޑެތި ލުއިތައް މިފަހަރު ދޭ ލުއީގެ ތެރޭގައި ނުހިމެނޭނެ. ވެކްސިނުގެ ދެޑޯޒް ފުރިހަމަ ކޮށްފައިވާ މީހުންނަށް ކަރަންޓީނުވުމަކާ ނުލައި ދަތުރުކުރެވޭ ގޮތަށް ވެސް އަދި ލުއި ނުދޭނެ.” މަބްރޫކް ވިދާޅުވި އެވެ.\nކޮވިޑް ކޮންޓްރޯލް ކުރަން އެންމެ ފަހުން އެޅި ފިޔަވަޅުތަކުގެ މުއްދަތު މި ހަފްތާގައި ހަމަވާނެ އެވެ.\nއެ ފިޔަވަޅުތަކުގެ ތެރޭގައި މާލެ ސަރަހައްދުގައި 16 ގަޑިއިރު ކާފިއު ހިންގުމާއި ކާފިއު ނޫން ވަގުތުތަކުގައި ވެސް ބޭރަށް ނުކުތުމަށް ފާހެއް ބޭނުން ކުރުން ހިމެނެ އެވެ. އަދި ސްކޫލަތަކަށް ދަރިވަރުން ގެންގޮސްގެން ކިޔަވައިދިނުން ވެސް ވަނީ ހުއްޓާލާފަ އެވެ.\nމީގެ އިތުރުން ކެފޭ ރެސްޓޯރަންޓްތަކުގައި ތިބެ ކައިބޮއެ ހެދުން ހުއްޓާލާ، ކުޅިވަރު ކުޅުން ހުއްޓާލައި ސެލޫން އަދި ޖިމްތަކުން ވެސް ޢާންމުންނަށް ޚިދުމަތް ދިނުން ވަނީ މެދުކަނޑާލާފަ އެވެ.\nމި ފިޔަވަޅުތައް އެންމެ ފުރަތަމަ އަޅާފައި ވަނީ މިދިޔަ މަހުގެ 26 ވަނަ ދުވަހު ދެ ހަފްތާގެ މުއްދަތަަކަށެވެ. އެ މުއްދަތު ހަމަވުމުން މިހާރު ވަނީ އެއް ހަފްތާއަށް އެ މުއްދަތު އިތުރު ކޮށްފައެވެ. މި މުއްދަތު ހަމަވާނީ މި މަހުގެ 16 އަށެވެ.


Shahid anehkaves Shree ge film akah\nޝާހިދު އަނެއްކާވެސް ޝްރީގެ ފިލްމަކަށް\nޝާހިދު ކަޕޫރް: ދެން ކުޅޭނީ ބަޔޮޕިކް ފިލްމެއް --\nޝާހިދު ކަޕޫރްއަށް އަނެއްކާވެސް ޑައިރެކްޓަރު ޝްރީ ޔާރާޔަން ސިންހުގެ ފިލްމަކުން ފުރުސަތު ލިބިއްޖެ އެވެ. އެކްތާ ކަޕޫރްގެ ބަލާޖީ މޯޝަން ޕިކްޗާސްގެ ކުޑައިގެ ދަށުން ގެނެސްދޭ މި ފިލްމަކީ ބަޔޮޕިކް ފިލްމެކެވެ.\nމި ބަޔޮޕިކްއަކީ އިންޑިއާގެ "ވައިޓް ރިވޮލިއުޝަން" ގެ ބައްޕަކަމަށް ބުނާ، ޑރ. ވަޖީޝް ކޫރިއެންގެ ހަޔާތައް ތައްޔާރުކުރާ ފިލްމެކެވެ. "ވައިޓް ރިވޮލިއުޝަން" އަކީ 1970 ވަނަ އަހަރު އިންޑިއާ ސަރުކާރުން، ދުނިޔޭގައި އެންމެ ގިނައިން ކިރުގެ ވިޔަފާރީ ކުރާ ގައުމަކީ އިންޑިއާ ހެދުމަށް ފެށި "އޮޕްރޭޝަން ފްލަޑް" ޕްރޮޖެކްޓަށް ދިން ނަމެކެވެ.\nމީޑިއާތަކަށް ދިން އިންޓަވިއުތަކުގައި ޝްރީ ބުނީ މިހާރު ކުރަމުން އަންނަނީ މި ފިލްމުގެ ސްކްރިޕްޓުގެ މަސައްކަތްތައް ކަމަށެވެ. އަދި ފިލްމާއި ބެހޭގޮތުން ޝާހިދުއާއި މަޝްވަރާކޮށްފައިވާ ކަމަށާއި ފިލްމުގައި މަސައްކަތްކުރަން ޝާހިދު ހުރީ ތައްޔާރަށް ކަމަށްވެސް ޝްރީ ބުންޏެވެ.\n"ބައްޓީ ގުލް މީޓަރު ޗާލޫ" ޝޫޓިންގެ ތެރެއިން ޝާހިދު ކަޕޫރް، ޑައިރެކްޓަރު ޝްރީ ނާރާޔަން ޝާހު އަދި ޔަމީ ގޯތަމްއާއެކު --\nޝްރީ ޑައިރެކްޓުކުރާ ޝާހިދުގެ ފިލްމެއް މި މަހު 21 ގައިވެސް ރިލީޒްކުރާނެ އެވެ. އެއީ ޝާހިދުއާއެކު ޝްރައްދާ ކަޕޫރް ލީޑުން ފެނިގެންދާ ފިލްމު "ބައްޓީ ގުލް މީޓަރު ޗާލޫ" އެވެ.


ފެންބިލުގެ ޖޫރިމަނާ މަޢާފްކުރެވޭނެ އުޞޫލެއް ހަމަޖައްސައިފި – DhiDaily\nފެންބިލުގެ ޖޫރިމަނާ މަޢާފްކުރެވޭނެ އުޞޫލެއް ހަމަޖައްސައިފި\nފެންބިލުގެ ޖޫރިމަނާއަށް އަރާފައިވާ އަދަދު އެއްކޮށް ނުވަތަ ވަކި އަދަދެއް މަޢާފް ކުރެވޭނެ ގޮތް މާލޭ ވޯޓަރ ސެވަރޭޖް ކޮމްޕެނީ ޕްރައިވެޓް ލިމިޓެޑްއިން ހަމަޖައްސައިފިއެވެ.\nއެމްޑަބްލިޔުއެސްސީ އިން މިއަދު ނެރެފައިވާ ނޫސްބަޔާނެއްގައި ވިދާޅުވެފައިވަނީ އެކުންފުނީގެ ބައެއް ކަސްޓަމަރުންނަށް ބިލް ދެއްކުމުގައި ދިމާވާ ދަތިތަކަށް ލުއި ދިނުމަށް 2019 ވަނަ އަހަރުގެ ޑިސެންބަރު މަހު އެކުންފުނިން ޚާއްސަ ޕްރޮގްރާމެއް ފަށާފައިވާ ކަމަށާއި، ނަމަވެސް ކޮވިޑް-19 އާއި ގުޅިގެންއައި ފުރަބަންދުގެ ސަބަބުން ގިނަ ކަސްޓަމަރުންނަށް އެ ފުރުޞަތުގެ ބޭނުން ނުހިފޭކަން އެކުންފުންޏަށް ފާހަގަ ކުރެވިފައިވާކަމަށެވެ.\nއެކުންފުނިން ވިދާޅުވެފައިވަނީ އެހެން ކަމުން މި ޕްރޮގްރާމް އަލުން ކުރިޔަށް ގެންދިއުމަށް އެކުންފުނިން ނިންމާފައިވާކަމަށެވެ. އެގޮތުން ފެންބިލުގެ ދަރަނި އަދާކުރުމުގައި ކަސްޓަމަރުން ތަހައްމަލް ކުރަންޖެހިފައިވާ ދަތިތަކަށް ލުއިފަސޭހަކަން ފޯރުކޮށްދިނުމުގެ ގޮތުން، އެކުންފުނިން ތަޢާރަފްކޮށްފައިވާ “ދަރަންޏަށް ލުޔެއް” ޕްރޮގްރާމްގެ މުއްދަތު 17 މާރިޗު 2021 ގެ ނިޔަލަށް ވަނީ އިތުރު ކޮށްފައެވެ.\n“17 މާޗިރު 2021 ގެ ކުރިން ފެންބިލަށް ދައްކަވާ ފައިސާގެ އިންސައްތައިގެ ނިސްބަތުން، ޖޫރިމަނާ މަޢާފްކުރެވިގެން ދާނެ” އެކުންފުނިން ނެރެފައިވާ ބަޔާނުގައި ވިދާޅުވެފައިވެއެވެ.\n2019 ވަނަ އަހަރު ޑިސެންބަރު މަހު އެކުންފުނިން ވިދާޅުވެފައިވަނީ ކަސްޓަމަރުންގެ ފަރާތުން ލިބެންޖެހޭ ފައިސާގެ ތެރެއިން ބޮޑުއަދަދެއް ނުލިބިވާކަމަށެވެ.\nއެ ކުންފުނިން ވިދާޅުވެފައިވަނީ ކުންފުނީގެ ޚިދުމަތްތައް ދެމެހެއްޓެނެވި ގޮތެއްގައި ކުރިއަށް ގެންދިޔުމަށްޓަކައި، ކަސްޓަމަރުންގެ ފަރާތުން މަހުން މަހަށް ފެން ބިލަށް ފައިސާ ދެއްކެވުމަކީ ކުންފުނިން ވަރަށް ބޮޑަށް ބާރުއަޅާ ކަމެއްކަމަށެވެ. އަދި އެކުންފުނިން ގެނެސްފައިވާ ހެޔޮބަދަލާއެކު މި ފުރުޞަތުގެ ބޭނުން ކުރައްވައި ދަންކަވަންޖެހިލައްވާ ފައިސާއާއިމެދު ގޮތެއް ނިންމެވުމަށްފަހު ދަރަނި ޚަލާސްކުރުމަށް އެދޭކަމުގައި އެކުންފުނިން ވަނީ ވިދާޅުވެފައެވެ.\nއެކުންފުނިން ވިދާޅުވެފައިވަނީ 50،000 ރުފިޔާގެ ފެންބިލެއް ނުދައްކައި 66 މަސް ވުމުން 134،749 ރުފިޔާ އަރާނެކަމަށާއި، މި އުޞޫލުގެ ދަށުން ފެންބިލަށް އަރާފައިވާ 50،000 ރުފިޔާ އެއްކޮށް ދައްކައިފިނަމަ ޖޫރިމަނާގެ ގޮތުގައި އަރާފައިވާ ރުފިޔާ އެއްކޮށް މާފްކުރެވިގެން ދާނެކަމަށެވެ.\nމީގެ އިތުރުން ފެންބިލަށް އަރާފައިވާ 50،000 ރުފިޔާގެ %30 އަށްވާ 15,000 ރުފިޔާ ދެއްކުމުން ޖުރިމަނާގެ %30 ކަމަށްވާ 55،424.70 ރުފިޔާ މާފް ކުރެވިގެންދާނެކަމަށްވެސް އެކުންފުނިން ވިދާޅުވެފައިވެއެވެ. އަދި ކަސްޓަމަރު ބޭނުން ފުޅުނަމަ، ފަސޭހަ އަދަދެއް ދެއްކެވުމަށްފަހު ބާކީ ޖުމްލަ އަދަދު މަހުންމަހަށް ބަހާލައިގެން ދައްކާ ޚަލާސްކުރުމުގެ ފުރުޞަތު ވެސް ވަނީ ހުޅުވާލެވިފައެވެ.\nމިއަށް ރެސްޕެކްޓް ނުކުރެވެންޏާ ޑިމޮކުރަސީއޭ، ފަރުދީ މިނިވަންކަމޭ ނުކިޔަބަލަ: ޝާޒް\nޕާޓީތަކާއި، ހަފްލާތަކާއި، ރަސްމިއްޔާތުތައް ބޭއްވުން މަނާކޮށްފި\nކާފިއު އިއުލާންކުރީ ކައުންސިލް އިންތިޚާބު އަނެއްކާވެސް ފަސްކުރުމަށް ބަހަނާހަދަން: ހިސްޓޯ


Emmen Ge Nazaru Huttunu Hanafas Saharaa In Anehkaaves Hairaan Kuruvanivi Hoadhun Thakeh! - Vaguthu\nއެންމެންގެ ނަޒަރު ހުއްޓުނު ހަނަފަސް ސަހަރާއިން އަނެއްކާވެސް ހައިރާން ކުރުވަނިވި ހޯދުންތަކެއް!\nއަރަބި ކަނޑުގައި ދާދިފަހުން އުފެދުނު ބާރުގަދަ ތޫފާން، "ތޫފާން މެކުނު" އަށްފަހު، ސައުދީ އަރަބިއްޔާ އާއި އެނޫންވެސް ސަރަޙައްދީ އަރަބި ބައެއް ޤައުމުތައް ހިމެނޭގޮތަށް އުފެދިފައިވާ ބިޔަ ސަހަރާއެއްގައި ފެނުގެ ކޯރުތަކެއް އުފެދުނު އާދަޔާއި ޚިލާފު މަންޒަރަށް އެތައް ބައެއްގެ ނަޒަރު ހުއްޓުނެވެ.\nދުނިޔޭގެ އޮތް ހިކިފަސް އެންމެ ބިޔަ ސަހަރާކަމުގައިވާ، "ރަބް އަލް-ޚާލީ"ގެ ބައެއް ސަރަޙައްދުތަކުގައި ފެންބޮޑުވި އެ ހާދިސާ ވެގެންދިޔައީ އަޖައިބުން ފުރިގެންވީ ހާދިސާއަކަށެވެ. އެގޮތުން މީގެ ކުރިން ނޭނގޭ ސިއްރުތަކެއް އެކަމުގެ ސަބަބުން ވަނީ ހާމަވެގެން ގޮސްފައެވެ.\n"ރަބް އަލް-ޚާލީ" ގައި ފެނުގެ ކޯރުތައް އުފެދުމާއި ގުޅިގެން އާކިއޮލޮޖިސްޓުންނާއި ތަޖުރިބާކާރުން އެ ސަރަޙައްދުގެ ހޯދުންތައް ހޯދުމުގެ މަސައްކަތް ކޮށްފައިވާއިރު، އެފަރާތްތަކުން ބުނެފައިވަނީ، މި ސަހަރާގެ އަޑީގައި ފޮރުވިފައިވާ އެތައް ސިއްރެއް ވާނެ ކަމަށެވެ. އެގޮތުން މީގެ ކުރިން ސަހަރާގެ އަޑީގައި ފެނުގެ ފަށަލަތައް ހުރިކަމުގައި ނުބެލި ވަނިކޮށް ހޯދި މި ހޯދުންތަކުން، އެކަން ދޮގުކުރާ ކަމަށް އެފަރާރަތްކުން ބުނެއެވެ.\nއާކިއޮލިޖިސްޓުން ބުނެފައިވާގޮތުގައި، "ރަބް އަލް-ޚާލީ" ގެ އަޑީގައި މީގެ އެތައް ހާސް އަހަރެއް ކުރީގެ ހަޟާރާތްތަކެއްގެ ހަނދާންތައް ވަޅުލެވިފައިވާނެއެވެ. އެގޮތުން މާތްވެގެންވާ ކީރިތި ޤުރުއާނުގައި ބަޔާން ކުރެވިފައިވީ އަރަބި ބައެއް ހަޟާރާތްތައްވެސް ހިމެނެނީ މި ސަރަޙައްދުގައި ކަމަށް ބެލެވޭކަމުގައި އެފަރާތްތަކުން ބުނެފައިވެއެވެ.\nއެ ހަޟާރާތްތައް ނިސްބްތަވީ ގަދީމީ ސަހަރުތައް އަދި "ރަބް އަލް-ޚާލީ" އިން ހޯދިފައި ނުވީނަމަވެސް، އެ މަސައްކަތް ކުރިއަށް ގެންދިއުމަށް އާކިއޮލިޖިސްޓުން މިހާރު މަސައްކަތް ކުރަމުންދާއިރު، އެ ހޯދުންތައް ބަލައި ދިރާސާ ކުރުމުގެ ޝަޢުގުވެރިކަން އެފަރާތްތަކުން ވަނީ ފާޅުކޮށްފައެވެ.\n"މި ސަރަޙައްދުގެ އަޑީގައި ފެނުގެ ފަށަލަތައް ވުމުން ދޭހަވަނީ މިތަނުގައި މީގެ ކުރިން އިންސާނުން އުޅެފައިވާނޭ ކަން. އަދި ނުފެންނަ ގަދީމީ އަރަބި ސަހަރުތަކާއި ހަޟާރާތްތައް ނިސްބަވާ ތަނަކީ މިއީ ކަން ޔަޤީން ކުރެވެ،" އާކިއޮލިޖިސްޓަކު ބުނެފައިވެއެވެ.\nއެފަރާތްތަކުން ބުނެފައިވާގޮތުގައި، "ރަބް އަލް-ޚާލީ" ސަހަރާއަކީ މީގެ އެތައް ޒަމާނެއް ކުރިން ގިނަ ޢަދަދެއްގެ ގިނިހިލަވެސް ވެއްޓިފައިވާ ތަނެއްކަމަށް ހެކިދޭ ކަންކަން ކުރިން ފެނިފައިވާ ކަމަށެވެ.\nމީގެ 5000 އަހަރު ކުރިން، "ރަބް އަލް-ޚާލީ" ސަހަރާ ހިމެނޭ ސަރަޙައްދަކީ ފެނުގެ ކޯރުތަކުން މުއްސަނދިވެގެންވީ ބިމެއް ކަމަށް ބެލެވިފައި ވެއެވެ. ޒަމާންތައް ފާއިތުވަމުން އައި އައުމުގައި އެކަން ބަދަލުވެފައިވީ ނަމަވެސް އެ ފެނުގެ ފަށަލަތައް ނުވަތަ އޭގެ އަސަރެއް ސަހަރާގެ އަޑިން ކޮންމެވެސް ހިސާބެއްގައި ވެދާނެ ކަމަށް ތަޖުރިބާކާރުން ޤަބޫލުކުރެއެވެ.\nޖޫން 1, 2018 - 04:26\nގިޔާމަތް ކާރިވެއްޖެކަމުގެ އެންމެ ބޮޑު އަލާމާތް.\nޖޫން 1, 2018 - 05:26\nތަނެކުން އެއްޗެއް ފެންނަ އިރަށް އެއީ ގިޔާމަތް ކައިރި ވީތަ.?\nޖޫން 1, 2018 - 10:05\nއެހެންނުވާނީ ބޮލަށް ހުންނަނީ ހޮނުގުގުރި ޖަހާފަވިއްޔަ ދެން ތަނަކުން މެއްސެއް މަރުވިޔަސް އެއީ ގިޔާމަތްވުމުގެ އަލާމާތަށް ވާނީ\nޖޫން 1, 2018 - 10:27\nތަނަކުން އެއްޗެއް ނުފެނުނަސް ޤިޔާމަތް ވަރަށް ކައިރިވެއްޖެ...\nޖޫން 1, 2018 - 10:03\nދައްޖާލުވެސް ފޮރުވިފައިވަނީ މީހުން ނޫޅޭ ހިސާބެއްގައި ފޮރުވިފައި އޮންނަ ރަށެއްގައި.\nކަމެއް ފެންނައިރަށް ގިޔާމަތް ކާރިވީއޭ ބުނާއިރު ކޮންއިރަކު ކިޔާމަތް ދުރުގަ އޮތީ؟ ނިކަން ވިސްނާލަމާ ބަހީ: ރާއްޖެމީހުންގެ އެވެރޭޖް އުމުރަކީ ކިހާވަރެއް؟ އެ އުމުރުން ތިމާގެ މިހާރު ގެ އުމުރު ކަނޑާލީމާ ބާކީ އޮތީ ތިމާޔާއި ގިޔާމަތާއި ދޭތެރޭގެ އޮތް ދުރުމިން ކަނަށް ބަލާ. އެހެނީ ތިމާގެ އުމުރު ހުސްވީމާ ދެން ގިޔާމަތް އައްނާތީ ތިމާއަށް ކުރެވޭނެ އެއްވެސް ކަމެއް ނޮއޮންނާނެ.\nޖޫން 1, 2018 - 14:35\nނަސީރުގެ ކޮމެންޓަށް ތާއީދު. ޢަރަބިންގެ ހަނަފަސް ސަހަރާތަކަށް ފެހިކަމާއި ކޯރުތައް އަނބުރާ އައުން އެއީ ގިޔާމަތުގެ އަލާމާތެއްކަމަށް ވޭ. ކަންކަން ހޯދާ ބެލުމަށްފަހު އެއްޗެއް ބުނުން ރަނގަޅު އެހެން މީހުންވެސް.. ?\nޖޫން 2, 2018 - 01:02\nވިސްނާ ފިކުރު ކުރާ މީހުނައް ބިރުވެރިކަން ހިތަށް އަންނާނެ. ގިޔާމަޔް ވާނެ ދުވަހެއް ނޭންގޭނެ! މިވެސް އަލާމާތެއް، ބިރުވެތިވޭ. ތައުބާވޭ.\nޖޫން 2, 2018 - 03:17\nމިހާރު ގިޔާމަތް ވުމުގެ ވަރައް ގިނަ ކަންކަން ފާޅުވެއްޖެ ބަޔަކުމީހުން ގަބޫލްނުކުރިޔަސް ކުރިޔަސް. ނަސީރު އެބުނީ ރަގަޅުވަަހަކައެއް.\nވައިގަދަވެ ހިނގި ހާދިސާތަކެއްގައި އިންޑިއާއިން 18 މީހަކު މަރުވެއްޖެ\n7 މަސް ކުރިން 9\nތޫފާން "މެކުނު" އަށްފަހު އަޖައިބުކުރުވަނިވި މަންޒަރެއް!\n7 މަސް ކުރިން 4\nއޮމާންގެ ދެކުނުގެ ސަރަޙައްުދުތަކަށް ތޫފާން "މެކުނު" އަރައިފި